Riluvwan gehlluvaali terrorist gropu vanee hekkaai eku hoadhifai: Suoodhu - vNews.mv\nރިޟުވާނު ގެއްލުވާލި ޓެރަރިސްޓު ގުރޫޕު ވަނީ ހެއްކާއި އެކު ހޯދިފައި: ސުއޫދު\nއަލީ ސުލައިމާން 08 August 2019, 15:51\nނޫސްވެރިޔާ އަހުމަދު ރިޟުވާނު އަބުދުއްﷲ ވަގަށް ނަގައި ގެއްލުވާލި، ޓެރަރިސްޓް ގުރޫޕު ވަނީ ހެއްކާއި އެކު ހޯދިފައި ކަމުގައި މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަނުގެ ރައީސް ހުސްނުއްސުއޫދު ވިދާޅުވެއްޖެއެވެ.\nސުޢޫދު މިހެން ވިދާޅުވީ، ރިޟުވާނު ވަގަށް ނެގިތާ މިއަދަށް5އަހަރު ފުރުމާއި އެކު ކޮމިޝަނުގެ މަސައްކަތްތަކުގެ މައުލޫމާތު ހާމަކުރައްވައި ކުރެއްވި ޓުވީޓެއް ގައެެވެ.\nވީނިއުސް އާއި ވާހަކަފުޅު ދައްކަވަމުން ސުއޫދު ވިދާޅުވީ، ރިޟުވާނު ވަގަށް ނެގުމުގައި އަމަލީ ގޮތުން ބައިވެރިވި މީހުންނާއި އެކަމުގެ ފަހަތުގައި ތިބި ފަރާތްތަކާއި އެކަން ކުރި ގޮތުގެ މުހިއްމު މައުލޫމާތާއި ހެކި ކޮމިޝަނަށް ހޯދިފައިވާ ކަމަށެވެ.\nއަދި މިހިނގާ އޮގަސްޓް މަސް ނިމުމުގެ ކުރިން އެކަމުގެ މައުލޫމާތުތައް ހާމަކުރައްވާނެ ކަމުގައި ވެސް ސުއޫދު ވިދާޅުވިއެވެ.\nސުޢޫދު ވިދާޅުވީ، ވަޅިން ބިރުދައްކައި ރިޟުވާނު ދިރިއުޅޭ ފުލެޓް ކުރިމަތިން ރަހީނުކޮށްގެން ގެންދިޔުމަށްފަހު އޭނާއަށް ހެދިގޮތެއް ހޯދުމަށްޓަކައި އަދިވެސް ތަހުޤިޤުތައް ކުރަމުންދާ ކަމަށާއި، އެކަމާއި ގުޅޭ ގޮތުން ލިބެމުންދާ މައުލޫމާތުތައް ސައްޙަތޯ ބަލަމުންދާ ކަމަށެވެ.\nސުޢޫދު ވިދާޅުވީ، ރިޟުވާނު ވަގަށް ނަގައި ގެއްލުވާލި "ޓެރަރިސްޓް ގުރޫޕަށް" ދައުވާ ކުރެވޭ ވަރަށް ހެކި ހޯދިފައިވާ ކަމަށާއި އެފަރާތްތަކާއި ދެކޮޅަށް ދައުވާކުރާނެ ކަމަށެވެ.\nއަދި ކޮމިޝަނަށް ހޯދިފައިވާ މައުލޫމާތު ހާމަކުރެއްވުން ލަސްކުރައްވަނީ، އެކަމުގައި ޝާމިލްވި ފަރާތްތައް ހައްޔަރުކޮށް ބަންދުކުރުމުގެ ކުރިން މައުލޫމާތު ހާމަކުރުމުން ނުކުމެދާނެ ނަތީޖާއަށް ބެއްލެވުމަށް ފަހުގައި ކަމަށެވެ.\nރިޟުވާން ވަގަށް ނަގާފައި ވަނީ، 2014 އޮގަސްޓް7ވީ ބުރާސްފަތި ދުވަހުގެ ރޭ މެންދަމުން އަލިވެ، 1:00 އާއި 2:00 އާއި ދެމެދުގެ ވަގުތެއް ގައެވެ.\nރިޟުވާނު ވަގަށް ނެގުމަށްފަހު އެމީހުން އޭނާއަށް ހެދިގޮތެއް މިހާތަނަށް ރަސްމީ ސިފައެއްގައި ހޯދިފައެއް ނުވެއެވެ.


އިންތިހާބަށް ފަހު އުފެދިގެންދާ އެމްޑީޕީ ގެ ސަރުކާރެއްގައި އެންމެ ބޮޑު އަހަންމިއްޔަތުކަމެއް ދެވިގެންދާނީ އިންސާފާއި ހަމަހަމަކަމަށް – ރަނިންްމޭޓް ޑރ. މުސްތޮފާ ލުތުފީ – Maldivian Democratic Party\nއިންތިހާބަށް ފަހު އުފެދިގެންދާ އެމްޑީޕީ ގެ ސަރުކާރެއްގައި އެންމެ ބޮޑު އަހަންމިއްޔަތުކަމެއް ދެވިގެންދާނީ އިންސާފާއި ހަމަހަމަކަމަށް – ރަނިންްމޭޓް ޑރ. މުސްތޮފާ ލުތުފީ\nލިޔުނީ: އަޙްމަދު ސާއިދު މުސްޠަފާ\nއިންތިހާބަށް ފަހު އުފެދިގެންދާ އެމްޑީޕީ ގެ ސަރުކާރެއްގައި އެންމެ ބޮޑު އަހަންމިއްޔަތުކަމެއް ދެވިގެންދާނީ އިންސާފާއި ހަމަހަމަކަން ގާއިމުކުރުމަށް ކަމަށް އެމްޑީޕީގެ ރިޔާސީ ކެންޑިޑޭޓް ރައީސް ނަޝީދުގެ ރަނިންގ މޭޓް ޑރ. މުސްތަފާ ލުތުފީ ވިދާޅުވެއްޖެއެވެ. ޑރ. މުސްތަފާ މިހެން ވިދާޅުވީ 23 އޯގަސްޓް 2013 ދުވަހުގެ ރޭ ހއ. ހޯރަފުށީގައި ބޭއްވުނު ޖަލްސާގައެވެ.\nރަނިންގމޭޓް ޑރ. މުސްތޮފާ ލުތުފީގެ ވާހަކަފުޅުގައި ފާހަގަކުރެއްވިގޮތުގައި، އިންތިހާބަށް ފަހު އުފެދިގެންދާ އެމްޑީޕީ ގެ ސަރުކާރެއްގައި އެންމެ ބޮޑު އަހަންމިއްޔަތުކަމެއް ދެވިގެންދާނީ އިންސާފާއި ހަމަހަމަކަން ގާއިމުކުރުމަށެވެ. އެމްޑީޕީ އުފެދިގެން އައީ ވެސް ހަގީގަތުގައި މިބޭނުމުގައި ކަމަށް ވިދާޅުވަމުން އެމަނިކުފާނު ހާމަކުރެއްވި ގޮތުގައި އިންސާފު ގާއިމު ކުރެވެން އަންނަނީ ދިވެހިންނަށް ދިވެހި ރާއްޖޭގެ މުދަލުން ހައްގު މިންވަރު ލިބުމުންނެވެ. މިކަމަށްޓަކައި ދިވެހިންނަށް އިޖްތިމާއި ރައްކާތެރިކަން ލިބެން ޖެހޭކަމަށް ވިދާޅުވެ، އެހެން އެކަން ވާނީ އެންމެހާ ރައްޔިތުންނަށް ފުރިހަމަ އިންސާނީ ހައްގު ލިބި، މުޖްތަމައުގައި ފަރަގު ކުރުމާއި ތަފާތުކުރުން ނައްތާލުމުން ކަމަށް ވެސް މުސްތަފާ ލުތުފީ ހާމަކުރެއްވިއެވެ. ރައްޔިތުންނަށް އިންސާފު ލިބުނުކަމުގައި ވާނީ ހަމަ އެކަނި ކޯޓުތަކާއި ޝަރުއީ ނިޒާމު ރަނގަޅުކޮށްގެން ނޫން ކަމަށް އެމަނިކުފާނު އިރުޝާދުވިއެވެ. އިންސާފު ލިބުންކަމުގައި ވާނީ ބޭސް ސިޓީ އަށް ސަލާން ޖެހުމާއި، ފައިސާ ވަކި ބައެއްގެ އަތުގައި ޖަމާވުން ހުއްޓި ރައްޔިތުންނަށް އެއިން ހައްގު ވާ ކަންކަން ވުމުން ކަމަށް ވެސް ޑރ. މުސްތޮފާ ލުތުފީ ވިދާޅުވިއެެވެ.\nއެމްޑީޕީ އަކީ ކަންކަން އޭގެ ފުރިހަމަ ގޮތުގައި ވަރަށް ހަލުވި ބާރުމިނެއްގައި ކުރަން ބޭނުންވާ ޕާޓީ އެއްކަމަށް ވިދާޅުވަމުން ޑރ. މުސްތޮފާ ވަނީ ހުއްޓިފައިވާ ތަރައްގީގެ މަސައްކަތްތައް ބާރު ސްޕީޑެއްގަ ކުރިއަށް ގެންދަވާނެ ކަމަށް ވައުދުވެވަޑައިގެންފައެވެ. މިގޮތުގެ މަތިން ދަތުރުފަތުރުގެ ނިޒާމު އަލުން ފަށާ ބޭސް ފަރުވާ މުޅިން ހިލޭ ކުރެވޭނޭ ގޮތް ހަމަޖެއްސޭނެއެވެ. އަދި މީގެ އިތުރުން އެމްޑީޕީގެ މެނިފެސްޓޯގައި ޝާއިރުކުރވިފަވާހެން ތައުލީމާއި، މުނިފޫހި ފިލުވުމާއި، ވިޔަފާރީގެ މަސައްކަތްތައްވެސް ކުރިއަށް ގެންދަވާނެ ކަމުގެ ޔަގީންކަން ޑރ. މުސްތޮފާ ލުތުފީ އެރުވިއެވެ.\nގައުމުގެ ތަރައްގީގައި ޒުވާނުންގެ ބޭނުންތެރިކަމަށް އަލިއަޅުއްވާލައްވާ ޑރ. މުސްތަފާ ލުތުފީ ވިދާޅުވީ އެމްޑީޕީ ގެ ވެރިކަމެއްގައި ޒުވާނުންނަށް ކުރިއެރޭނޭ މަގު ތަނަވަސް ކޮށްދެއްވާ، އެމީހުންނަށް މުނިފޫހި ފިލުވޭނޭ ގޮތްތައް ހޯއްދަވާ ދެއްވާނެ ކަމަށެވެ. މިގޮތުން މީހުން އުޅޭ ކޮންމެ ރަށެށްގައި ނެޓްބޯޅަ އަދި ފުޓްބޯޅަ ދަނޑެއް އަޅުއްވާދެއްވާނެކަން ފާހަގަކުރެއްވިއެވެ. ހަމަ އެހެންމެ ތައުލީމުގެ ރޮނގުން ކުރިއަށް ދާން ބޭނުންވާ ޒުވާނުންނަށް އެކަމަށް މަގުފަހި ވާނޭ އިންތިޒާމުތައް ވެސް އެމްޑީޕީ ގެ ސަރަކާރަކުން ހަމަޖައްސަވާ ދެއްވާނެ ކަމަށް އެމަނިކުފާނު ވައުދުވެވަޑައިގެންނެވިއެވެ.


ޕީޗް | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ޕީޗް\nޕީޗް އަކީ އަނގަޔަށް މީރު ހުތް ފޮނި މޭވާ އެކެވެ. މިއީ ވެސް ތަފާތު މަޢުދަންތަކާއި، ވިޓަމިންތަކާއި، ހަށިގަނޑަށް ފައިދާހުރި އެތަކެއް މާއްދާތަކަކުން މުއްސަދިވެފައިވާ މޭވާ އެކެވެ. ތަފާތު އެތައް ވައްތަރެއްގެ އެތައް ކުލަތަކެއްގެ ޕީޗް ހުރެއެވެ. އެންމެ އާންމުކޮށް ހުންނަ ކުލަތަކުގެ ތެރޭގައި، ހުދުކުލަ، އޮރެންޖް ކުލަ، ރީނދޫކުލަ، ރަތްކުލަ، އަދި ފިޔާތޮށި ކުލައިގެ ޕީޗް ހިމެނެއެވެ. ދިވެހި ނަން : ޕީޗް\nއިގިރޭސި ނަން : Peach\nޢިލްމީ ނަން : Prunus Persica\n0 މިލިގްރާމް ސޯޑިއަމް 39 ކިލޯކެލަރީ ހަކަތަ\n190 މިލިގްރާމް ޕޮޓޭސިއަމް 9.54 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް 0.91 ގްރާމް ޕްރޮޓީން\n6 މިލިގްރާމް ކެލްސިއަމް 0.25 ގްރާމް ފެޓް\n0.068މައިކްރޯގްރާމް ކޮޕަރ 1.5 ގްރާމް ފައިބަރު\n9 މިލިގްރާމް މެގްނީޒިއަމް 4މައިކްރޯގްރާމް ފޮލިކް އެސިޑް\n0.61 މިލިގްރާމް މެންގަނީޒް 0.806މިލިގްރާމް ނިއެސިން\n11 މިލިގްރާމް ފޮސްފަރަސް 0.153މިލިގްރާމް ޕެންތޮނިކްއެސިޑް\n0.17 މިލިގްރާމް ޒިންކް 0.025މިލިގްރާމް ޕައިރިޑޮކްސިން\n- ސިލެނިއަމް 0.031މިލިގްރާމް ރައިބޯފްލެވިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.024މިލިގްރާމް ތިއެމިން\nކެރޮޓީން އަލްފާ 326 އައިޔޫ ވިޓަމިން އޭ\n162 މައިކްރޯ ގްރާމް ކެރޮޓީން ބީޓާ 6.6 މިލިގްރާމް ވިޓަމިން ސީ\n67 މައިކްރޯ ގްރާމް ކްރިޕްޓޯޒެންތިންބީ 0.73 މިލިގްރާމް ވިޓަމިން އީ\n91 މައިކްރޯ ގްރާމް ލޫޓީންޒިއެޒެންތިން 2.6މައިކްރޯގްރާމް ވިޓަމިން ކޭ\nޕީޗް އިން ލިބޭ ޞިއްޙީ ފައިދާތައް\n• ހިތާއި ލޭހޮޅިތަކުގެ ޞިއްޙަތު : ހިތާއި ލޭހޮޅިތަކުގެ ދުޅަހެޔޮކަމަށް ސޯޑިއަމް މަދުވުމާއި، ޕޮޓޭސިއަމް ގިނަވުމަކީ ބޭނުންތެރި ކަމެކެވެ. ސޯޑިއަމް ގިނަވެ، ޕޮޓޭސިއަމް މަދުވުމަކީ ލޭމައްޗަށް ގޮސް، ހާޓް އެޓޭކް ޖެހުން އަދި ސްޓްރޯކް ޖެހުމުގެ ފުރުޞަތު އިތުރުކުރުވާ ކަމެކެވެ. ޕީޗް އަކީ އޭގައި ސޯޑިއަމް މަދު، ޕޮޓޭސިއަމް ގިނަ މޭވާ އެކެވެ. މިސަބަބާހުރެ ޕީޗް ބޭނުންކުރުމަކީ ހިތާއި ލޭހޮޅިތަކުގެ ބަލިތަކާއި، ލޭމައްޗަށްދިއުމާއި، ގުރުދާގެ ބަލިތަކާއި، އަދި ލޭމަދުވުމުން ސަލާމަތްވުމަށް މުހިއްމު ކަމެކެވެ. އަދި މީގެ އިތުރުން ޕީޗްގައި ޑައެޓްރީ ފައިބަރު ހުރުމަކީ ލޭގެ ސަރުބީގެ މިންވަރު ދަށްކުރުމުގައި ވެސް އެހީތެރިވެދޭނެ ކަމެކެވެ.\n• ހަޖަމުކުރުމުގެ ޞިއްޙަތު : ޕީޗް އަކީ ގިނަ އަދަދަކަށް ޑައެޓްރީ ފައިބަރު އެކުލެވޭ މޭވާ އެކެވެ. ފައިބަރު ގިނައިން ބޭނުންކުރުމަކީ ހަޖަމުކުރުން ފަސޭހަވެ، ބަނޑުހިކުން ރަގަޅުކޮށްދޭ ކަމެކެވެ. ޑައެޓްރީ ފައިބަރުގެ ދެވައްތަރެއް ހުރެއެވެ. އެއީ ފެނަށްގިރޭ ވައްތަރަކާއި ފެނަށްނުގިރޭ ވައްތަރެކެވެ. މީގެ ތެރެއިން ފެނަށް ނުގިރޭ ވައްތަރުގެ ޑައެޓްރީ ފައިބަރަކީ ގޮހޮރުގެ ކެންސަރުން ރައްކާތެރިކޮށްދީ، ގޮހޮރުގެ ފާރުގައި ހުންނަ ވިހަތައް ސާފުކޮށްދޭ އެއްޗެކެވެ. އަދި ބަނޑުގެ ރިހުން ކަނޑުވާލުމަށް ވެސް ޕީޗްގެ ބޭނުން ހިފައެވެ.\n• ހަމުގެ ޞިއްޙަތު : ޕީޗް އަކީ ހަމުގެ ޓިޝޫތަކަށް ބޭނުންވާ ކާނާ ފޯރުކޮށްދީ، ހަމުގެ ޓިޝޫތައް އާކޮށްދޭ އެއްޗެކެވެ. މޫނުގައި ޕީޗް ޖޫސް އުގުޅައިފިނަމަ، މޫނު ސާފުވެފައި ތާޒާހެން ހީވާނެއެވެ.\n• ލޮލުގެ ފެނުން ރަގަޅުކޮށްދީ، ރޭގަނޑު ރޯނާވުމުން ރައްކާތެރިކޮށްދިނުން: ޕީޗްގައި އެކުލެވޭ "ކެރޮޓިނޮއިޑް"(Carotenoid) އަކީ ލޮލުގެ ފެނުން ރަގަޅުކޮށްދީ، ރޭގަނޑު ރޯނާވުމުގެ މައްސަލަ ހުންނަ މީހުންނަށް އެހީތެރިވެދޭ މާއްދާ އެކެވެ. ކެރޮޓިނޮއިޑް ގެތެރެއިން ޕީޗްގައި ލައިކޯޕީން، ލޫޓިން، އަދި ޒިއެޒެންތިން ހުރެއެވެ. ކެރޮޓިނޮއިޑް ގައި ހިމެނޭ ބީޓާ ކެރޮޓީން އަށް ވިޓަމިން އޭ އަށް ބަދަލުވުމުގެ ގާބިލިއްޔަތު ލިބިފައި ވެއެވެ. ވިޓަމިން އޭ އަކީ ލޮލުގެ އަލިދުލީ(Retina) ގައި ހުންނަ ރޭގަނޑު ތަންތަން ފެނުމަށް އެހީތެރިވެދޭ "ރޮޑޮޕްސިން"(Rhodopsin) އުފެއްދުމަށް އެހީތެރިވެދޭ މާއްދާ އެކެވެ.އަދި މީގެ އިތުރުން ވިޓަމިން އޭ އަކީ ލޯފުސްވުމުން ރައްކާތެރިކޮށްދީ، އުމުރުން ދުވަސްވުމުން ދިމާވާ "މެކިޔުލަރ ޑިޖެނެރޭޝަން"ގެ މައްސަލަ ކުރިމަތިވުން ލަސްކޮށްދޭ މާއްދާ އެކެވެ. މީގެ އިތުރުން އިރުގެ އަލިން ލޮލަށް ލިބޭ ގެއްލުން ވެސް ކެރޮޓިނޮއިޑް ގެ ސަބަބުން ކުޑަކޮށްދެއެވެ.\n• ކެންސަރުން ރައްކާތެރިވުން : ޕީޗްގައި ހުންނަ ކެރޮޓިނޮއިޑް އަކީ ބައެއް ކަހަލަ ކެންސަރުން ރައްކާތެރިވުމަށް އެހީތެރިވެދޭ އެއްޗެއްކަން ވަނީ ހޯދިފައެވެ. އެގޮތުން މަސާނާ، ރަހިމުގެ ދޮރު، ޕްރޮސްޓޭޓް ގްލޭންޑް، ގޮހޮރު، އަދި ފުއްޕާމޭ ފަދަ ގުނަވަންތަކަށް ޖެހޭ ކެންސަރުން ރައްކާތެރިކޮށް ދިނުމުގައި ކެރޮޓިނޮއިޑް އެހީތެރިވެދެއެވެ. މީގެ އިތުރުން ޕީޗްގައި ވިޓަމިން ސީ އެކުލެވިގެންވުމަކީ ވެސް ދިފާޢީ ނިޒާމް ރަގަޅުކޮށް، ކެންސަރާ ދެކޮޅަށް ހަށިގަނޑު ކުރާ ހަނގުރާމާގައި އެހީތެރިކަން ފޯރުކޮށްދޭނޭ ކަމެކެވެ. ހަމަ މިހެން ޕީޗްގައި ފައިޓޯނިއުޓްރިއެންޓް ތައް ވެސް ހިމެނެއެވެ. ފައިޓޯނިއުޓްރިއެންޓް ތަކަކީ ކެންސަރުގެ ސެލްތައް ބޮޑުވުން ހުއްޓުވުމަށް އެހީތެރިވެދޭ އެއްޗެކެވެ. ޗައިނާގައި ހަދާފައިވާ ދިރާސާއެއް ބުނާގޮތުގައި ހަފްތާއަކު2ފަހަރަށްވުރެ ގިނައިން ޕީޗް ކާމީހުންނަށް އަނގައިގެ ކެންސަރު ޖެހުމުގެ ފުރުޞަތު އެބީދައިން ޕީޗް ނުކާމީހުންނަށްވުރެ ކުޑައެވެ.\n• މާޔޫސްކަމާއި، ވަރުބަލިކަން ކުރިމަތިވެފައިވާ މީހުންނަށް ޕީޗްގައި އެކުލެވޭ ހަކުރާއި، ކާބޯހައިޑްރޭޓްގެ މިންވަރުގެ ސަބަބުން ތާޒާކަމާއި، ބާރު ގެނެސް ދެއެވެ. ޕީޗްގައި ފޮސްފަރަސް އެކުލެވޭތީ ނާރު ސެލްތަކަށް ލިބޭ ގެއްލުމުން ސަލާމަތްކުރުމަށް ޕީޗް ބޭނުންކުރުން އެހީއަކަށް ވެއެވެ. ޖަރާސީމްގެ ސަބަބުންޖެހޭ ބަލިތަކަށް ޕީޗް ބޭނުންކޮށްގެން ފަރުވާ ކުރެއެވެ. ޕީޗް ފަތް ނުވަތަ މާ ބޭނުންކޮށްގެން ތައްޔާރުކުރާ ސަޔަކީ ކެއްސުން ލުއިކުރުމަށް ބޭނުންކުރާ އެއްޗެކެވެ.\n• ހެދުނު ސައިގެ ބަދަލުގައި ޕީޗް ބޭނުންކުރުމަކީ ގޮހޮރާއި، ފުރަމޭގެ މަސައްކަތްތައް ރަގަޅަށް އިންތިޒާމްކޮށްދޭ ކަމެކެވެ. އަދި މިއީ ލޭގެ "އަލްކަލަނައިޒޭޝަން"(Alkalinisation) އެއްހަމައެއްގައި ހިފަހައްޓައިދޭ ކަމެކެވެ. އެހެންކަމުން ކުޑަކަމުދާ ނިޒާމްގެ ބައިތަކުގައި ހިލައުފެދިއްޖެނަމަ، ގަވާޢިދުން ޕީޗް ކެއުމަކީ އެދެވިގެންވާ ކަމެކެވެ.


Anehkaa Ves Nurahkaa Boduve, China Ge City Eh Furabandhu Kohfi - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮރޯނާވައިރަސް (ކޮވިޑް-19) ގެ ނުރައްކާ ބޮޑުވެ، ޗައިނާގެ ސިޓީއެއް ފުރަބަންދު ކޮށްފިއެވެ.\nރިޕޯޓްތައް ބުނާގޮތުން ކޮވިޑް-19 ގެ ނުރައްކަލާއި ގުޅިގެން ފުރަބަންދުކޮށްފައި ވަނީ އެޤައުމާއި ރަޝިޔާ ގުޅޭ ބޯޑަރު ސަރަޙައްދުގައި އޮންނަ ސުއިފެންހޭ ނަމަކަށްކިޔާ ސިޓީ އެކެވެ. އެ ސިޓީ ފުރަބަންދުކޮށް، އާންމުން ބޭރަށް ނުނިކުތުމަށް މިހާރު އަންގާފައި ވާއިރު، މި ނިންމުން ނިންމާފައިވަނީ ފާއިތުވެދިޔަ ދުވަސްތަކުގައި އެ ސިޓީން ކޮވިޑް-19 ގެ އާ ކޭސްތަކެއް ފެންމަތިވުމާއި ގުޅިގެންނެވެ.\nޗައިނާގެ ބައެއް ނޫސްތަކުގައި މިކަމާއި ގުޅޭގޮތުން ބުނެފައިވާ ގޮތުގައި، އެ ސިޓީން މިދިޔަ އަންގާރަ ދުވަހު 25 މީހަކު ވަނީ ކޮވިޑް-19 އަށް ފައްސިވެފައެވެ. މިއީ ފާއިތުވެދިޔަ ދުވަސްތަކާއި އަޅާބަލާއިރު އެ ސިޓީން އެންމެ ގިނަ އަދަދަކަށް މީހުން މި ވައިރަސް އަށް ފައްސިވި ފަހަރު ކަމަށް ވެއެވެ.\nމިކަމާއި ގުޅިގެން އެ ސިޓީ އޮންނަ ޕްރޮވިންސުގެ، ޕްރޮވިންޝިއަލް އޮފީހުގެ އޮފިޝަލުންނާއި ހަވާލާދީ ނޫސްތަކުގައި ބުނެފައިވާ ގޮތުގައި، އެ ސިޓީގައި ވައިރަސް ފެތުރެމުން ދަނީ ރަޝިޔާ ބޯޑަރުން އެތެރެވާ މީހުންގެ ފަރާތުން ކަމަށެވެ.\nރަޝިޔާ އިން މި ސިޓީ މެދުވެރިކޮށް ޗައިނާއަށް އެތެރެވާ މީހުންގެ ތެރެއިން ގިނަ ބަޔަކު ވައިރަސް އަށް ފައްސިވަމުން ދާއިރު، ރަޝިޔާއަކީ ވެސް މިވަގުތު ކޮވިޑް-19 ގެ ނުރައްކާ ބޮޑުވެފައިވާ ޤައުމުތަކުގެ ތެރެއިން ޤައުމެކެވެ. އެގޮތުން މިދިޔަ 24 ގަޑިއިރުތެރޭ އެކަނިވެސް 1175 މީހަކު ހިމެނޭހެން ރަޝިޔާއިން ޖުމްލަ 8672 މީހަކު ކޮވިޑް-19 އަށް ފައްސިވެފައި ވެއެވެ.\nކޮވިޑް-19 ގެ ނުރައްކަލަށް ޗައިނާގެ ސިޓީއެއް ފުރަބަންދުކޮށްފައި ވާއިރު، ޗައިނާއަކީ އެންމެ ފުރަތަމަ މި ވައިރަސް ފެނުނު ޤައުމެވެ. މިދިޔަ އަހަރުގެ ފަހުކޮޅު މި ވައިރަސް އެންމެ ފުރަތަމަ ފެނިފައި ވަނީ ޗައިނާގެ ހުބޭއި ޕްރޮވިންސުގެ ހުއާން ސިޓީންނެވެ. އެއަށްފަހު އާދަޔާއި ޚިލާފަށް ހަލުވިކަމާއެކު ޗައިނާގެ އެކި ކަންކޮޅުތަކަށް މި ވައިރަސް ފެތުރިފައިވާއިރު، މިހާތަނަށް އެޤައުމުން ބަލި ޖެހުނު މީހުންގެ ޖުމްލަ އަދަދު 81802 އަށް އަރައެވެ.\nވައިރަސްގެ ފުރަތަމަކޮޅު ޗައިނާގައި ބާރަށް މި ބަލިމަޑުކަން ފެތުރި މުޅި ޤައުމަށް ނުރައްކާ ކުރިމަތިވެފައި އޮތްނަމަވެސް، ފަހުން އެޤައުމުގައި ވައިރަސް ފެތުރޭ މިންވަރު ވަނީ ވަރަށް ބޮޑަށް ކޮންޓްރޯލް ވެފައެވެ. ރިޕޯޓްތައް ބުނާގޮތުގައި އެންމެ ފުރަތަމަ މި ވައިރަސް ފެނުނު ހުއާން ސިޓީން މިދިޔަ ތިން ހަފްތާ ތެރޭގައި ވެސް ކޮވިޑް-19 އަށް ފައްސިވެފައި ވަނީ ތިން މީހުންނެވެ.


Nafrathun Vevunu Loabi - 13 | Vaahaka ނަފްރަތުން ވެވުނު ލޯބި – 13 – Vaahaka\n3k 1 0\tAugust 5, 2021\n*އެއް ހަފްތާ ފަސް*\nފައިހާ އެއްކޮށް ރަނގަޅު ވުމުން އެންމެން ނިންމީ އަވަހަށް ރާއްޖެ ދާށެވެ. މާލެ ދެވުމުން ފައިހާ އަޒާން އަދި އިޒާން ދިޔައީ ފައިހާގެ ގެއަށެވެ. މާޝާ އަދި މިޝަލް ދިޔައީ މާޝާ މެންގެ ގެއަށެވެ. ގެއަށް ދިޔަ އިރު ހަސީނާ ހުރީ ކައިވެންޏަށް ބޭނުންވާ ހުރިހާ އެއްޗެއް ހަމަ ޖައްސާފައެވެ. މާޝާ ގެ ހެދުން ފެހިވެސް ހަސީނާއެވެ. " ދެ ހަފްތާ ފަހުން ދެކުދިން ކައިވެނި ކުރަން މަންމަ ބޭނުން" މިޝަލް އަދި މާޝާގެ އަތުގައި ހިފާލަމުން ހަސީނާ ބުންޔެވެ.\nއަޒާން މެންދުރު ކާން ނިކުމެ ތައްޓެއް ބަތް އަޅާފަ ވެސް ތަށި ތެރޭގައި ހުރި ބަތްތައް ހާވަ ހާވާފައި ގޮސް އަތް ދޮވެގެން ވަނީ ކޮޓަރިއަށެވެ. ކާ އެއްޗެއް ބުނާ ތަނުގައި ފެންފޮދެއްވެސް ނުބޮއެވެ. ފައިހާ އާއި އިޒާން އަށް އަޒާން ގެ އުޅުމަށް ބޮޑެތި ބަދަލު ތަކެއް އައިސްފިކަން އެނގުމުން ދެމީހުންވެސް ނިންމީ އަޒާން އާއި ވާހަކަ ދައްކައިގެން އަޒާން ކުރިން އުޅުނު ގޮތައް އުޅުން ބަދަލު ކުރާންށެވެ.\nހަވީރު ވީއިރު ހަސީނާ އާއި މާޝާ އުޅުނީ މިޝަލް އަންނަން ވާއިރަށް ހަވީރުގެ ސައި ތައްޔާރު ކުރާށެވެ. މިޝަލް ގެ ބަލި ވަނީ ހަސީނާއަށް ކިޔައި ދީފައެވެ. މިޝަލް ވެސް ވަނީ މާޝާ އަށް މިޝަލްގެ ދިރިއުޅުމާ ބެހޭ މުހިއްމު ވާހަކަތައް ހިއްސާ ކޮށްފައެވެ. މާޝާ ފޯނު ނަގައި ފައިހާއަށް ގުޅާލިއެވެ. ނަމަވެސް ފޯނު އޮތީ ނިވާލާފައެވެ. އަޒާންއަށް ގުޅުމުން ފޯނު ކަނޑާލަނީ އެވެ. އެންމެ ފަހުން މާޝާ ގުޅީ އިޒާންއަށެވެ. އަދި ހަވީރު ސައި ބޯން އައުމަށް ދަޢުވަތު ދިނުމަށް ފަހު އިޒާން އަށް ވާހަކަ ދައްކަން ފުރުސަތެއް ނުދީ ފޯނު ކަނޑާލި އެވެ.\nއަޒާން ކޮޓަރި ދޮރު ނުހުޅުވައިގެން ފައިހާއާއި އިޒާން ވަރުގަދަ ޕްލޭންއެއް ހެދުއެވެ. " އަޒޫ.. ފައިއްކޮ ސަކަރާތް ވެއްޖެ." އިޒާން ހާސްވެފައި ހުރި ކަމަށް އެކްޓު ކުރަމުން ބުންޔެވެ. އެތެރެއިން ހިނިގަނޑު މަތަކުރަމުން އަޒާން ކޮޓަރީގައި ޓަކި ދިނެވެ. އެއަޑަށް ބެލްކަނީގައި ހުރި އަޒާން ހުސްގަޔާ ދުވެފައި ގޮސް ދޮރު ހުޅުވައި ފައިހާގެ ކޮޓަރިއަށް ދިޔައެވެ. ފައިހާ ހުރީ ކޮޓަރި ދޮރު ފުރަގަހުގައި ކަމުން ކޮޓަރިއަށް ވަދެގެން ދިޔަ އަޒާން އަކަށް ފައިހާއައް ނުފެނެއެވެ. އަޒާން ކޮޓަރިއަށް ވަނުމުން ފައިހާ އަވަހަށް ކޮޓަރި ދޮރު ތަޅުލިއެވެ. " ސޮރީ ކުޑަ ދޮން.ކުޑަ ދޮން އަބަދު ތިހެން ހުންނާތީ ފައި ވަރަށް ދެރަވޭ " އަޒާން ގައިގައި އޮޅުލައި ގަންނަމުން ފައިހާ ބުންޔެވެ. އަޒާންގެ ލޮލުން ކަރުނަ ހިލުނެވެ. ފައިހާ އަށް ވެސް ރޮވުނެވެ. އިޒާން އައިސް ދެ ކޮއްކޮ ގައިގައި ބައްދާލީ ވަރަށް ލޯބިންނެވެ.\n" ކުޑަ ދޮން ކުރީގަ އުޅުން ގޮތައް ޖޭން ވާނަން އައި ޕްރޮމިސް" އަޒާން ފައިހާގެ ނިތައް ދޮނެއް ދިނެވެ. " އިފް ސޯ ދޭބަލަ ގަޔައް އެއްޗެއް ލައިގެން އަންނަން." އިޒާން އަޒާން ގެ ކޮލުގައި ހިފާލަމުން ބުންޔެވެ. އަޒާން އެކޮޓަރިއަށް ވަދެ ޓީޝާޓެއް ލައިގެން ބޮލުގެ އިސްތަށިގަނޑުވަނީ އަތް ފުނާ އަޅަމުން ނިކުތެވެ. "ވެއާރާވީ ގޮއިން" ދާ ތަނެއް ނޭނގުނުން އަޒާން އަށް ނުހުރެވިގެން އިޒާންގެ ކޮނޑަށް އަތް ވައްޓާލަމުން ބުންޔެވެ. އިޒާން ހީލާފާ ވާހަކަ ގިނަ ނުކޮއް އޭނާގެ ފަހަތުން އައުމަށް ބުނެ އަނެއްކާވެސް ހިނގައިގަތެވެ.\nމިޝަލް ސޯފާގައި އިނީ ހަސީނާ އާއި މާޝާ އާއި ކޮންމެވެސް ވާހަކަ އެއް ދައްކާށެވެ. އެހެން ވާހަކަ ދެއްކުމުގެ ތެރޭގައި މިޝަލް މާޝާގެ އުފަންދުވަހަށް ކައިވެނި އަވަސް ކޮއްލަން އެދުނެވެ. މާޝާގެ އުފަންދުވަހަކީ މޭ މަހުގެ 02 އެކެވެ. މިއަދަކީ އޭޕްރިލް 28 ވީހެވެ. " ދައްތަގެ އެއްވެސް މައްސަލައެއް ނެތިއްޔާ އިނގޭ " ހަސީނާ އާއި ހަތަރު ކަޅި ހަމަ ކޮއްލަމުން މިޝަލް ބުނެލިއެވެ. "ދައްތަގެ އެއްވެސް މައްސަލައެއް ނެތް" ހަސީނާ ތެދުވެގެން ބަދިގެއަށް ވަންނަމުން ބުނެލިއެވެ. " ހާއި ބިޗް " ފައިހާ އާށް މާޝާ ފެނުމުން ދުވެފައި ގޮސް މާޝާގެ ގައިގައި ބައްދާލިއެވެ. " ޔޫ މައި ޑާލިން . މިހާރު ކިހިނެއް ؟ އައި މިސްޑު ޔޫ ސޯ މަޗް" ފައިހާގެ ގައިގާ އަތް ވަށާލަމުން މާޝާ ބުނެލިއެވެ. " އިރާދަ ކުރެއްވިއްޔާ ފައި ރަނގަޅު" އަޒާން ގޮސް މާޝާ ގެ މަގަތުގައި އިށީނެވެ.\nމާޝާ ތެދުވެގެން ގޮސް ކާގެއަށް ވަނީ ތަށިތަކަށް ސައި އަޅާ ފެން އަޅާށެވެ. ހަސީނާ އައިސް މާޝާގެ އަތައް ހެދިމާ އަޅާފައި ހުރި ތައްޓެއް ދީފައި މަންމަ މިދަނީ ބޭރައް ކަމަށް ބުނެ ނުކުމެގެން ދިޔައެވެ. " ހިނގާ ސައި ބޯން" މާޝާ ގޮސް މިޝަލް ގެ ކައިރީ ހުއްޓިލާފައި ބުނެލިއެވެ. އެންމެންވެސް މާޝާގެ ފަހަތުން ގޮސް ކާގެއަށް ވަދެ ސައި ބޯން ފެށިއެވެ. އަޒާން އިނީ މާޝާގެ ކުރިމަތީގައެވެ.މިޝަލް އިށީނީ މާޝާގެ ކަނާތު ފަރާތު ހުރި ގޮނޑީގައެވެ. އިޒާން އިށީނީ އަޒާންގެ ވައަތް ފަރާތުގައި ހުރި ގޮނޑީގައެވެ. ފައިހާ އިށީނީ މިޝަލްގެ ކުރިމައްޗެއް ވާގޮތަށް އަރި މަތީގައި ހުރި ގޮނޑީގައި ފައިހާ އިށީނެވެ.\n"ކީއްވީ ނުބައީތަ؟" އަޒާން ކަޅި ޖަހާ ނުލައި މާޝާ އަށް ބަލާ ކަން ފާހަގަ ކުރެވުމުން މާޝާ އަޒާން ގާތު އެހިއެވެ. " ނޫން. ވަރަށް މީރު. ދުވަހަކު ވެސް ހަސީނާއްތަ ހަދާ އެއްޗެއް އަހަންނަކަށް ނުބައެއް ނޫން" އަޒާން ފެންތަށިން ފެންފޮދެއް ބޯލާފައި ބުންޔެވެ. " ވެން އާޔޫ ގާއިސް މެރީއިން" އިޒާން މާޝާ އާއި އިޒާން އަށް ބަލާލިއެވެ. " ނެކްޓް މަންތް2ގަ " މާޝާ އަށާއި މިޝަލް އަށް ބުނެވުނީ އެކީގައެވެ. " އޯ މައި ގޯޑް މައި ބިޗް ފައިނަލީ ގެޓިން މެރީޑް އައިއެމް ސޮ ހެޕީ ގޯ ޔޫ" ފައިހާ އުފަލުން ފުންނައިގަތެވެ. "ކޮންގްރާ ދެކުދިންނަށް ވެސް " އަޒާން ވެސް އިޒާން ވެސް އެހެން ބުނެލީ ސައި ތަށީގެ އެންމެ ފަހު ކޯވަރު ބޯލަމުންނެވެ.\nއެންމެން ސައި ބޮއެ ނިމުމުން މާޝާ އާއި ފައިހާ ވެގެން ތަށިތައް ނަގާ ތަށިތައް ދޮވުނެވެ. އެއަށް ފަހު އެންމެން ވެސް ދިޔައީ ޓެރަސް މައްޗައް ވާހަކަ ދައްކާލާ ސަކަރާތް ޖަހާލާށެވެ. ޓެރަސް މަތީގައި ސަކަރާތް ޖަހަމުން ދިޔައިރު މިޝަލް އޮތީ މާޝާގެ ފައި މަތީގައި ބޯ އަޅާލައިގެންނެވެ. މާޝާގެ އަތް މިޝަލް ގެ އިސްތަށިގަނޑު ގައި މަޑު މަޑުން ހިނގަމުން ދިޔައެވެ. އަޒާން އެހެން ދުވަސް ތަކާއި ހިލާފައް މިއަދު ބެލީ މާޝާ އާއި ޖެއްސުން ކުރެވޭ ތޯއެވެ. " މާޝާ ހަނދާން ހުރޭތަ ގޮނޑީގަ އިށީންނަން އުޅެނިކޮށް އިނާ މާޝާ ގެ ގޮނޑި ދަމައިގަތް ކަން" ހީހީފައި އަޒާން ވާހަކަ ދެއްކިއެވެ. " އޮފް ކޯޒް ގައި ކޭން އައި ފޮގެޓް ދެތް މޫމެންޓް. ދެޓް ބިޗް އޯލްމޮސްޓް މޭޑްމީ ފެލް" މާޝާ އަޒާން އަށް ރައްދު ދިނެވެ. " އެންޑް އޯލްމޮސްޓް ކީއްވީ" މާޝާ އާއި ހަތަރު ކަޅި ހަމަ ކޮއްލަމުން މިޝަލް ބުނެލިއެވެ.\n" އެންޑް އަހަރެންގެ އަތުން މާޝާ ވެއްޓުނަ ނުދީ ހިފެހެއްޓީ" އަޒާން ބޯލުގައި އަތް ހިނގާލަމުން މިޝަލް އަށް ބަލާލިއެވެ. އަޒާން އަށް ބަލާލައިފައި މިޝަލް އެއް ބުމަ އަރުވާލިއެވެ. އިރުއޮއްސި ހަގަޑި ބައި ވެގެން ދިޔަ އިރުވެސް ފަސް ކުދިން އެކި ވާހަކަ ތަކުގައި ސަކަރާތް ޖަހަމުން ދިޔައެވެ. ބަންގި ގޮވުމުން އެންމެން ވެސް ގެއަށް ދާން ހިނގައިގަތެވެ. މާޝާ އާއި މިޝަލް ވެސް ކޮޓަރިއަށް ދާން ހިނގައި ގަތެވެ. އަޒާން އާއި މާޝާ ސިޑިން ފައިބަން ދިޔައީ ދެން ތިބި ތިންމީހުންގެ ފަހަތުންނެވެ. މާޝާ އަށް ފައި އެޅުނު ގޮތަކުން ވެއްޓެން ދިޔައެވެ. ނަމަވެސް ހުޝިޔާރު ކަމާއި އެކު ހުރި އަޒާންގެ އަތުން މާޝާ ވެއްޓުނަ ނުދީ ހިފެހެއްޓިއެވެ. އެވަގުތު މާޝާ އާއި އަޒާން ގެ ހަތަރު ކަޅި ބައްދަލުވިއެވެ. ދެމީހުންނަށް ވެސް އަމިއްލަ ދުނިޔެއެއްގައި ހުރެވުނު ކަހަލައެވެ. މާޝާގެ ހިތް ނެގި ނެގިފައި ޖެހެމުން ދިޔައެވެ.\n" ވައިފީ" މާޝާގެ ހަބަރެއް ނުވެގެން މިޝަލް ސިޑިން އަރަމުން މާޝާ އަށް ގޮވާލިއެވެ. އަޒާން އަވަސް އަވަހަށް ސޮރީ އޭ ބުނެފައި މާޝާ ތެދުކުރުވިއެވެ. " ލައްބަ ބޭބީ" އަޒާންއަށް ހީވީ އަޒާންގެ ހިތައް މީހަކު ތީރު ތަކެއް ހަރާލިހެނެވެ. މާޝާގެ އުނަގަނޑުގައި އަތް އަޅުވާލައިގެން މިޝަލް ހިނގައިގަތެވެ. ފަހަތުން އަޒާން ވެސް ހިނގައިގަތެވެ.\nކައިވެނީގެ ހުރިހާ ކަމެއް ތައްޔާރުވެ މާޝާ އާއި މިޝަލް ކައިވެނި ކުރަން އެއް ދުވަހަށް ވީ އެވެ. މިޝަލް އުޅުނީ އަވަދިނެތި ގޭތެރޭގައި ކުރާ މަސައްކަތުގައި އއހީތެރިވާށެވެ. މިޝަލް އާއި މާޝާއަށް ހާއްސަ ކުރެވިފައިވާ ޖާގަ ހެދުމުގެ އެންމެ އިސް ރޯލެއް މިޝަލް އާއި އަޒާން އައި ކުޅެމުންނެވެ. މިހެން އުޅެމުން ގޮސް އަޒާން އާއި މިޝަލް ގާތް ދެ ރަހުމަތް ތެރިންނަށް ވިއެވެ. ފައިހާ ގޫގުލް ސާޗް ކުރީ އެންމެ ގާތް ރަހުމަތް ތެރިޔާ ރީރި ހިތަކަށް ބުރުގާ އަޅުވާނެ ގޮތެއް ފެނޭތޯއެވެ. ފަސް ގަޑި އިރު ސާޗް ކޮއްގެން ފައިހާ އަށް ކަމުދާ ގޮތަކައް ބުރުގާ އަޅާފައި ހުރި ވީޑިއޯ ފެނުނެވެ.\nމާޝާ ވެސް ގޭ ތެރޭގައި ކުރަން ހުރި ކަންތައްތައް ހުރުމުން ބަދިގެ ފަރާތުގައި ފިރިހެން ވެރިންނަށް ނޫސް ތައްޔާރު ކުރުމުގައި އުޅުނެވެ. ނޫސް ތަބައް ހިފައިގެން ދަނިކޮށް އިޒާން މާޝާގެ އަތުން ތަބައް އަތުލިއެވެ. އެހެންކަމުން މާޝާ އެނބުރި ދިޔައީ ހަސީނާ އާއި އެކު ގޭތެރޭގައި ހުރި ބޭނުން ނުކުރާ އެއްޗެހި ގެންގޮސް ގުދަނަށް ލާށެވެ. އެދުވަސް އެއްކޮށް ދިޔައީ މާޝާގެ ކައިވެންޏަށް ތައްޔާރުވާށެވެ. ވެފައި ހުރި ވަރުބައްޔެއްގެ ސަބަބުން މާޝާ ފެންވަރައިގެން ނުކުމެ ނިދަން އޮށޯތެވެ. ދެލޯ މަރާލި ތަނާ މާޝާ އަށް ނިދިއްޖެއެވެ. ދެން ހޭލެވުނީ މާޝާ ގެ ފޯނަށް މީހަކު ގުޅާ ވަރުން ބޮލައް އުނދަގޫ ވެގެނެނެވެ. ފޯނު ނަގައި އެއްޗެކޭ ނުބުނެވިގެން އުޅެނިކޮށް އެކޮޅުން ވާހަކަ ދައްކަން ފެށިއެވެ. " ހެޕީ ބާތްޑޭ މާޝް" އަޒާންގެ އަޑު މާޝާގެ ކަންފަތުގައި ޖެހުމުން ދެލޯ ބޮޑު ކޮށްލެވުނެވެ. " އެބަގުޅާ އަހަރެންގެ ވާން އުޅޭ ފިރިމީހާ. އެނީ ވޭސް ޝުކުރިއްޔާ" ނުރުހުން ވެފައި ހުރެ މާޝާ އެހެން ބުނުމުން އަޒާންގެ ހިތައް ތަދުވިއެވެ. ނަމަވެސް މިހާރު މާޝާ އަކީ އޭނާގެ މީހެއް ނޫންކަމައް އޭނަގެ އަމިއްލަ ނުވިސްނޭ ހިތައް ވިސްނަދެވޭތީ މަސައްކަތް ކުރިއެވެ. އަޒާން އެނދުމަތީގައި އޮށޯވެ މާޝާ އެކު އަބަދުވެސް ކިޔާ ލަވަ ކިޔަން ފެށިއެވެ.\n" ނުވާނަމޭ ބަދަލެއް ހުވާ ޔާރާ\nނުވާނަމޭ ބަދަލެއް ހުވާ ޔާރާ\nއަދި ވަޔާ ދެވި ދުރައް އޮޔާ ދެވި\nބެހިގެން ރަށަކަށް ނަފްސު އޮޔާ ދެވި\nއަދު ކަލާ ނެތި ހަނދު މަށަށް ފެނި\nހަނދުމަވިމަ ކަލާ ހަނދުކަފާނެގި\nމޮޅެރި ބަސްތަކުން މީރު ވަސް ތަކުން\nއުޅެމި ދިރިއުޅުމުގަ ތިމަލާ ވަނި "\nއަޒާންގެ ލޮލުން ހޯސް ލާފައި ކަރުނަތައް އޮހިގަތެވެ. އެނދުމަތިން ތެދުވެ އަޒާން ހިންހަމަ ޖައްސާލަން ނުކުމެލީ ބޭރަށެވެ. ދެން ވީ އަޒާން ހިތައްވެސް އަރުވައިގެން ހުރި ގޮތަކަށް ނޫނެވެ.\nIffaa Ibrahim rasheed August 5, 2021\nކިހިނެށް ބާ ވާނީ 🤔. ވެލް ވާހަކަ ވަރަށް ރީތި 😉😉


"Star Treck" Ge Actress Joanne Linville Maruvehje - Vaguthu\nގިނަ ބައެއްގެ ތެރޭގައި މަގުބޫލުބެވެގެންދިޔަ ސައިންސް ފިކްޝަނަލް ސީރީސް 'ސްޓާ ޓްރެކް'ގެ އެކްޓްރެސް ޖޮއާން ލިންވިލް މަރުވެއްޖެ އެވެ.\nސްޓާ ޓްރެކްގައި ޖޮއާން ލިންވިލް ފެނިގެންދަނީ ރޮމިއުލަން ކޮމާންޑާގެ ރޯލުންނެވެ. އެމެރިކާގެ ލޮސްއެންޖަލިސްގައި ލިންވިލް މަރުވި އިރު އޭނާގެ އުމުރަކީ 93 އަހަރެވެ.\nލިންވިލްގެ ފިލްމީހަޔާތުގައި އޭނާ އަކީ ކުޅަދާނަ އަދި ހުނަރުވެރި އެކްޓްރެސް އެއް ކަމަށް އޭނާގެ އާއިލާ އިން ބުނެފައިވާއިރު އޭނާގެ ހަޔާތަކީ ގިނަބަޔަކަށް އިބުރަތެއް ކަމަށް އެމީހުން ބުނެއެވެ.\nލިންވިލް އަކީ އެމެރިކާގެ ކެލެފޯނިޔާ އަށް އުފަން މީހެކެވެ. އޭނާ އުފަންވީ 1928 ވަނަ އަހަރުގެ ޖަނަވަރީ 15 ވަނަ ދުވަހުގައި އެވެ. އޭނާ ފިލްމީ ދާއިރާއިން ފުރަތަމަ ފެނުނީ 'ދަ ޓުވާލައިޓް ޒޮން' ސީރީސް އިންނެވެ.\nހޮލީވުޑްގެ ކުޅަދާނަ ފިލްމީތަރި ލިންވިލްގެ ހަޔާތުގައި އޭނާ ކޮށްފައި ވަނީ އެންމެ ކައިވެންޏެވެ. އެއީ 1962 ވަނަ އަހަރުން 1973 ވަނަ އަހަރަށް އެކްޓަރ/ޑައިރެކްޓަރ މާކް ރައިޑެލް އާއި ކުރި ކައިވެންޏެވެ. އެ ކައިވެންޏަށް ދެ ކުދިން ވަނީ ލިބިފައެވެ.\nލިންވިލް މަރުވި އިރު އޭނާ އަށް މާމަކިޔާ ކުދިންވެސް އެބަ ތިއްބެވެ. ލިންވިލް ފިލްމީ ދާއިރާ އަށް ހުރި ލޯބި އޭނާގެ ކުދިންނަށްވެސް ވާރުތަކޮށްފައިވާއިރު ލިންވިލްގެ ދެކުދިން، އަމީ އަދި ކްރިސްޓޮފާ އަކީވެސް ފިލްމީ ތަރީންކަން ފާހަގަ ކުރެވެއެވެ.\nހޮލީވުޑްގެ ގިނަ ފިލްމުތަކެއް ލިންވިލް ވަނީ ކުޅެފައެވެ. އެގޮތުން އޭނާ ކުޅެފައިވާ ބައެއް ފިލްމުތަކުގެ ތެރޭގައި ދަ ގޮޑްނެސް(1958)، ސްކޯޕިއޯ(1973)، ގަބަލް އެންޑް ލޮމްބާޑް(1976)، އަ ސްޓާރ އިޒް ބޯން(1976) ހިމެނެ އެވެ.


Fandiyaaru Shujau magaamun vakikuran JSC in nimmaifi | Mihaaru\nފަނޑިޔާރު ޝުޖާއު މަގާމުން ވަކިކުރަން ޖޭއެސްސީން ނިންމައިފި\nހައި ކޯޓުގެ އިސް ފަނޑިޔާރު ޝުޖާއު އުސްމާން: މިއަދު ހެނދުނު 10:00 އަށް ޖޭއެސްސީ އަށް ހާޒިރުވާން ވަނީ އަންގާފައި.---ފައިލް ފޮޓޯ: މިހާރު\n12 އޯގަސްޓް 2020 - 18:44\nހައި ކޯޓުގެ އިސް ފަނޑިޔާރު ޝުޖާއު އުސްމާން މަގާމުން ވަކިކުރަން ރައްޔިތުންގެ މަޖިލީހަށް ހުށަހަޅަން ޖުޑީޝަލް ސާވިސް ކޮމިޝަން (ޖޭއެސްސީ) ން މިއަދު ނިންމައިފި އެވެ.\nއެ ކޮމިޝަނުން ބޭއްވި ބައްދަލުވުމުގައި ވަނީ، ފަނޑިޔާރު ޝުޖާއުގެ މައްޗަށް ކުރެވޭ ތުހުމަތުތައް ބަލައި އޭނާ ވަކިކުރަން ފެންނަ ކަމަށް ފާސްކޮށްފަ އެވެ. ނަމަވެސް އެކަމާ ގުޅޭ ތަފްސީލެއް އަދި ހާމައެއް ނުކުރެ އެވެ.\nފަނޑިޔާރުކަމުގެ މަގާމުން ޝުޖާއު ވަކިކުރަން ނިންމިއިރު، އޭނާއާ ގުޅޭގޮތުން ޖޭއެސްސީން ބަލަމުންދާ މައްސަލަތަކަކާ ގުޅިގެން މިދިޔަ މަހުގެ 22 ވަނަ ދުވަހު ވަނީ ދެ މަސް ދުވަހަށް ސަސްޕެންޑުކޮށްފަ އެވެ. ފަނޑިޔާރެއްގެ ސުލޫކާ ހިލާފު އެތައް ކަމެއް ކުރައްވާފައިވާ ކަމަށް ބުނެ ވަރަށް ކުރިއްސުރެ ޝުޖާއުގެ މައްޗަށް ތުހުމަތުތަކެއް ކުރެ އެވެ. އެކަމަކު، މިއީ އޭނައާ މެދު ފިޔަވަޅެއް އެޅި ފުރަތަމަ ފަހަރެވެ.\nFandiyaaru Shujau suspend koffi\nޝުޖާއުއާ ގުޅޭގޮތުން ޖޭއެސްސީން ތަހުގީގުކުރި މައްސަލައަކީ، އެންމެ ފަހުން ބޭއްވި ރިޔާސީ އިންތިހާބުގެ ކެމްޕެއިން ތެރޭގައި ގއ. ގެމަނަފުއްޓަށް ނުރަސްމީ ދަތުރެއް ކުރައްވައި، ރިޔާސީ ކެންޑިޑޭޓަކަށް ވޯޓު ހޯދުމަށް މަސައްކަތް ކުރެއްވުމެވެ. އަދި ކްރިމިނަލް ކޯޓުގެ އަމުރެއްގެ ދަށުން ބަންދުކޮށްފައި ހުރި މީހެއްގެ އާއިލާ މީހުންނާ ބައްދަލުކޮށް، އެ މީހުންގެ ވޯޓު ލިބިއްޖެ ނަމަ ބަންދުގައި ހުރި މީހާ މިނިވަން ކުރާނެކަމުގެ މަޝްވަރާ ކޮށްފައިވާ ކަމަށް ވެސް ތުހުމަތު ކުރެ އެވެ.\nއެ ކެމްޕެއިންތަކުގައި ބައިވެރިވެވަޑައިގެންނެވި މައްސަލައިގައި ކްރިމިނަލް ކޯޓުގެ ގާޒީ ހަސަން ނަޖީބުގެ މައްސަލަ ވެސް ޖޭއެސްސީން ބަލައި އޭނާ ވަކިކުރަން މަޖިލީހަށް ހުށަހަޅަން ނިންމި އެވެ. ނަމަވެސް މަޖިލީހުގެ ޖަލްސާއަށް އެޖެންޑާކުރުމުގެ އެއް ދުވަސް ކުރިން ނަޖީބު ވަނީ މިދިޔަ މަހުގެ ފަސް ވަނަ ދުވަހު އިސްތިއުފާ ދެއްވައިފަ އެވެ.\nރައްޔިތުންގެ މަޖިލިސް ޖުޑީޝަލް ސާވިސް ކޮމިޝަން ޖުޑީޝަރީ ޝުޖާއު އުސްމާން\n15 ކޮމެންޓް, 39 ރިއެކްޝަންސް\nފަނޑިޔާރު ސުޖާޢު ޢުސްމާންއެއްނޫންވަކިކުރަނީ، ވަކިކުރަނީ ފަނޑިޔާރުންގެ ބެންޗުގައި އިންނެވި ސިޔާސީ އެކްޓިވިސްޓެއްކަމަށް ހުވަދުއަތޮޅުހެކިދޭ ސުޖާޢު ޢުސްމާންއެވެ\nފަހުވަޤުތި ނިމި ދަމުން ވެސް ދިޔައީ "އެން އޮޑިއެއް"ހިފާގެން ނެވެ. އަސްލުގާ ޤާނޫނު ކުރިމައްޗަށް ގެންނަން ޖެހޭ މީހެކެވެ.\nޑިކޮކްރަސީ ފައްކާވެ އޭގެ މޭވާތައް ލބެނީ. މާކުރީން ކައްޗަށް ފިޔަޅެއްވެސް އަޅާލިޔަސް ފަނޑިޔާރުންނާ މިނިވަން މުއައްސަސާތަކުން ބޭފުޅުން ސުޕަމެޖޯރިޓާއާއެކު ވަކިކުރައްވަނީ. އިންދިޔާއާ ކޮމަންވެތާ އިނގިރޭސިން ގެންނަން އުޅުނު ދުވަސްތައް އައިސް، ކުރިން ނުލިބޭހާ މިނިވަންކަމާއެކު ތިއްބާ ކޮވިޑް ނަމުގައި އައި ވައިރަހެއްގެ ސަބަބުން އިގްތިޞާދުގެ ދުވެލި ހުއްޓި، ބުރިޖާ ހުޅުމާލެ ދެވަނަ ފޭސް ދަރުމަވަންތަ ހޮސްޕިޓަލް އެއަރޕޯޓްތައް އަޅުއްވި ފަރާތުގެ މަތީން ހަނދާންވެސް\nޑިގު ކުޅޭ ފައިސަލް\nދެން ހުރީ ފައިސަލް.. ޝުޖާއު ދީދީ ނަޖީބު ހަސަން ހަލީ.. ބައިބައި..\nޕިންކް ފްލެޓްގެ ޖޯލީގާ އޮންނާތީ ފެނޭ މިހާރު..މީ ހުޅުމާލޭގެ ޤަދަރުވެރިން..އަހަރެން މިތާ ހާޅުގަ އުޅޭތާ 34 ވީ..އަދިވެސް މިއުޅެނީ ކުއްޔަށް...ފޯމުލައިގެން އަދި ލައްވާލާވަރެއް ނުވޭ..\nމަގޭ ބައްޕަ އުފަން މާލެ. އަހަރެން އުފަން މާލެ. ދަރިން އުފަން މާލެ އެވެ. މާލޭގައި ހަޑަސް ބުރީގައި ވަޅު ޖެހި މާނުން ފެށިގެން ނެވެ. މާލޭ ބައެއް ހިސާބުގައި ފުޅި ބައްތި ބޭނުން ކުރި ޒަމާނުން ފެށިގެން ނެވެ. އެކަމަކު މަގޭ ދަރިއަކަށް ދަރިއެއްގެ ދަރިއަކަށް ބޯހިޔާ ވަހި ކަމެއް ނުލިބެ އެވެ.ފްލެޓެއް ނުލިބެއެވެ. ދިރި މިއުޅެނީ މަގޭ ބައްޕަގެ ފަރާތުން ބައްޕަގެ9ދަރިން ނަށް ވާރުތަވި 1300 އަކަފޫޓްގެ ބިން ކޮޅެއްގައި ހަދާފައިވާ3ކޮޓަރީގެ އެޕާޓްމަންޓެއް ގައެވެ.\n@ރައްޔިތުންގެ ވެރިކަން؟ ތިވަރުވެސް ވީކަން ރަނގަޅުދޯ،، ވޭތިވެދިޔަ ސާޅިހަކަށް އަހަރު ގައުމު ދޮވެލައިގެން މާލެއަށް ކުރި ޚަރަދުތަކުގެ ފައިދާ ހުރީ ބޭފުޅާގެ އަތްފޯރާ ހިސާބުގައެއްނު.\nމިނިސްޓަރުގެ ލިސްޓުން ފުލެޓް ހޯދިއިރުވެސް މާލޭ ގްރޭންޑުން ފުލެޓެއް ދީފަ ހުންނާނެ. މިއުޅޭ މުއިއްޒަށް ހަމަ ރަގަޅަށް އެގިހުރެ ޝިޖާއުއަށް އަނެއްކާވެސް ފުލެޓް ދިނީ.\nފްލެޓް އަތުލާ ށެވެ. ހައްޤު މިންވަރެއް އޮތް ނަމަ އެ މިންވަރެއް ދޭށެވެ. ކެރިގެ ފިޔަވަޅު އެޅުމަށް ސަރުކާރަށް ދަންނަވަ މެވެ.\nވަކިކުރީމަ ނިމުނީތަ! ހިންގި ޖަރީމާތައް ބަލައި ފިޔަވަޅުއަޅައި ނުހައްގުން ހޯދި މުދާ އަތުލަންވީ!\nހެދުނު އެއްޗެއް ހަދާފަ ދެވިގެންނުވާނެ...މިމީހުންނަށް އަދަބު ލިބެންޖެހޭ...\nވެހޭތާ ފެން ނެގި މީހުން.


ޢާއިޝަތު ޝާޒްލީން follow me follow me 22 ޖެނުއަރީ 2022\nމިއަދު ރާއްޖެއިން ކޮވިޑް ބައްޔަށް 2349 މީހަކު ޕޮޒިޓިވް ވެ، މި ވަގުތު ކޮވިޑް ބަލި ޖެހިފައި ތިބި ޖުމްލަ މީހުންގެ އަދަދު 13035 އަށް އަރައިފިއެވެ.\nމިއަދު 2000 އިން މަތިން ޕޮޒިޓިވް ކޭސް ރިޕޯޓް ކޮށްފައިވާ އިރު، މީގެ އެއްދުވަސްކުރިން ވެސް ވަނީ 2137 ކޭސް ރިޕޯޓް ކޮށްފައެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން މިރޭ އާންމު ކުރި ތަފާސްހިސާބުތައް ދައްކާގޮތުގައި، ވޭތުވެ ދިޔަ 24 ގަޑިއިރު ތެރޭ 7574 ސާމްޕަލް ޓެސްޓު ކޮށްފައިވާ އިރު، އޭގެތެރެއިން 2349 މީހަކަށް ވަނީ ކޮވިޑް ޖެހިފައެވެ. ޕޮޒިޓިވް ވި މީހުންގެ ތެރޭގައި ހިމެނެނީ މާލެ ސަރަހައްދުން 1325 މީހަކާއި، އަތޮޅުތެރެއިން 681 މީހަކާއި ރިސޯޓްތަކުން ޕޮޒިޓިވް ވި 54 މީހެކެވެ. މިއާ އެކު މިހާރު ބަލި ޖެހިފައި ތިބި މީހުންގެ ޖުމްލަ އަދަދަކީ 13035 އެވެ.\nމިއަދު ޕޮޒިޓިވްވި މީހުންނާ އެކު ބަލި ޖެހުނު މީހުންގެ އަދަދު މިހާރު ވަނީ 114977 އަށް އަރާފައެވެ. އަދި މި ވަގުތު ބަލި ޖެހިގެން މަރުވެގެން މަދު ބަޔަކު ރިޕޯޓް ކޮށްފައި ވީ ނަމަވެސް މި ބަލީގައި ފަރުވާ ހޯދަމުންދާ މީހުންގެ ތެރެއިން އެނދުމަތިކޮށްގެން ފަރުވާ ދެމުން ދާ މީހުން ވަނީ އިތުރުވެފައެވެ. މި ވަގުތު 48 މީހަކަށް އަންނަނީ ކޮވިޑްގައި އެނދުމަތިކޮށްގެން ފަރުވާ ދެމުންނެވެ.\nރާއްޖެއިން ކޮވިޑް ކޭސްއެއް އެންމެ ފުރަތަމަ ފެނިފައި ވަނީ މާޗް 7، 2020 ގައެވެ. މިހާތަނަށް ކޮވިޑް ބަލި ރާއްޖެއިން ފެނުނުތާ 686 ދުވަސްވެފައި ވާއިރު މިހާތަނަށް މި ބަލީގައި މަރުވި މީހުންގެ ޖުމްލަ އަދަދު ވަނީ 269 އަށް އަރާފައެވެ. 2020 ވަނަ އަހަރުގެ ނިޔަލަށް 49 މީހަކު މަރުވެފައިވާ އިރު، 2021 ވަނަ އަހަރު ނިމުނު އިރު 213 މީހަކު ވަނީ މި ބަލީގައި މަރުވެފައެވެ. މި އަހަރު ފެށިގެން މިއަދާ ހަމައަށް 22 ދުވަސްވީ އިރު މި ބަލީގައި މަރުވެފައި ވަނީ6މީހެކެވެ.\nޖެނުއަރީ މަހު ރިޕޯޓް ކުރި ކޭސްތަކުގެ ތަފްސީލަށް ބަލާއިރު އެންމެ ގިނަ ކޭސް ރިޕޯޓް ކޮށްފައި ވަނީ މިއަދާ އެކު މި ވޭތުވެދިޔަ ތިން ދުވަހުއެވެ. އިއްޔެ 1697 މީހަކު ކޮވިޑަށް ޕޮޒިޓިވްވި އިރު، އޭގެ ކުރީ ދެ ދުވަހު 2137، 1594 މީހަކު ޕޮޒިޓިވް ވެފައިވަ ކަމަށް ރިޕޯޓް ކޮށްފައި ވެއެވެ. މިއާއެކު މި މަހު ޖުމްލަ ވަނީ 19277 އަށް އަރާފައެވެ.\nރާއްޖެއިން އޮމިކްރޯން ފެނިފައިވާ ކަމަށާއި މާލެ އާއެކު ދ. ކުޑަހުވަދޫ އާއި ކ. މާފުށިން އޮމިކްރޯން ފެނިފައިވާ ކަމަށް އެޗްޕީއޭއިން ވަނީ މީގެ ކުރިން ބުނެފައެވެ. މިހާތަނަށް އޮމިކްރޯން ފެނުނު ސަރަހއްދުތައް އާންމު ކުރި ފަހުން ކޭސްތަކުގެ އަދަދުތައް ހަލުވި ސްޕީޑެއްގައި މައްޗަށް ދާތަން އަންނަނީ ފެންނަމުންނެވެ، ނަމަވެސް މިހާރު ފެނިފަިއވާ ކޮވިޑް ކޭސްތަކުގެ ތެރެއިން އޮމިކްރީން ޖެހުނީ ކިހާ އަދަދެއްގެ މީހުންނަށް ކަން އެޗްޕީއޭ އިން ހާމައެއް ނުކުރެއެވެ.\nމި ވަގުތު ކޮވިޑް ފެތުރެމުން އަންނާތީ 23 ރަށެއް ވަނީ މޮނިޓަރީންގެ ހާލަތަށް ލާފައެެވެ.\nއަރުޝީފަށް ނެގީ 22/01/2022 22:45\nއެންމެފަހުން އަޕްޑޭޓްކުރީ 22/01/2022 22:45\nމުހައްމަދު ޖަވާދު ޔޫސުފު 10 މިނެޓު ކުރިން


ކީރިތި ރަސޫލާވެސް އަދި ޚަލީފާއަކުވެސް ހަނޑުލާއި ފުށުން ފިތުރު...\nރަމަޟާން 1442 - ޒަކާތް ދިނުން\nޒަކާތް ދިނުމަކީ ވާޖިބެއް\n9 މެއި 2021 | އާދީއްތަ 16:20\nކުރީ އަހަރެއްގެ ރޯދަމަހު މީހަކު ޒަކާތް ދައްކަނީ (ފައިލް ފޮޓޯ)\nފިޠުރު ޒަކާތް ދިނުމަކީ ވާޖިބުވެގެންވާ އަޅުކަމެކެވެ. މުސްލިމު ކޮންމެ ބޮޑު މީހަކާއި ކުޑަކުއްޖަކަށެވެ. ރޯދަ މަހުގެ ރޯދަ ހިފައި ނިމިގެން ޢީދު ދުވަހު ތިމާއާއި ޢާއިލާގެ މީހުން ކައިގެން ބާކީ ވާނަމަ އެ އެއްޗަކުން ޞާއެއްގެ މިންވަރެވެ. އެބަހީ 2.37 ކިލޯއެވެ. ޢީދު ވިލޭރެއާ ހަމައަށް ދިރިހުރި ކޮންމެ މުސްލިމަކަށެވެ. ކުޑަކުއްޖާގެ ފަރާތުން ނެރޭނީ އޭނާގެ ބަލަދުވެރިޔާއެވެ.\nފިތުރު ޒަކާތުގެ މަޤްޞަދު\nއިސްލާމް ދީނުގައި ފިޠުރު ޒަކާތް ޝަރުޢު ކުރެވިގެން ވަނީ ދެ ބޭނުމެއްގައެވެ. އެއްބޭނުމަކީ ރޯދަވެރިޔާއަށް ރޯދަ މަހުގައި ކުރެވިފައިހުރި ނޭދެވޭ ކަންތައްތަކުން އޭނާ ޠާހިރުކުރުވުމެވެ. އެއާއެކު އެންމެ މުހިއްމު ސަބަބަކީ ފަޤީރުމީހާއާއި ނިކަމެތި މީހާގެ މަޞްލަޙަތަށްޓަކައި ޢީދުދުވަހު އޭނާވެސް ޢާއްމު މުސްލިމުންގެ އުފަލުގައި ބައިވެރި ކުރުވުމަށާއި ތަނަވަސް މީހާ ދެކެ ނިކަމެތިމީހާ ހަސަދަވެރި ވެދާނެތީ އެކަމުން އޭނާ ދުރުހެލި ކުރުވުމެވެ. އިމާމު ދާރުޤުޠްނީއާއި ބައިހަޤީ ނެރުއްވާފައިވާ ޙަދީޘެއްގައި ވެއެވެ. ލޮބުވެތި ރަސޫލާ ޙަދީޘު ކުރެއްވިއެވެ. ]أَغْنُوهُمْ عَنْ الْمَسْأَلَةِ فِي هَذَا الْيَوْمِ[ މާނައީ: ފަޤީރުން ސަލާމްޖެހުމުގެ ނިކަމެތިކަމުން ދުރުކޮށް މިއަދު އެމީހުން ފުދުންތެރި ކޮށްދޭށެވެ. މިއެވެ.\nފިޠުރު ޒަކާތް ނެރެންޖެހޭ ތަކެތި\nއިހު ޒަމާނުގައި މީހުންގެ ދިރިއުޅުން އޮތް ގޮތުން މިއަދުހެން މީހުންގެ އަތަކު ނަގުދު ފައިސާއެއް ނުހުރެއެވެ. ދަނޑުވެރިންގެ އަތުގައި ހުންނަނީ އޮށްޓަރުގެ ބާވަތެވެ. ޖަނަވާރު ގެންގުޅޭ މީހުންގެ އަތުގައި ހުންނަނީ ގެރިބަކައްޓެވެ. ރުފިޔާ ފައިސާ (އޭރުގައި ނަމަ ދީނާރާއި ދިރުހަމް) ހުންނަނީ މަދު މީހެއްގެ އަތުގައެވެ. އެވެސް ފަސޭހައަކުން މާރުކުރެވޭގޮތަކަށް ނުހުރެއެވެ. އިމާމުވެރި ބޭކަލުންގެ ދުވަސްވަރުގައި ވެސް ކަންތައް އޮތީ މިގޮތަށެވެ. އެހެންކަމުން ކީރިތި ރަސޫލާ ފިޠުރު ޒަކާތް ނެރުމުގައި އިރުޝާދު ދެއްވާފައި ވަނީ އެމީހަކު ކާއެއްޗަކުން އެއް ޞާޢުގެ މިންވަރު ނެރުމަށެވެ. (އެބަހީ 2.37 ކިލޯއެވެ.) އެކަމަކު ކަނޑައެޅޭ ވަކި ބާވަތްތަކެއް ކީރިތި ރަސޫލާ އެންގެވިިއެވެ. އެބާވަތްތަކަކީ ގޮދަނާއި ބާރްލީއާއި ކަދުރާއި ހިކި މޭބިސްކަދުރާއި ގަނޑުކިރެވެ. ބައެއް ރިވާޔަތްތަކުގައި ގަނޑުކިރުގެ ބަދަލުގައި ދޮނަޅައިގެ ވާހަކަ އައިސްފައި ވެއެވެ.\nމިޒަމާނުގައި އަގާ ނުލައި ޞާޢުގެ މިނުން ކަނޑައަޅަން ނޭގުން\nމިހާރުގެ ވަޒަނުން ބަލާނަމަ ޞާއަކީ 2.37 ކިލޯއެވެ. އެހެނަސް މިއީ އެކި ބާވަތުން ވަޒަން ތާފާތުވާ އެއްޗެއްސެވެ. މިސާލަކަށް ގޮދަން ޞާއަކާއި ހިމަގޮދަން ޞާޢަކާ ވަޒަންގެ ގޮތުން ތަފާތު ވާނެއެެވެ. ހަމަ އެހެންމެ ކަދުރު ޞާޢަކާއި ހިކި މޭބިސްކަދުރު ޞާޢެއްގެ ބަރުދަން ތަފާތު ވާނެއެވެ. އެހެންކަމުން މިތަކެތި ހަމައެކަނި އެޒަމާނުގައި ދިންގޮތޭ ކިޔައިގެން މިޒަމާނުގައި ވަޒަނުން ދިނުމަކުން ދެކޮޅު ނުޖެހޭނެވެ.\nކާޑު ގެބާވަތުން ޒަކާތް ނެރުން ވާޖިބެއް ނޫން\nމާތް ﷲ ރުއްސުންލެއްވި އަބޫ ސަޢީދުލް ޚުދްރީގެ ކިބައިން ރިވާވެގެން ވެއެވެ. [عَنْ أَبِي سَعِيدٍ الْخُدْرِيِّ يَقُولُ كُنَّا نُخْرِجُ زَكَاةَ الْفِطْرِ صَاعًا مِنْ طَعَامٍ أَوْ صَاعًا مِنْ شَعِيرٍ أَوْ صَاعًا مِنْ تَمْرٍ أَوْ صَاعًا مِنْ أَقِطٍ أَوْ صَاعًا مِنْ زَبِيبٍ] މާނައީ: އަބޫ ސަޢީދު ވިދާޅުވެފައި ވެއެވެ. ތިމަންމެން ފިޠުރު ޒަކާތަށް ނެރެމުން އައީ ބާރުލީއިން ޞާޢެއްގެ މިންވަރެވެ. ނުވަތަ ޞާޢެއްގެ ހިމަ ގޮދަނެވެ. ނުވަތަ ޞާޢެއްގެކަދުރެވެ. ނުވަތަ ޞާޢެއްގެ ގަނޑު ކިރެވެ. ނުވަތަ ޞާޢެއްގެ ހިކި މޭބިސް ކަދުރެވެ.\nޢިލްމުވެރިންގެ މެދުގައި ޚިލާފު އުފެދުނު ސަބަބު\nބަޔާންވެދިޔަ ޙަދީޘާއި މިނޫންވެސް މިފަދަ ޙަދީޘުތަކުން އެނގެނީ ކީރިތި ރަސޫލާގެ ދުވަސްވަރު މީސްތަކުން ފިޠުރު ޒަކާތް ނެރެއުޅުނީ ބަޔާންވެދިޔަ ފަސް ބާވަތުންކުރެ ކޮންމެވެސް އެއް ބާވަތަކުން ކަމެވެ. އެނޫން ބާވަތެއް ނެތުމުން އެހެން އެއްޗަކުން ނެރުމުގެ ވާހަކައެއް ނުވަތަ އޭގެ އަގެއްގެ ވާހަކައެއް އެބޭކަލުންގެ މެދުގައި ދެކެވިފައެއް ނުވެއެވެ. އެންމެހައި ޢިލްމުވެރިން އެއްބަސްވެ ވަޑައިގަންނަވާ ގޮތުގައި ފިޠުރު ޒަކާތް ނެރުމީ ވާޖިބުކަމެކެވެ. މޮޅުގޮތަކީ މި ބުނެވުނު ބާވަތުން ނުވަތަ އެނޫންވެސް ކާ ބާވަަތަކުން ނެރުމެވެ. އިމާމު މާލިކުގެ އަރިިހުގައި ނެރެންވާނީ ހަމައެކަނި އެފަސް ބާވަތަކުުންކުރެ އެއްޗަކުންހޭ އެހީމާ އިމާމު ވިިދާޅުވަނީ ކޮންމެ ކާބާވަތަކުން ވެސް ނެރެވިދާނެ ކަމަށާއި އަގުން ހުއްދަ ނުވާނެ ކަމަށެވެ. އިމާމު ޝާފިޢީގެ ވެސް އެއްބަސްފުޅަކީ ކާ ބާވަތުން ނެރުމަށާއި އޭގެ ބަދަލެއް ކަމަކު ނުދާނެކަމަށެވެ. އަދި އިމާމު ޝާފިޢީގެ އަނެއް ބަސްފުޅަކީ މޮޅުގޮތަކީ ކާ ބަވަތުން ކަމަށާއި އަގުން ދެވިދާނެކަމަށެވެ. ޝާފިޢީ މަޛްހަބުގައި ފަތުވާދެވެނީ މިރައުޔަށެވެ. އިމާމު އަބޫ ޙަނީފާގެ ބަސްފުޅަކީ ކާ ބާވަތުން ދެވިދާނެ ކަމަށާއި މޮޅުގޮތަކީ އަގު ނެރުން ކަމަށެވެ.\nފައިސާއިން ފިޠުރު ޒަކާތް ނެރުން ހުއްދަ ނުވާނެކަމަށް ބުނުމަކީ ބާޠިލް ރައުޔެކެވެ\nމިފަތުވާއަކީ އަބޫ ސަޢީދުލް ޚުދްރީއާއި ބައެއް އަޞްޙާބު ބޭކަލުންގެ ޚިޔާލުފުޅެކެވެ. އިމާމު އަޙްމަދު ޚިޔާރުކުރެއްވީ އަބޫ ސަޢީދުގެ ރައުޔެވެ. އެހެންނާ ޞަރީޙަ ބަސްފުޅަކުން ކީރިތި ރަސޫލާގެ އަރިހުން އިޝާރަތެއްވެސް އައިސްފައި އޮތީއެއް ނޫނެވެ. އެހެންކަމުންބަޔާންވެ ދިޔަ ފަސް ބާވަތުން ނޫން އެއްޗަކުން ފިޠުރު ޒަކާތް ނެރެން ވެއްޖެނަމަ އަޞްޙާބު ބޭކަލުން އަގަށް އަންދާޒާކުރައްވައި އެ އެއްޗަކުން ނެރުއްވައި އުޅުއްވިއެވެ.\nމާތް ﷲ ރުއްސުންލެއްވި އަބޫ ސަޢީދުލް ޚުދްރީގެ ކިބައިން ރިވާވެގެން ވެއެވެ. [عَنْ أَبِي سَعِيدٍ الْخُدْرِيِّ قَالَ كُنَّا نُخْرِجُ إِذْ كَانَ فِينَا رَسُولُ اللَّهِ صَلَّى اللَّهُ عَلَيْهِ وَسَلَّمَ زَكَاةَ الْفِطْرِ عَنْ كُلِّ صَغِيرٍ وَكَبِيرٍ حُرٍّ أَوْ مَمْلُوكٍ صَاعًا مِنْ طَعَامٍ أَوْ صَاعًا مِنْ أَقِطٍ أَوْ صَاعًا مِنْ شَعِيرٍ أَوْ صَاعًا مِنْ تَمْرٍ أَوْ صَاعًا مِنْ زَبِيبٍ فَلَمْ نَزَلْ نُخْرِجُهُ حَتَّى قَدِمَ عَلَيْنَا مُعَاوِيَةُ بْنُ أَبِي سُفْيَانَ حَاجًّا أَوْ مُعْتَمِرًا فَكَلَّمَ النَّاسَ عَلَى الْمِنْبَرِ فَكَانَ فِيمَا كَلَّمَ بِهِ النَّاسَ أَنْ قَالَ إِنِّي أَرَى أَنَّ مُدَّيْنِ مِنْ سَمْرَاءِ الشَّامِ تَعْدِلُ صَاعًا مِنْ تَمْرٍ فَأَخَذَ النَّاسُ بِذَلِكَ قَالَ أَبُو سَعِيدٍ فَأَمَّا أَنَا فَلاَ أَزَالُ أُخْرِجُهُ كَمَا كُنْتُ أُخْرِجُهُ أَبَدًا مَا عِشْتُ] މާނައީ: ތިމަންމެނާއެކު ކީރިތި ރަސޫލާ އުޅުއްވި އިރު، ތިމަންމެން ފިޠުރު ޒަކާތަށް ނެރެއުޅުނީ ކޮންމެ ކުޑަ ކުއްޖަކަށާއި ބޮޑު މީހަކަށް ނުވަތަ ކޮންމެ މިނިވަނަކަށާއި އަޅަކަށް ޞާޢެއްގެ މިންވަރެވެ. އެއީ ބާރުލީންނެވެ. ނުވަތަ ގަނޑު ކަދުުރުންނެވެ. ނުވަތަ ހިމަ ގޮދަނުންނެވެ. ނުވަތަ ކަދުރުންނެވެ. ނުވަތަ ހިކި މޭބިސް ކަދުރުންނެވެ. މިގޮތަށް ތިމަންމެން ޒަކާތް ނެރެމުންދަނިކޮށް، ޚަލީފާ މުޢާވިޔާގެ ދުވަސްވަރު އެކަލޭގެފާނު ޙައްޖުގެ ދަތުރުފުޅެއްގައި ނުވަތަ ޢުމުރާގެ ދަތުފުޅެއްގައި ތިމަންމެންގެ ގާތަށް ވަޑައިގަތެވެ. މިންބަރަށް އަރައިވަޑައިގެން އެކަލޭގެފާނު މީސްތަކުންނާ މުޚާޠަބު ކުރެއްވިއެވެ. އެކަލޭފާނު މީސްތަކުންނަށް އެންގެވި މައްސަލަތަކުގެ ތެރެއިން އެއް މައްސަލައަކަށް އެކަލޭގެފާނު ވިދާޅުވެފައިވެއެވެ. ތިމަން ކަލޭގެފާނަށް އެނގިވަޑައިގެންފައިވާ ގޮތުން ޝާމު ކަރައިގެ ގޮދަނުގެ ދެ މުއްދުގެ އަގު އެއްވަރުވަނީ ކަދުރު ޞާޢަކާއެވެ. އޭގެފަހުން މަދީނާގެ މީހުން ޒަކާތް ނެރެމުން އައީ އެގޮތަށެވެ. އެއަށްފަހު އަބޫ ސަޢީދު ވިދާޅުވެފައި ވެއެވެ. މުޢާވިޔާ މިހެން ވިދާޅުވި ކަމުގައި ވިއަސް، ތިމަން ޒަކާތް ނެރެމުން އައީ ތިމަން ކުރީގައިވެސް ނެރެމުން އައި މިންވަރަށެވެ. މިގޮތަށް ތިމަން ދިރިހުރިހައި ދުވަހަކު ކަންތައް ކުރަމުންދިޔައީމެވެ.\nމާތް ﷲ ރުއްސުންލެއްވި އަމީރު މުޢާވިޔާގެ މިޢަލުފުޅަށް ތާއީދު ކުރާ ރިވާޔަތެއް މާތް ﷲ ރުއްސުންލެއްވި ޢަބްދު ﷲ އިބްނި ޢުމަރުގެ ކިބައިން ރިވާވެގެން ވެއެވެ. [عَنْ عَبْدِ اللَّهِ بْنِ عُمَرَ قَالَ إِنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ أَمَرَ بِزَكَاةِ الْفِطْرِ صَاعٍ مِنْ تَمْرٍ أَوْ صَاعٍ مِنْ شَعِيرٍ قَالَ ابْنُ عُمَرَ فَجَعَلَ النَّاسُ عَدْلَهُ مُدَّيْنِ مِنْ حِنْطَةٍ] މާނައީ: ޢަބްދު ﷲގެފާނު ވިދާޅުވެފައިވަނީ ފިޠުރު ޒަކާތް ނެރުމަށް ކީރިތި ރަސޫލާ އަމުރު ކުރައްވާފައި ވެއެވެ. އެއީ ޞާޢެއްގެ ކަދުރެވެ. ނުވަތަ ޞާޢެއްގެ ހިމަގޮދަނެވެ. ދެން އިބްނު ޢުމަރު ވިދާޅުވެފައި ވެއެވެ. އެހެނަސް މީސްތަކުން ގޮދަނުގެ ނިޞާބު ހަމަވާ މިންވަރެއް ކަމުގައި ބަލަމުން ދިޔައީ ދެމުއްދު އެވެ. (އެބަހީ ގާތްގަނޑަކަށް ބައި ޞާޢެވެ.)\nމި ދެޙަދީޘުން ވަރަށް ސާފުކޮށް އަގުން ނެރުމަކީ މައްސަލައެއް ނޫންކަން އެނގެއެވެ.އަދި ގިނަ އަޞްޙާބު ބޭކަލުން ފަސްބާވަތުން ނޫން އެއްޗަކުން ފިޠުރު ޒަކާތް ނެރުއްވާއިރު އަގަށް ބައްލަވައިގެން ނެރުއްވާކަން ސާފުކޮށް އެނގެއެވެ.\nއެހެނިހެން އިމާމުންގެ ޚިޔާލުފުޅު\n(ހ) އިމާމު އިބްނި ޙަޖަރު ނަގުލު ކުރައްވާފައިވެއެވެ. ޝާފިޢީ މަޛްހަބުގެ މަޝްހޫރު އިމާމެއް ކަމުގައިވާ އިމާމު އިބްނުލް މުންޛިރު ވިދާޅުވިއެވެ. ކީރިތި ރަސޫލާގެ އަރިހުން ގޮދަނާ ބެހޭ އެއްވެސް ބަސްފުޅެއް ތިމަންމެންނަކަށް އެނގިފައެއް ނުވެއެވެ. އެހެނީ އޭރު ގޮދަނަކީ (މަދީނާގައި ހައްދައި އުޅޭ އެއްޗެއްނޫނެވެ. މީހަކު ބޭރުންގެނެސް އަތުގައި ބަހައްޓާފައިހުރި އެއްޗެއް މެނުވީއެވެ. (އަޅުގަނޑުމެން މިކިޔާ އާޓާފުށް ހަދަނީ މިއިންނެވެ.) ދެމް ޞަޙާބާއިންގެ ދުވަސްވަރު މީސްތަކުންގެ އަތްމަތީގައި ގޮދަން ގިނަވުމުން އެބޭކަލުން ބެއްލެވީ ހިމަގޮދަން ޞާއެއްްގެ އަގަށް ބަލާފައި ގޮދަން ބައި ޞާޢު ޒަކާތަށް ނެރުމަށެވެ. އުއްމަތުގެ އިސް އިމާމުންނަކީ އެބޭކަލުންނެވެ. އެހެންކަމުން ތިމަންމެންނަށް އެބޭކަލުންގެ ބަސްފުޅު ދޫކޮށްލާފައި ދިއުމަކަށް ހުއްދައެއް ނުވާނެެވެ. ދެން އިބްނި ޙަޖަރު ވިދާޅުވަނީއިމާމު އިބްނި މުންޛިރު ޞައްޙަ ސަނަދުން ބޮޑެތި އަޞްޙާބު ބޭކަލުންގެ ރައުޔު ގެންނެވިއެވެ. އެއީ މާތް ﷲ އެބޭކަލުންނަށް ރުއްސުންލެއްވި ޢުޘްމާނުގެފާނާއި ޢަލީގެފާނާއި އަބޫހުރައިރަތުގެފާނާއި ޖާބިރުގެފާނާއި އިބްނިިޢައްބާސްގެފާނާއި ޢަބްދު ﷲ އިބްނި ޒުބައިރުގެފާނާއި އެކަލޭގެފާނުންގެ މަންމާފުޅު އަސްމާއާއި އެނޫން ބޭކަލުންނެވެ. މިބޭބޭކަލުންގެ ރައުޔަކީ ފިޠުރު ޒަކާތް ނެރުމުގައި ގޮދަނުން ނެރޭނަމަ އަގަށް ބަލައިގެން ބައި ޞާޢުގެ މިންވަރު ނެރުމަށެވެ.އެއަށްފަހު އިބްނި ޙަޖަރު ވިދާޅުވެފައި ވަނީ އިމާމު އަބޫ ޙަނީފާ އަގު ނެރުމަށް ބުރަވެ ވަޑައިގަތް މަގަކީ މިއީއެވެ. މިއަށް އިބްނި ޢުމަރުގެ ރިވާޔަތް ވެސް އެބަ ތާއީދު ކުރެއެވެ. (އަލްފަތުޙު: 3/436)\n(ނ) އިމާމު އިބްނި އަބީ ޝައިބާއާއި ޠަޙާވީއާއި އިބްނި ޙަޖަރު ނެރުއްވާފައި ވެއެވެ. މާތް ﷲ ރުއްސުންލެއްވި ޢުޘްމާނުގެފާނު ޚުޠްބާއެއްގައި ވިދާޅުވިއެވެ. [أَدُّوا زَكَاةَ الْفِطْرِ مُدَّيْنِ مِنْ حِنْطَة] (ތިޔަބައިމީހުން ފިޠުރު ޒަކާތަށް ގޮދަނުން ނެރޭނަމަ ބައިޞާޢު ނެރޭށެވެ.)\n(ބ) އަދިވެސް އިބްނި އަބީ ޝައިބާ ރިވާކުރައްވާފައި ވެއެވެ. [فَلَمَّا كَانَ عُمَرُ كَثُرَتِ الْحِنْطَةُ، فَجَعَلَ عُمَرُ نِصْفَ صَاعِ حِنْطَةٍ مَكَانَ صَاعٍ مِنْ تِلْكَ الْأَشْيَاءِ] (ދެންފަހެ ޢުމަރުގެފާނުންގެ ދުވަސްވަރު މަދީގައި ގޮދަން ޢާއްމުވުމުން އެކަލޭގެފާނު ހަމަޖެއްސެވީ ކަނޑައެޅިފައިވާ ފަސްބާވަތަށް އޮންނަ ޞާޢުގެ ބަދަލުގައި އޭގެއަގަށް ބައްލަވާފައި ބައި ޞާޢު ކަޑައެޅުއްވިއެވެ.\n(ޅ) އަދިވެސް އިބްނު ޙަޖަރު ވިދާޅުވެފައި ވެއެވެ. މިގޮތުން ފިޠުރު ޒަކާތް ނެރުމުގައިނަގުދު ފައިސާ ދެއްކުމަށް އިމާމު އަބޫ ޙަނީފާ ވިދާޅުވާއިރު އެގޮތަށް ވިދާޅުވާ އެތަކެއް ތާބިޢީ ބޭކަލުންނެއް އެބަތިއްބެވިއެވެ. އެބޭކަލުންގެ ތެރޭގައި އިމާމު ސުފްޔާނުއް ޘައުރީއާއި އަލް ޙަސަނުލްބަޞްރީއާއި ޚަލީފާ ޢުމަރު އިބްނިޢަބްދުލް ޢަޒީޒު ހިމެނި ވަޑައިގަންނަވަައެވެ. ހަމައެހެންމެ ބައެއް ޢަޞްޙާބު ބޭކަލުންގެ އަރިިހުން އެރައުޔު ފެންނާން އެބައޮތެވެ. މިސާލަކަށް އިމާމު މުސްލިމު ނެރުއްވި އިބްނި ޢުމަރުގެ ރިވާޔަތުން އެނގޭފަދައިންނެވެ. އިމާމު ބުޚާރީގެ ރައުޔަކީވެސް މިއީއެވެ.\n(ކ) އިމާމު އިބްނި އަބީޝައިބާ ވަނީ ނަގުދު ފައިސާއިން ފިޠުރު ޒަކާތް ނެރެވޭނެކަން ބަޔާން ކުރައްވައި އެކަލޭގެފާނުންގެ މުޞައްނިފުގައި މުސްތަޤިއްލު ބާބެއް ބަޔާން ކުރައްވާފައެވެ. އޭގައި އެކަލޭގެފާނު މިފަދައިން ވިދާޅުވެފައިވެއެވެ. "ފިޠުރު ޒަކާތަށް ނަގުދު ފައިސާއިން ދިނުން ހުއްދަވެގެން ވާކަން ހާމަކޮށްދޭ އަސަރުތަކެއް ހުރިކަން ބަޔާންވެގެންވާ ބާބު" މިހެންނެވެ. މިގޮތުން އެއްރިވާޔަތަކަށް އަންނަނީ ޢުމަރު އިބްނި ޢަބްދުލް ޢަޒީޒުގެ ޚިލާފަތުގައި ބަޞްރާގެ ގަވަރުނަރަށް އެކަލޭގެފާނު އަންގަވާފައިވާ އަމުރުފުޅެވެ. [حَدَّثَنَا أَبُو أُسَامَةَ عَنْ ابْنِ عَوْنٍ قَالَ سَمِعْتُ كِتَابَ عُمَرَ بْنِ عَبْدِ الْعَزِيزِ يُقْرَأُ إلَى عَدِيٍّ بِالْبَصْرَةِ يُؤْخَذُ مِنْ أَهْلِ الدِّيوَانِ مِنْ أَعْطِيَّاتِهِمْ عَنْ كُلِّ إنْسَانٍ نِصْفُ دِرْهَمٍ] (އެސިޓީފުޅުގައި ވަނީ ވެެރިކަމުގެ ކޮއިލުގެ ކޮންމެ ބޮލަކުން ބައި ދިރުހަމް ނެގުމަށެވެ. އަދިވެސް ޤުއްރާގެ ކިބައިން ރިވާވެގެން ވެެއެވެ.) [حَدَّثَنَا وَكِيعٌ عَنْ قُرَّةَ قَالَ جَاءَنَا كِتَابُ عُمَرَ بْنِ عَبْدِ الْعَزِيزِ فِي صَدَقَةِ الْفِطْرِ نِصْفُ صَاعٍ عَنْ كُلِّ إنْسَانٍ أَوْ قِيمَتُهُ نِصْفُ دِرْهَمٍ] (ތިމަންމެންނަށް ޢުމަރު އިބްނި ޢަބްދުލް ޢަޒީޒުގެ ފަރާތްޕުޅުން ފިޠުރު ޒަކާތާ ބެހޭގޮތުން ސިޓީފުޅެއް އައެވެ. އޭގައިވަނީ ކޮންމެ މީހެއްގެ އަތުން ޞާޢެއްގެ މިންވަރު ނެގުމަށާއި ނުވަތަ އޭގެ އަގަށްވާ ބައި ދިރުހަމް ނެގުމަށެެވެ.)\n(އ)މަޝްހޫރު ތާބިޢީ ބެއިކަލެއް ކަމުގައިވާ އިމާމު އަލްޙަސަނުލް ބަޞްރީގެ ކިބައިން ރިވާ ވެގެން ވެއެވެ. [حَدَّثَنَا وَكِيعٌ عَنْ سُفْيَانَ عَنْ هِشَامٍ عَنْ الْحَسَنِ قَالَ لَا بَأْسَ أَنْ تُعْطِيَ الدَّرَاهِمَ فِي صَدَقَةِ الْفِطْرِ] (އެކަލޭގެފާނުވިދާޅުވެފައިވަނީ ފިޠުރު ޒަކާތުގެ ގޮތުގައި ފައިސާއިން ނެގުމުގައި މައްސަލައެއް ނެތެވެ.)\n(ވ) ހަތަރުވަނަ ޤަރުނުގައި އުޅުއްވި އެންމެބޮޑު އެއް އިމާމު ކަމުގައިވާ އިމާމު އަބޫ އިސްޙާޤުގެ ކިބައިން ރިވާވެގެން ވެއެވެ. [عَنْ زُهَيْرٍ قَالَ سَمِعْتُ أَبَا إِسْحَاقَ يَقُولُ أَدْرَكْتُهُمْ وَهُمْ يُعْطُونَ فِي صَدَقَةِ رَمَضَانَ الدَّرَاهِمَ بِقِيمَةِ الطَّعَامِ] (ތިމަންކަލޭގެފާނަށް ޢިލްމުވެރިން ފެނިވަޑައިގެންފައި އޮތީ އެބޭކަލުން ފިޠުރު ޒަކާތުގެ ގޮތުގައި ކާޑުގެ ބަދަލުގައި އޭގެ އަގަށްވާ ފައިސާއިން ނެރުއްވާ ތަނެވެ.)\n(އ) އިމާމު އިބްނި މުންޛިރު އަލްއައުސަޠުގައި ބަޔާން ކުރައްވާފައި ވެއެވެ. ކީރިތި ރަސޫލާގެ އަޞްޙާބު ބޭކަލުން ކަދުރާއި ހިމަގޮދަނުން ފިޠުރު ޒަކާތުގެ ގޮތުގައި ޞާޢެއް ނަންގަވަމުން ގޮސް ގޮދަނުން ނަންގަންވަން ވުމުން އެއާ އަގުކުރައްވައި ގޮދަނުން ބައިޞާޢު ނަންގަވަތެވެ. އެހެންކަމުން ތިމަން ކުރީންވެސް ބަޔާން ކުރިފަދައިން މިއީ ޢިލްމުވެރިންގެ މެދުގައި އިޚްތިލާފުވެފައި އޮތް ދީނުގެ ފަރުޢީ މައްސަލައެކެވެ. އަދި މިޚިލާފު އޮތީ އިހުނުއްސުރެއެވެ. މިއީ މިކަމުގައި ދާއިރާ ތަނަވަސް ވެފައި އޮތް މައްސަލައެކެވެ. ވުމާއެކު ޙަދީޘުގައި ބަޔާންވާ ބާވަތްތަކުން މީހަކު ތިމާގެ ޒަކާތް ނަގާނަމަ ފަޤީރުންނަށް ފައިދާ ބޮޑުވެފައި އެމީހުންގެ ޙާޖަތްތައް އެގޮތުގައި ފުއްދައި ދޭނަމަ އެގޮތްވެސް ރަނގަަޅެވެ. އަދި ފިޠުރު ޒަަކާތަށް ނެރޭ އެއްޗެހީގެ އަގުނަގަމުން ދިއުމަކީވެސް ސަލަފުއްޞާލިޙުންގެ މެދުގައި ޢަމަލުވަމުން އައި ގޮތެކެވެ. އެހެންނަމަވެސް ޖުމްހޫރު ދަންނަބޭކަލުން އިސްކަން ދެއްވާފައި އޮތީ ކާޑުގެ ބާވަތުން ނެރުމަށެވެ. وَاللَّهُ تَعَالَى أَعْلَمُ\nހަނޑުލާއި ފުށުން ޒަކާތް ނުނެރެވޭނެ\nދިވެހި ރާއްޖެއަކީ ގޮވާންކޮށް އުޅޭތަނެއް ނޫނެވެ. އަޅުގަނޑުމެން އަތަކު ހިމަގޮދަނެއްވެސް އަދި ކަދުރެއްވެސް ނުހުރެއެވެ. ބާރްލީއެއްވެސް ކަދުރެއްވެސް ނުހުރެއެވެ. މޭބިސްކަދުރާއި ގަނޑުކިރެއްވެސް ނުހުރޭމެއެވެ. މާނައަކީ ޙަދީޘުން ސާބިތުވާ ފަސްބައިން ކުރެ އެއްވެސް ބައެއް އަޅުގަނޑުމެން ޢާއްމުކޮށް ބޭނުންކޮށެއް ނުހަދަމެވެ. ޢާއްމުކޮށް ކައިއުޅެނީ ބަތެވެ. އަޅުގަނޑުމެން އަތަކު ހަނޑުލެއް ވެސް ނުހުރޭމެއެވެ. ދެން ކައިއުޅެނީ ފުށެވެ. އެއީ ހިމަގޮދަނުގެ ފުށެވެ. ފުށުން ޒަކާތް ދިނުން އިހުގެ ޢިލްމުވެރިން މަނާ ކުރައްވާފައި ވެއެވެ.\nކޮންމެ ގޮތަކަށް ވެސް ކާޑުގެ ބާވަތުން ޒަކާތް ދައްކަންޏާ ޖެހެނީ ފައިސާ ދީފައި ގަނެގެން ދެން އެއިން ޒަކާތް ދައްކާށެވެ. ޒަކާތް ދެއްކޭނެ ދެގޮތް އޮތްވާ ފުރަގަހުން ކަންފަތުގައ ހިފުމުގެ ބޭނުމަކީ ކޮބައިތޯއެވެ؟ އަނެއްކޮޅުން މިތަކެއްޗަކީ އަޅުގަނޑުމެން ބޭރުން އެތެރެ ކުރާ އެއްޗެއްސަށް ވާއިރު، އެއްކޮޅުން "އިންޑިޔާ އައުޓު" ކިޔަމުން އިންޑިޔާގެ ވިޔަފާރިވެރިން މުއްސަނދި ކޮށްދެނީއެވެ.\n(ހ) ހަނޑުލަކީ ޒަކާތް ނެރެ އުޅުނު އެއްޗެއް ނޫން\nދަންނަވަންތޯއެވެ؟ ހަނޑުލަކީ އޭރުގައި ޢަރަބިން ދަންނަ އެއްޗެއް ވެސް ނޫނެވެ. ކީރިތި ޤުރުއާނުގައި ނުވަތަ ލޮބުވެތި ރަސޫލާގެ އަރިހުން އެންމެ ޙަދީޘެއް ފިޔަވައި އެހެންތާކު ހަނޑުލަށް ކިޔާނަން [الرُّزّ] ނުވަތަ [الأُرُزّ] ވެސް އައިސްފައި ނެތެވެ. އެއީ ވެސް ބަނީ އިސްރާއީލުންގެ ވާހަކައެއް ބަޔާން ކުރެއްވުމުގައެވެ. ދެން ސުއްނަތް ގޮތަކީ މިއީއޭ ކިޔައިގެން ފަސޭހަ ގޮތުގައި ޒަކާތް ދެއްކެން އޮތްވައި ފައިސާއިން ދެއްކުން ޙަރާމްވާނެއޭ ބުނެ، ހަނޑުލަށް މަޖްބޫރު ކުރުވުމުގެ ބޭނުމެއް އެބައޮތްތޯއެވެ.\n(ށ) ފުށުން ޒަކާތް ނެރުން ބައެއް ޢިލްމުވެރިން ހުއްދަ ނުކުރައްވާ\nފުށަކީ ކީރިތި ރަސޫލާ ޒަކާތް ނެގުމަށް އެންގެވި ބާވަތުގައި ހިމެނޭ އެއްޗެއް ނޫނެވެ. އަދި އެއްވެސް ޞަޙާބީއަކު ފުށުން ފިޠުރު ޒަކާތް ދައްކަވާފައި ނުވެއެވެ. މިދެންނެވި ފަސް ބާވަތުން ކުރެ ބާވަތަކުން ޒަކާތް ދިނުމަށް ވިދާޅުވާ ބޭކަލުންގެ ތެރެއިން ބައެއް ބޭކަލުން ވިދާޅުވަނީ އެއިން އެއްޗެއްގެ ފުށުން ޒަކާތް ޞައްޙަ ނުވާނޭ ކަމަށެވެ. އިމާމު އިބްނިލް ޖައްލާބު (އަވަހާރަވީ 378ހ ގައި) އެކަލޭގެފާނުންގެ ފޮތް "އައްތަފްރީޢު ފީ ފިޤްހިލް އިމާމު މާލިކު"ގެ 1/165 ގައި ވިދާޅުވެފައި ވެއެެވެ. وَلاَ يُخْرِجُ فِي زَكَاةِ الْفِطْرِ سَوِيقٌ وَلاَ دَقِيقٌ وَلاَ خُبْزٌ މާނައީ: ފިޠުރު ޒަކާތުގެ ގޮތުގައި ހިމަގޮދަން ފުށާއި ގޮދަންފުށާއި ރޮށްޓާއި ނުވަތަ ޕާން ނެރެގެން ނުވާނެއެވެ. އެބަހީ ނެރެން ޖެހޭނީ މިތަކެތީގެ އޮށްޓަރުންނެވެ.\nކާޑުގެ ބާވަތުން ޒަކާތް ނެރުމުން ފަޤީރުންނަށް ގެއްލުން ލިބިފައި، ބޭރުގެ ވިޔަފާރި ވެރިންނަށް ފައިދާވުން\nރާއްޖޭގައި ކާޑުގެ ބާވަތުން ފިޠުރު ޒަކާތް ދައްކަމުންދަނީ ހަނޑުލުންނެވެ. މިހާރަކަށް އައިސް ރޮށިކައި އުޅޭތީ ފުށުންވެސް އެބަދައްކައެވެ. މިދޭއްޗަކީ ކީރިތި ރަސޫލާވެސް އަދި ޞަޙާބީންވެސް ޒަކާތް ދެއްކެވި އެއްޗެއް ނޫނެވެ. އެހެންކަމާހުރެ އިމާމު ޖައްލާބު ފަދަ ބައެއް ޢިލްމުވެރިން އެއިން ދެއްކުން ހުއްދަ ނުކުރައްވަނީއެވެ.\nޤައުމަށް ލިބޭ ގެއްލުމުގެ އިތުރުން ބޭރުގެ ފަރާތްތަކަށް ފައިދާ ބޮޑުވުން\nކޮންމެއަކަސް ހަނޑުލާއި ފުށުން އަޅުގަނޑުމެން ޒަކާތް ދިނުމުން ފަޤީރުމީހާއަށް ޢީދުގައި ބޭނުންވާނެ ޙާޖަތްތަކަށް ބޭނުން ނުހިފެއެވެ. އެހެންކަމުން އެމީހުން ހަދާގޮތަކީ ނުއަގުގައި ވިޔަފާރިވެރިންނަށް އެތަކެތި ވިއްކާލާފައި ފައިސާއަށް ބަދަލުކޮށްގެން އެމަދު ފައިސާކޮޅު ބޭނުން ކުރަނީއެވެ. މިތަކެތިން ޒަކާތް ދައްކަން މަޖްބޫރު ކުރުމުގެ ނަތީޖާއަކީ ޢާއްމުކޮށް ރާއްޖެއަށް އެތެރެކުރާ ކާޑަށް ވުރެ 14.22 މިލިޔަން ކިލޯ އިތުރަށް އެތެރެކުރަން ޖެހޭނެއެވެ. މިކަމުގެ ފައިދާ ކުރާނީ ރާއްޖެއަށް ކާޑުގެ ބާވަތް އެކްސްޕޯރޓު ކުރާ ފަރާތްތަކަށެވެ.\nޒަކާތް ރޯދައިގެ އަޅުކަން 1442\n11 މެއި 2021 | އަންގާރަ 07:13\nދީނީވާހަކަޔަކަށްވުރެ ބޮޑަށްސިޔާސީވާހަކައެއްދެއްކުމާވައްތަރީ. ޑރ.ޒާކިރުނައިކުވެސްވިދާޅުވީ،ޒަކާތްދައްކަންވާނީގޮވާމުންކަމށް، ފައިސާއަކުންނޫންކަމަށް. ޙުސެންރަސީދުވާހަކަތައް، ވާހަކަތައްހުނަނީ، ޕާޓީޕުރޮމޯޓުކުރަން، ނޫނީއެހެންޢިލްމުރިންގެ، ވާހަކަތައްދޮގުކުރާގޮތަށް. ދިމާއިދިކީލިކޮށް.\n11 މެއި 2021 | އަންގާރަ 02:45\nމިހާރު މި މީހުންނަށް ލާރި ދޭން ބިރުގަނޭ\n11 މެއި 2021 | އަންގާރަ 02:34\nމިލިޔުމުގަ ބުނަން އުޅޭކަހަލަ ފައިސާއިން ފިތުރުޒަކާތް ދައްކާށޭ. މިވެނި ބަޔަކަށް ގެއްލުމޭ އެވެނި ބަޔަކަށް ފައިދަލޭ މިކިޔަނީ. ކޮންމެ ޤައުމަކަސް މީ އެއް އުއްމަތެއް ނޫންބާ؟؟\n11 މެއި 2021 | އަންގާރަ 02:12\n"މިގޮތަށް ތިމަން ދިރިހުރިހައި ދުވަހަކު ކަންތައް ކުރަމުންދިޔައީމެވެ." މަރުވި ފަހުން ތަ މި ސްޓޭޓްމަންޓް ނެރުނީ؟\n10 މެއި 2021 | ހޯމަ 21:26\nކީރިތި ރަސޫލާ ފިޠުރު ޒަކާތް ނެރުމުގައި އިރުޝާދު ދެއްވާފައި ވަނީ އެމީހަކު ކާއެއްޗަކުން އެއް ޞާޢުގެ މިންވަރު ނެރުމަށެވެ. (އެބަހީ 2.37 ކިލޯއެވެ.) މިއީ ވަކި ޒަމާނަކަށް ހާއްސަކޮށް ދެއްވާފައިވާ އިރުޝާދެއް ނޫން. ވަރަށް ސިން ޕަލް.\n9 މެއި 2021 | އާދީއްތަ 18:03\n(އައްތަފްރީޢު ފީ ފިޤްހިލް އިމާމު މާލިކު"ގެ 1/165 ގައި ވިދާޅުވެފައި ވެއެެވެ. وَلاَ يُخْرِجُ فِي زَكَاةِ الْفِطْرِ سَوِيقٌ وَلاَ دَقِيقٌ وَلاَ خُبْزٌ މާނައީ: ފިޠުރު ޒަކާތުގެ ގޮތުގައި ހިމަގޮދަން ފުށާއި ގޮދަންފުށާއި ރޮށްޓާއި ނުވަތަ ޕާން ނެރެގެން ނުވާނެއެވެ. އެބަހީ ނެރެން ޖެހޭނީ މިތަކެތީގެ އޮށްޓަރުންނެވެ.) ލިޔުނން ކިޔުނު ބޭފުޅާ ސާބިތު ކޮށްދޭނަ އުޅުނު ކަންތައް މީ ބަހުން ދޮގު ކޮށްފި. ނެރެން ޖެހޭނީ ފައިސާއިންނޭ ވިދާޅެއް ނުވޭ.\n9 މެއި 2021 | އާދީއްތަ 17:57\n“އިހު ޒަމާނުގައި މީހުންގެ ދިރިއުޅުން އޮތް ގޮތުން މިއަދުހެން މީހުންގެ އަތަކު ނަގުދު ފައިސާއެއް ނުހުރެއެވެ. ދަނޑުވެރިންގެ އަތުގައި ހުންނަނީ އޮށްޓަރުގެ ބާވަތެވެ. ޖަނަވާރު ގެންގުޅޭ މީހުންގެ އަތުގައި ހުންނަނީ ގެރިބަކައްޓެވެ. ރުފިޔާ ފައިސާ (އޭރުގައި ނަމަ ދީނާރާއި ދިރުހަމް) ހުންނަނީ މަދު މީހެއްގެ އަތުގައެވެ.” ދޮގު ނަހައްދަވާ! ދީނާރު ހުރިނަމަ ހުއްޓަސް މާރު ކުރެވުނަސް ނުކުރެވުނަސް އެއްވެސް ޞަޙާބީ އެއް އެއްވެސް ތާބިޢީ އެއް އަދި އެއްވެސް އަތްބާޢުއްތާބިޢީއެއް ފައިސާއިން ފިތުރު ޒަކާތް ދީފަ ވާކަން ސާބިތެއް ނުވޭ. ވީމާ މި ކަމުގަ އެންމެ ރައްކާތެރިކަން ބޮޑީ ސީދާ ކާ ތަކެތީގެ ބާވަތްތަކުން ނެރުން\n9 މެއި 2021 | އާދީއްތަ 17:01\n"އަނެއްކޮޅުން މިތަކެއްޗަކީ އަޅުގަނޑުމެން ބޭރުން އެތެރެ ކުރާ އެއްޗެއްސަށް ވާއިރު، އެއްކޮޅުން "އިންޑިޔާ އައުޓު" ކިޔަމުން އިންޑިޔާގެ ވިޔަފާރިވެރިން މުއްސަނދި ކޮށްދެނީއެވެ." މީކޮންވާހަކައެއް؟؟؟


Addu flat thah mi mahu havaalukuranee | Mihaaru\n08 އޮކްޓޯބަރ 2019 - 14:40 8 comments\nސަރުކާރުގެ ބޯހިޔާވަކަމުގެ ޕްރޮގްރާމްގެ ދަށުން އައްޑޫގައި އިމާރާތްކޮށްފައިވާ ފްލެޓްތައް ލިބޭ މީހުން މިހާރު ކަށަވަރުވެފައިވާތީ، ފްލެޓްތައް މި މަހުގެ ތެރޭގައި ހަވާލުކޮށް ނިންމަން މަސައްކަތްކުރަމުން އަންނަ ކަމަށް އައްޑޫ ސިޓީ ކައުންސިލުން ބުނެފި އެވެ.\nމޭޔަރު އަބްދުﷲ (ސޯބެ) މިއަދު "މިހާރު" އަށް ވިދާޅުވީ ހިތަދު އާއި ހުޅުދޫގައި އިމާރާތްކޮށްފައިވާ ފްލެޓްތަކަށް ކުރިމަތިލި މީހުންގެ ތެރެއިން ޝަތުރު ހަމަވެގެން ފްލެޓްތައް ލިބޭ މީހުން ކަށަވަރުވެފައިވާ ކަމަށެވެ. އެގޮތުން ދެ އަވަށުން ފްލެޓް ލިބޭ މީހުންގެ އާންމުކޮށްފައި ވަނީ އެއް ވަރަކަށް މާކްސް ލިބުނު މީހުންގެ މެދުގައި ގުރުއަތުލައިގެން ފްލެޓް ލިބޭ މީހުން ކަށަވަރުކުރުމަށް ފަހު އެވެ.\nAddu City gai alhaafaiva flat thakah kurimathi levvi beyfulhunge therein point ge gothun evvaru vi beyfulhunge medhugai guru negun kuriyah dhany pic.twitter.com/GN8Fgvnu0z\n— Addu City Council (@AdduCityCouncil) October 6, 2019\n"މިހާރު ދެން މިއޮތީ ލިބެނީ ކޮން ފްލެޓެއްތޯ ބެލުމަށް، ފްލެޓް ލިބޭ މީހުންގެ މެދުގައި ގުރުލުން،" އޭނާ ވިދާޅުވި އެވެ. "ހިތަދޫގައި މިރޭ އަދި ހުޅުމީދޫގައި މާދަމާ އެ މަސައްކަތްކުރިއަށް ދާނެ."\nހިތަދޫން ދޫކުރަނީ 264 ފްލެޓެވެ. ހުޅުދޫގައި އިމާރާތްކޮށްފައިވާ 48 ފްލެޓްގެ ތެރެއިން ހަވާލުކުރަނީ ކުރިމަތިލި މީހުންގެ ތެރިން ޝަރުތު ހަމަވި މީހުންނަށް ދޭ 20 ފްލެޓެވެ.\nސޯބެ ވިދާޅުވި ގޮތުގައި ފްލެޓްތައް ހަވާލުކުރުމުގެ މަސައްކަތް ކުރިއަށް ދާނީ އެކަމަށް ހަމަޖެހިފައިވާ އުސޫލުތަކުގެ ދަށުން އެކަމަށް ހާއްސަ ކުރެވިފައިވާ ފަރާތްތަކުގެ ބެލުމުގެ ދަށުންނެވެ.\n"މި މަސް ނިމުމުގެ ކުރިން ފްލެޓްތައް އެއްކޮށް ހަވާލުކޮށް ނިންމުން ޓާގެޓަކީ،" އޭނާ ވިދާޅުވީ އެވެ.\nފްލެޓްތަކަށް ޑައުންޕޭމަންޓްގެ ގޮތުގައި ކުރިން 25،000ރ. ދައްކަން ޖެހުނު ނަމަވެސް އެ އަދަދު ވަނީ 19،000ރ. އަށް ދަށްކޮށްފަ އެވެ. އަދި އިންސްޓޯލްމަންޓަށް ވެސް ފައިސާ ދެއްކޭނެ އެވެ. މީގެ އިތުރުން މަހު ފީގެ ގޮތައި ފްލެޓް ވެރިފަރާތަކަށް ހަލާސްވެންދެން 20 އަހަރު ވަންދެން މަހަކު 3،000ރ. ދައްކަން ޖެހެ އެވެ.\nފްލެޓްތައް ހަވާލުކުރުމުގެ އެންމެ ފަހުގެ ތައްޔާރީތައްވަމުން އަންނަ އިރު ފްލެޓްތަކަށް ކަރަންޓާއި ފެނާއި ނަރުދަމާގެ އެންމެ ފަހުގެ މަސައްކަތްތައް ވެސް ނިމުމަކާ ހަމައަށް އައިސްފައިވާ ކަމަށް މޭޔަރު ވިދާޅުވި އެވެ.\nއައްޑޫ ފްލެޓްތައް އިމާރާތްކޮށް ނިމިފައިވާތާ މިހާރު ތިން އަހަރަށް ވުރެ ގިނަ ދުވަސްވެއްޖެ އެވެ. މި ފަހަރު މި ހަވާލުކުރާ ފްލެޓްތަކަކީ ސަރުކާރުން އައްޑޫގައި ކުރިއަށް ގެންދިޔަ ދެވަނަ ހައުސިން ޕްރޮޖެކްޓްގެ ދަށުން އިމާރާތްކުރި ފްލެޓްތަކެވެ.\nސަރުކާރުން އެންމެ ފުރަތަމަ އައްޑޫގައި ބޯހިޔާވަހިކަމުގެ ޕްރޮގްރާމެއް ކުރިއަށް ގެންދިޔައީ ކުރީގެ ރައީސް މުހައްމަދު ނަޝީދުގެ ވެރިކަމުގަ އެވެ. އޭރު ފޭދޫގައި އިމާރާތްކުރި 25 ހައުސިން ޔުނިޓެއްގައި 2012 އިން ފެށިގެން މީހުން އަންނަނީ ދިރިއުޅެމުންނެވެ.\nAddu ge 1,500 housing unitah faisaa dhakkan 20 aharu libeyne\nމި ސަރުކާރުން ވެސް ވަނީ އައްޑޫގައި 1،500 ހައުސިން ޔުނިޓް އަޅަން ނިންމައިފަ އެވެ. އަދި އެ ޔުނިޓްތަކަށް ކުރިމަތިލުމުގެ ފުރުސަތު މިދިޔަ އޮގަސްޓް މަހު ވަނީ ހުޅުވާލައިފަ އެވެ.\nއިތުރު ލިޔުންތައް ސ. ހިތަދޫ އައްޑޫ ސ. ހުޅުމީދޫ އައްޑޫ ސިޓީ ކައުންސިލް އައްޑޫ ހައުސިން ޕްރޮޖެކްޓް ހައުސިން މިނިސްޓްރީ ސ. ހުޅުދޫ އައްޑޫ ހައުސިން ޔުނިޓް\nއައްޑޫން ފްލެޓް ލިބޭ ދާއިމީ ލިސްޓް އާންމުކޮށްފި\nހުޅުދޫ ފްލެޓްތަކުގެ ޕޮއިންޓް ލިސްޓް އާންމުކޮށްފި


SunOnline: Heyo gothugai DATA beynun kurna Ooredoo in ilthimaas koffi\nމުހައްމަދު އައުޒަމް 31 Mar 2020, 20:26\nމި ދުވަސްވަރު ހެޔޮ ގޮތުގައި ޑޭޓާ ބޭނުންކުރަން އުރީދޫއިން އިލްތިމާސްކޮށްފި އެވެ.\nއުރީދޫގެ ސީއީއޯ ނަޖީބް ހާން ވިދާޅުވީ ކޮވިޑް-19 ފެތުރެމުންދާ މި ދަނޑިވަޅުގައި ގޭގައި ތިބެގެން ހުރިހާކަމެއް ހަމަޖެއްސުމުގައި އުރީދޫގެ ފުރިހަމަ އެއްބާރުލުން ލިބޭނެ ކަމަށެވެ.\nނަޖީބް ވިދާޅުވީ މި ދުވަސްވަރު މުޅި ދުނިޔެއަށް ބަލައިލި ކަމުގައި ވިޔަސް އާއިލާތަކާއި ވިޔަފާރިތަކަށް ކުރިމަތިލާން ޖެހިފައި މިވަނީ މީގެ ކުރިން ތަޖުރިބާކޮށްފައިނުވާ އާ ގޮންޖެހުމަކާ ކަމަށެވެ. އެހެންކަމުން ކޮވިޑް-19ގެ އަސަރުކޮށްފައިވާ އެންމެހާ ފަރާތްތަކަށް އެޙިތެރިވުމަށް އެންމެ އެކަށީގެންވާ ހިދުމަތްތައް ދިނުމަށް އުރީދޫއިން އިސްކަންދޭނެ ކަަމަށް އޭނާ ވިދާޅުވި އެވެ.\n"މި ނާޒުކު ދަނޑިވަޅުގައި އެންމެހާ ފަރާތްތައް ގުޅުވައިދިނުމަށް ޓަކައި، އެންމެ ރަނގަޅު ފެންވަރުގެ ޚިދުމަތް ފޯރުކޮށްދިނުމަށް މަސައްކަތްކުރާނެ ކަމުގެ ޔަގީންކަން ކަސްޓަމަރުންނަށް އަރުވަން." ނަޖީބު ވިދާޅުވި އެވެ.\nމި ހާލަތުގައި ރާއްޖޭގެ އެކިކަންކޮޅުތަކުގައި، އާއިލީ ގުޅުން ދެމެހެއްޓުމަށާއި، ވިޔަފާރި ހިންގުމަށާއި، ޑޮކްޓަރުންގެ ހިދުމަތް އޮންލައިންކޮށް ހޯދުން ފަދަކަންކަމަކީ އިންޓަނެޓްގެ ވަސީލަތްތަކަށް ބަރޯސާވާ ކަންކަންކަން އޭނާ ވަނީ ފާހަގަކުރައްވައިފަ އެވެ.\n"ބްރޯޑްބޭންޑަކީ ކަނޑައެޅިފައިވާ ވަކި ވަރަކަށް ލިބިފައިވާ ރިސޯސްއެއް. ވަކިން ހާއްސަކޮށް، ބޭނުންކުރެވޭ ނިސްބަތް ކުރުމުއްދަތެއްގެ ތެރޭގައި މަތިވަމުންދާނެ މި ފަދަ ހާލަތްތަކުގައި، އެންމެ ގިނަ ފަރާތްތަކަށް ފައިދާކުރާނެގޮތަށް، އެންމެ އެދެވޭ ގޮތުގައި އިންޓަނެޓްގެ ބޭނުން ހިފުމަށް އަޅުގަނޑު އެދެން." ނަޖީބް ވިދާޅުވި އެވެ.\nއިންޓަނެޓްގެ ހިދުމަތްދޭ ކުންފުންޏެއްގެ ގޮތުން، އެ ފަދަ ހިދުމަތްތައް ފޯރުކޮށްދިނުމަށް ބޭނުންވާ ކެޕޭސިޓީ އިތުރުކުރުމަށް އުރީދޫއިން ވަރަށް ގިނަ އިންވެސްޓްމަންޓްތައް ކޮށްފައިވާ ކަމަށް ނަޖީބް ވިދާޅުވި އެވެ. އޭނާ ވިދާޅުވީ ރާއްޖޭގައި އުރީދޫއިން އެންމެ ފުރަތަމަ ދުވަހުން ފެށިގެން ވެސް މަސައްކަތްކުރަމުން ދިޔައީ ދިވެހީންގެ ދިރިއުޅުމަށް އިތުރު ފުރިހަމަކަމެއް ގެނެސްދިނުމަށް ކަމަށެވެ. އަދި ދެން ވެސް އެގޮތުގައި އުރީދޫއިން އޮންނާނެކަމުގެ ޔަގީންކަން ނަޖީބް ދެއްވި އެވެ.\nމޯބައިލް ޑޭޓާ ބޭނުންކުރެވޭ މިންވަރު މަދުކުރުމަށް އެޅިދާނެ ބައެއް ފިޔަވަޅުތައް ނަޖީބްވަނީ މިއަދު ހިއްސާވެސްކޮށްފަ އެވެ.\n· ހުޅުވާފައި ހުންނަ އެޕުތައް ލެއްޕުން (ކްލޯޒްކުރުން)\n· މުހިއްމުނޫން ބޭނުން ނުކުރާ އެޕުތައް ފޮހެލުން\n· ބެކްގްރައުންޑް ޑޭޓާ ބޭނުންނުކުރާ ގޮތަށް ފޯނުގެ ސެޓިންގް ބަދަލުކުރުން\n· ނެޓްފްލިކްސް، ޔޫޓިއުބް ފަދަ އެޕުތަކުން ސްޓްރީމް ކުރާ ފެންވަރު ދަށްކުރުން\n· ޔޫޓިއުބް، ފޭސްބުކް، އަދި އިންސްޓަގްރާމުން އަމިއްލައަށް ވީޑިއޯ ޕްލޭ ނުކުރާގޮތް ހެދުން\n· ޓީވީ ބެލުމުގެ ފުރުސަތު އޮތް ހާލަތްތަކުގައި ސްޓްރީމް ނުކޮށް ޓީވީ އިޙްތިޔާރު ކުރުން


ޑިޕާޓްމަންޓް/ޔުނިޓް | އެންޓި-ކޮރަޕްޝަން ކޮމިޝަން\nއަލްފާޟިލް މުޙައްމަދު ސަލީމް އަކީ 04 ޑިސެންބަރު 2019 ން ފެށިގެން މިކޮމިޝަނުގެ ސެކްރެޓަރީ ޖެނެރަލްގެ މަޤާމު އަދާކުރަމުން އަންނަ ފަރާތެކެވެ. އޭނާއަކީ ސެކްރެޓަރީ ޖެނެރަލްގެ ހައިސިއްޔަތުން ކޮމިޝަންގެ އިދާރީ ހިންގުން ބަލަހައްޓާ އެންމެ އިސް ފަރާތެވެ. އަލްފާޟިލް މުޙައްމަދު ސަލީމް އަކީ އެޑިއުކޭޝަނަލް ލީޑަރޝިޕް އެންޑް މެނޭޖްމަންޓްގެ ދާއިރާއިން މާސްޓާރސް ޙާޞިލް ކޮއްފައިވާ ބޭފުޅެކެވެ.\nސަޕޯޓް ސަރވިސް ޑިޕާޓްމަންޓް\nހިއުމަން ރިސޯސް ޑިވެލޮޕްމެންޓް ޔުނިޓް\nއަލްފާޟިލާ ޔުމްނާ ވަޙީދު އަކީ 22 މެއި 2008 ން ފެށިގެން މި ކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. ޔުމްނާ ވަޙީދު ގެ މައިގަނޑު މަސައްކަތްތަކުގެ ތެރޭގައި ހިއުމަން ރިސޯސް ޔުނިޓްގެ އެންމެހާ މަސައްކަތްތައް ހިންގާ ބެލެހެއްޓުން ހިމެނެއެވެ. އަލްފާޟިލާ ޔުމްނާ ވަޙީދު އަކީ އިންފޮމޭޝަން ޓެކްނޮލޮޖީގެ ދާއިރާއިން ޑިޕްލޮމާ ހާސިލުކޮށްފައިވާ ބޭކަނބަލެކެވެ.\nއެޑްމިން އެންޑް ޕްރޮކިއުމަންޓް ޔުނިޓް\nއެސިސްޓެންޓް ޑިރެކްޓަރ، އެޑްމިން\nއަލްފާޟިލް އިބްރާހިމް ރަފީޢު އަކީ 15 ފެބްރުއަރީ 2015 ން ފެށިގެން މި ކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އިބްރާހިމް ރަފީޢުގެ މައިގަނޑު މަސައްކަތްތަކުގެ ތެރޭގައި، ކޮމިޝަނުގެ އެޑްމިން އެންޑް ޕްރޮކިއުމަންޓް ޔުނިޓްގެ އެންމެހާ މަސައްކަތްތައް ހިންގާ ބެލެހެއްޓުން ހިމެނެއެވެ. އަލްފާޟިލް އިބްރާހިމް ރަފީޢު އަކީ ބިޒްނަސް އެޑްމިނިސްޓްރޭޝަންގެ ދާއިރާއިން ބެޗްލަރސް ޑިގްރީ ހާސިލުކޮށްފައިވާ ބޭފުޅެކެވެ.\nއެކައުންޓްސް އެންޑް ފައިނޭންސް ޔުނިޓް\nޑެޕިއުޓީ ޑިރެކްޓަރ، ފައިނޭންސް\nއަލްފާޟިލް އަޙުމަދު ޔާމީން އަކީ 07 މާރިޗު 2010 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ކޮމިޝަންގެ ފައިނޭންސް އެންޑް އެކައުންޓްސް ސެކްޝަން ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، އަހަރީ ބަޖެޓް ތައްޔާރުކޮށް މިނިސްޓްރީ އޮފް ފިނޭންސް އެންޑް ޓްރެޜަރީއަށް ހުށަހެޅުމާއި، ކޮމިޝަނުން ކުރަންޖެހޭ އެންމެހާ ޚަރަދުތައް ކުރުމުގެ އިންތިޒާމްތައް ރާވައި ހިންގުން ހިމެނެއެވެ. އަލްފާޟިލް އަޙުމަދު ޔާމީން އަކީ ބިޒްނަސް އެޑްމިނިސްޓްރޭޝަން އިން ސްޓެރެޓެޖިކް މެނޭޖްމަންޓްގެ ދާއިރާއިން މާސްޓާރސް ޑިގްރީ ޙާސިލުކުރައްވާފައިވާ ބޭފުޅެކެވެ.\nސީނިއަރ ގްރެފިކްސް ޑިޒައިނަރ\nއަލްފާޟިލް ސައްދާމް ނަސީމް އަކީ 14 ޑިސެމްބަރު 2005 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ކޮމިޝަންގެ މީޑިއާ އެންޑް ޕަބްލިކޭޝަންސް ޔުނިޓް ހިންގުމުގެ ޒިންމާ އަދާކުރައްވާ ފަރާތެވެ. ސައްދާމް ނަސީމްގެ މައިގަނޑު މަސައްކަތުގެ ތެރޭގައި، ކޮރަޕްޝަނާ ދެކޮޅަށް ހިންގޭ ކެމްޕެއިންތަކުގައި ބޭނުންކުރާ ތަކެތި ޑިޒައިން ކޮންސެޕްޓް އެކްލަވާލާ ، ކޮމިޝަނުން އެކުލަވާލާ ޝާއިޢުކުރާ ފޮތް ލީފްލެޓް ބެނަރ ޕޯސްޓަރ ފަދަ ތަކެތީގެ ލޭއައުޓާއި ޑިޒައިން ތައްޔާރުކުރުން ހިމެނެއެވެ. އަލްފާޟިލް ސައްދާމް ނަސީމްއަކީ ގްރެފިކްސް ޑިޒައިނިންގގެ ދާއިރާއިން ޑިޕްލޮމާ ޙާޞިލުކުރައްވާފައިވާ ބޭފުޅެކެވެ.\nއިންފޮރމޭޝަން ޓެކްނޮލޮޖީ ޔުނިޓް\nއެސިސްޓެންޓް ސިސްޓަމް އެޑްމިނިސްޓްރޭޓަރ\nއަލްފާޟިލް ރަމީޒު ޢަލީ އަކީ 22 މެއި 2008 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ކޮމިޝަންގެ އައި.ޓީ ސެކްޝަން ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، ކޮމިޝަންގެ ނެޓްވޯކް އިންފްރާސްޓްރަކްޗާ ޑިޒައިންކޮށް ބެލެހެއްޓުމާއި، ކޮމިޝަންގެ ފަރާތުން ބަލަހައްޓާ ވެބްސައިޓްތަކަށް ގެންނަންޖެހޭ ބަދަލު ގެނެސް، އަޕްޑޭޓްކޮށް ބެލެހެއްޓުން ހިމެނެއެވެ. އަލްފާޟިލް ރަމީޒު ޢަލީ އަކީ އިންފޮމޭޝަން ޓެކްނޮލޮޖީގެ ދާއިރާއިން ޑިޕްލޮމާ ޙާސިލުކުރައްވާފައިވާ ބޭފުޅެކެވެ.\nސީނިއަރ އެޑިޔުކޭޝަން އޮފިސަރ\nއަލްފާޟިލް މުޙައްމަދު ޝާކިރު އަކީ 02 ޑިސެންބަރު 2018 ން ފެށިގެން މި ކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ކޮމިޝަނުގެ އެޑިޔުކޭޝަން އެންޑް އެވެއަރނެސް ޔުނިޓް ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، ކޮމިޝަނުން ކޮރަޕްޝަނާއި ދެކޮޅަށް ހިންގަންޖެހޭ ވާރކްޝޮޕްތަކާއި މަޢުލޫމާތު ދިނުމުގެ ޕްރޮގްރާމްތައް ރާވާ ހިންގުމާއި، ކޮމިޝަނުން ހިންގާ ކޮރަޕްޝަނާ ދެކޮޅު ތަފާތު ކެމްޕޭންތައް ރާވާ ހިންގުން ހިމެނެއެވެ. އަލްފާޟިލް މުޙައްމަދު ޝާކިރުއަކީ އެޑިޔުކޭޝަނަލް ލީޑަރޝިޕް އެންޑް މެނޭޖްމަންޓްގެ ދާއިރާއިން މާސްޓާރސް ހާސިލުކުރައްވާފައިވާ ބޭފުޅެކެވެ.\nޑެޕިއުޓީ ޑިރެކްޓަރ، ބިޔުރޯ\nފޯން: 3015 209\nއަލްފާޟިލް ޙަސަން މަނިކު އަކީ 13 ޑިސެންބަރު 2007 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ އެސިސްޓެންޓް ޑިރެކްޓަރގެ ހައިސިއްޔަތުން ކޮމިޝަން މެމްބަރުންގެ ބިޔުރޯ ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، ކޮމިޝަނުގެ ސްޓެރެޓީޖިކް އެކްޝަން ޕްލޭން ތަންފީޒުކުރުމުގެ ގޮތުން މެމްބަރުންގެ ބިޔުރޯއަށް ޙަވާލުކުރެނޭ ޙަރަކާތްތައް ކުރިއަށްގެންދާނެގޮތް އެކަށައަޅައި ތަންފީޒުކުރުވުމާއެކު މެމްބަރުންގެ ބައްދަލުވުންތަކުން ނިންމާ ކަންކަން ތަންފީޒުވަމުންދާ މިންވަރު ބެލުން ހިމެނެއެވެ. އަލްފާޟިލް ޙަސަން މަނިކު އަކީ އިންފޮމޭޝަން ޓެކްނޮލޮޖީގެ ދާއިރާއިން ޑިޕްލޮމާ ޙާޞިލް ކޮއްފައިވާ ބޭފުޅެކެވެ.\nޢަބްދުލް ޢަޒީޒު މޫސާ\nސުޕްރިންޓެންޑެންޓް އޮފް އިންވެސްޓިގޭޝަން\nއަލްފާޟިލް ޢަބްދުލްއަޒީޒް މޫސާ އަކީ 01 އޭޕްރިލް 1996 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ކޮމިޝަންގެ ކޮމްޕްލެއިންސް ރެޖިސްޓްރޭޝަން އެންޑް އިވެލުއޭޝަން ޔުނިޓް ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، ކޮމިޝަނަށް ހުށަހެޅޭ މައްސަލަތައް ކަނޑައެޅިފައިވާ އުސޫލާ އެއްގޮތަށް އިވެލުއޭޓް ކުރުމާއި، މައްސަލަތަކާ ގުޅިގެން ތައްޔާރުކުރަންޖެހޭ ދިރާސާ ރިޕޯޓްތައް ތައްޔާރުކުރުން ހިމެނެއެވެ. އަލްފާޟިލް ޢަބްދުލް ޢަޒީޒު މޫސާ އަކީ އެކައުންޓިންގ އެންޑް ފައިނޭންސްގެ ދާއިރާއިން މަތީ ތަޢުލީމު ޙާޞިލްކުރައްވައި ހިސާބު މުދައްރިސްކަމުގެ ސަނަދު ނަންގަވާފައިވާ ބޭފުޅެކެވެ.\nޕޯސްޓް އިންވެސްޓިގޭޝަން އެންޑް މޮނިޓަރިންގ ޔުނިޓް\nސީނިއަރ ކޭސް އޮފިސަރ\nއަލްފާޟިލާ ޢާއިޝަތު ޢަރީފާ އަކީ 13 އެޕްރީލް 2003 ން ފެށިގެން މިކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ކޮމިޝަންގެ ޕޯސްޓް އިންވެސްޓިގޭޝަން އެންޑް ރިޕޯޓިންގެ ޔުނިޓް ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، ތަޙުޤީޤު ރިޕޯޓް ދިރާސާކުރުމަށް ބާއްވާ ކޮމިޝަންގެ މެމްބަރުންގެ ބައްދަލުވުމުން ނިންމާ ނިންމުންތައް ކަނޑައެޅިފައިވާ އުޞޫލުން ތަންފީޒުކުރުވުމާއި، ތަޙުޤީޤު މަރުޙަލާގައި ކޮމިޝަނުން ނިންމާ މައްސަލަތަކާއި ކޮމިޝަނުން ދަޢުވާކުރުމަށްޓަކައި ޕްރޮސިކިއުޓަރޖެނެރަލްގެ އޮފީހަށް ފޮނުވާ މައްސަލަތަކާގުޅޭ އެންމެހައި އިދާރީ މަސައްކަތްތައް ހިންގައި ބެލެހެއްޓުން ހިމެނެއެވެ. އަލްފާޟިލާ ޢާއިޝަތު ޢަރީފާ އަކީ ހިޔުމަން ރިސޯސް މެނޭޖްމަންޓްގެ ދާއިރާއިން ބެޗްލަރސް ޑިގްރީ ހާޞިލުކުރައްވާފައިވާ ބޭކަނބަލެކެވެ.\nސަދަރން ރީޖަނަލް އޮފީސް\nއަލްފާޟިލް މާޖިދު ޙަސަން އަކީ 17 ޖުލައި 1995 ން ފެށިގެން މި ކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ކޮމިޝަންގެ އިންވެސްޓިގޭޝަން ޔުނިޓް ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، އިންވެސްޓިގޭޝަން ޓީމުގެ އެހެން ލީޑަރުންނާއި މަސައްކަތް ޙަވާލުކުރުމާއި، މަސައްކަތް ހިނގަމުންދާގޮތް ސުޕަވައިޒްކުރުން ހިމެނެއެވެ. އަލްފާޟިލް މާޖިދު ޙަސަންއަކީ ބިޒްނަސް އެޑްމިނިސްޓްރޭޝަންގެ ދާއިރާއިން މާސްޓަރސް ހާޞިލުކުރައްވާފައިވާ ބޭފުޅެކެވެ.\nއިންވެސްޓިގޭޝަން ޔުނިޓް 1\nއަޙްމަދު ޝާން މުޙައްމަދު\nއަލްއުސްތާޛު އަޙުމަދު ޝާން މުޙައްމަދު އަކީ 15 އޮކްޓޫބަރު 2014 ން ފެށިގެން މި ކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ޑެޕިއުޓީ ހެޑެއްގެ ހައިސިއްޔަތުން ކޮމިޝަނުގެ އިންވެސްޓިގޭޝަން ޔުނިޓް 1 ގެ ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، އިންވެސްޓިގޭޝަން ޓީމުގެ އެހެން ލީޑަރުންނާއި މަސައްކަތް ޙަވާލުކުރުމާއި، މަސައްކަތް ހިނގަމުންދާގޮތް ސުޕަވައިޒްކުރުން ހިމެނެއެވެ. އަލްއުސްތާޛް އަޙުމަދު ޝާން މުހައްމަދުއަކީ ޝަރީޢާ އެންޑް ލޯގެ ދާއިރާއިން ބެޗްލަރސް ޑިގްރީ ހާސިލުކޮށްފައިވާ ބޭފުޅެކެވެ.\nއިންވެސްޓިގޭޝަން ޔުނިޓް 2\nއަލްއުސްތާޛު ޢަބްދުއްސަލާމް އަކީ 01 އޭޕްރިލް 2014 ން ފެށިގެން މި ކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ޑެޕިއުޓީ ހެޑެއްގެ ހައިސިއްޔަތުން ކޮމިޝަނުގެ އިންވެސްޓިގޭޝަން ޔުނިޓް2ގެ ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، އިންވެސްޓިގޭޝަން ޓީމުގެ އެހެން ލީޑަރުންނާއި މަސައްކަތް ޙަވާލުކުރުމާއި، މަސައްކަތް ހިނގަމުންދާގޮތް ސުޕަވައިޒްކުރުން ހިމެނެއެވެ. އަލްއުސްތާޛް ޢަބްދުއްސަލާމްއަކީ ޤާނޫނީ ދާއިރާއިން ބެޗްލަރސް ޑިގްރީ ހާސިލުކޮށްފައިވާ ބޭފުޅެކެވެ.\nއިންވެސްޓިގޭޝަން ޔުނިޓް 3\nއަލްފާޟިލާ ޒީނިޔާ ޢަބްދުﷲ އަކީ 05 މޭ 2013 އިން ފެށިގެން މި ކޮމިޝަނުގައި ވަޒީފާ އަދާކުރަމުން އަންނަ ފަރާތެކެވެ. އޭނާއަކީ ޑެޕިއުޓީ ހެޑެއްގެ ހައިސިއްޔަތުން ކޮމިޝަނުގެ އިންވެސްޓިގޭޝަން ޔުނިޓް2ގެ ހިންގުމުގެ ޒިންމާ އަދާކުރައްވާ ފަރާތެވެ. މައިގަނޑު މަސައްކަތުގެ ތެރޭގައި، އިންވެސްޓިގޭޝަން ޓީމުގެ އެހެން ލީޑަރުންނާއި މަސައްކަތް ޙަވާލުކުރުމާއި، މަސައްކަތް ހިނގަމުންދާގޮތް ސުޕަވައިޒްކުރުން ހިމެނެއެވެ. އަލްފާޟިލާ ޒީނިޔާ ޢަބްދުﷲއަކީ ޕަބްލިކް އެޑްމިނިސްޓްރޭޝަންގެ ދާއިރާއިން މާސްޓާރސް ހާސިލުކޮށްފައިވާ ބޭކަނބަލެކެވެ.


ލޯތްބެއް ދެން ނުވާނަމޭ 1 – Esfiya – Dhivehi Vaahaka Site\nލޯތްބެއް ދެން ނުވާނަމޭ 1\n- by kikki - 65- January 5, 2019\nދަނބުކުލައާއި އޮރެންޖުކުލަ ގުޅިލާމެހިގެން ދިޔަ މަންޒަރު އުޑުމަތިން ފާޅުވިއެވެ. އިރުއޮއްސެން މާގިނަ ވަގުތެއް ނެތްކަން އުޑުމަތިން ސާބިތުކޮށްދިނެވެ. ދޫނި ސޫފާސޫފީގެ އަޑު ސިކުންތުކޮޅަކަށްވުރެ ސިކުންތުކޮޅެއް މަޑުވަމުން ގޮސް އެ އަޑުއެކީހެން ކެނޑުނެވެ. ބީހިލާ ފިނި ރޯޅިތަކުގެ ސަބަބުން ހަށިގަނޑަށް އަރާމުކަން ގެނެސްދިނެވެ. ހިތްގައިމު ކަމުގެ ދެވަނައެއް ނުވާ މިސާލެކެވެ. ރަތްވިއްލާ އޮއްސުނު މަންޒަރުގައި ކަޅު ކުލައިގެ ދޫނިބައިގަނޑުތަށް އުދިހިލައެވެ. ބާރަގަޑިިއިރުގެ ބުރަ މަސަތްކަތަށްފަހު އަރާމުކުރަން އެ އެއްޗެހިވެސް މިސްރާބުޖެހީއެވެ.\nމީގެ އެތަށް އިރެއް ކުރިން މޫދުގެ ލޮނުގަނޑު އިރުގެ އަލިން ވިދަމުން ދިޔަނަމަވެސް ދެން ފެނުނީ ހައިރާންކުރުވާ މަންޒަރެކެވެ. ދުރުން ބަލާލާއިރު ހީވާނެ ފަދައިން އެ އިރު ކަނޑުގެ ފުރަގަހަށް ވަދެ ނިވާވަނީއެވެ. ގަދަ ކުލައަކަށްދާ މާ ސިނގާ ކަނޑުގެ އަނދިރިކަން އިތުރުކޮށްދިނެވެ. އުޑުމަތީގެ އަލިކަން އަނދިރިކަމަށް ބަދަލުވެލިއިރު ކައުނުގައި އެތަށް ހާސް ތަރިތަކެއް ބަބުޅަން ފެށިކަން ކިތަންމެ ދުރުން ބަލާލާ މީހަކަށްވެސް ދެނެގަންނާކަށް އުނދަގުލެއް ނުވާނެއެވެ. އެންމެން ހުދު ވިލާ ރޮއްޖެއްވެސް ނެތްކަމީ އެ ފިނިފިނި ހިތްފަސޭހަ އަނދިރިކަން ފުރިހަމަ ކޮށްދޭ ޖާދޫއެކެވެ.\nބެލްކަނީގައި ކޮފީތަށްޓަކާއެކު ހުއްޓިލައިގެން ހުރި ޝާމިންގެ ސިކުނޑި ވަނީ ވަށައިގެންވާ މާހައުލާ ކިތަންމެހާވެސް ދުރުގައެވެ. މިނެޓަކު އެއްފަހަރު އަތުގައި ހުރި ކޮފީތަށިން އެތޮފޮދެއް އޭނާ ދަމާލާ އަޑު ހިމޭން ބެލްކަނީގެ ހިމޭންކަން ފޫއަޅުވާލައެވެ. ހޮޓެލުގެ ބާރަ ބުރީގައި އޭނާ ހުރިއިރު ބޮޑެތި އިމާރާތްތަކުން ފުރިފައިވާ ނިއު ޔޯކުގެ އެ މާހައުލު ފެންނަލެއް ހިތްގައިމެވެ. ރޭގަނޑުގެ ތަރިތަކަށް ވުރެ ހަމަ ކުޑަތަންކޮޅެއް ބޮޑުކޮށް ވިދަމުން ދިޔައީ އިމާރާތްތަށް ދިއްލާފައިވާކަން އަނގުވައިދޭ ކުޑަދޮރުތަކުން ފެންނަ ނިޝާނެވެ. ކުރިއަށް އޮތް ބާރަ ވަރަކަށް ގަޑިއިރު ވަންދެން ފިލައިގެން ނުދާނެ އަލިކަމެވެ.\nތަށީގެ ފުލުގައި ހުރި އެތިކޮޅު ބޯލަމުން އޭނާޔާ ޖެހިގެން ހުރި މޭޒުގައި ޝާމިން ކޮފީތަށި ބަހައްޓާލިއެވެ. އޭނާ ލައިގެން ހުރި ނޫކުލައިގެ ޖިންސަށް އަތްޖަހާލަމުން ފަން އެހެންނަމަވެސް ބޯ ކަޅު އިސްތަށިގަނޑުގައި އަތް ހިނގާލިއެވެ. ގަޔަށް ދޫ އަތްދިގު ކަޅު ޓީޝާރޓުގައި އޭނާގެ ހިކި ދިގު ހަށިގަނޑު ފެންނަލެއް ވަރަށް ފުރިހަމައެވެ. “ވޭއާރ އާ ޔޫ. ކަމް ބެކް ޓު މީ” އުޑުމަތީގައި ހުރި ތަރިތަކާ ޝާމިން ސުވާލުކޮށްލިއެވެ. އޭނާގެ ޝަކުވާތަކާއި ސުވާލުތަށް އަހާނެ މީހަކު ނެތް ވިއްޔާއެވެ.\n“ޝާމިން.” ފަހަތުން އޭނާގެ ކޮނޑުގައި މީހަކު ޖަހާލިހެން ހީވިއެވެ. ޝާމިން އޭނާގެ ލޮލަށް ބޮނޑިވެފައި ހުރި ކަރުނަތަށް ހާމަކުރަން ބޭނުންނުވުމުން ފަސް އެނބުރި ބަލާނުލާ އޭނާ ބޯ ޖަހާލިއެވެ. “ޗެއާރމަން ވިދާޅުވީ މާދަން އިރު އެރުމުގެ ކުރިން މާލެ އަންނަންޖެގޭނެޔޯ. ޗެއާރމަން އާޒިމް ހުންނެވީ ވަރަށް ރުޅިދުރުވެފަ.” ކޯޓާއެކު ލާފައިވާ ކަޅު ފަޓުލޫނުގެ ހުރިި އެންމެ ގާތް އެކުވެރިޔާ އަދި ސެކެޓްރީ ކިޔާން ޖީބަށް ދެއަތް ޖަހާލިއެވެ. އޭނާގެ މޫނުމަތިން ފެނުނީ ހިތި ހިނިތުންވުމެކެވެ. މުޅި މި ދުނިޔެއިންވެސް އޭނާއަށް ވުރެ ރަނގަޅަށް ޝާމިން ދަންނަ މީހަކު ނުހުންނާނެކަން ޔަގީނެވެ. “މިރޭ އެންމެ އަވަހަށް ފުރާ އެއްޗަކުން ދާ ގޮތަށް ހަަމަޖައްސާ” ބޯ ކަހާލަމުން ޝާމިންގެ ބުނެލިއެވެ. އޭނާގެ އަޑު ކުރެހިފައިވާ ސަބަބު ދެނެގަންނަން ކިޔާންއަކަށް އުނދަގުލެއް ނުވިއެވެ.\n“ނައިސަން.؟” ސުވާލު ކުރާ ރާގުގައި ކިޔާންގެ ތުންފަތް ފޫއަޅުވާލިއެވެ. އެ ނަން ކިޔަން ކިތަންމެ ބޭނުންނުވިޔަސް ވެސް މެއެވެ. ޝާމިން އިސްޖަހާލިއެވެ. އޭނާގެ ފައިތިލައަށް ބަލަހައްޓައިގެން ދެތިން މިނެޓުގެ ސުކޫތެއް ހޭދަކޮށްލިއެވެ. ޝާމިންގެ ފަރާތުން ޖަވާބެއް ލިބޭނޭ އިރަކަށް ކެތްތެރިކަމެއް ނެތި މަޑުމައިތިރި ކަމާއެކު ކިޔާން މަޑުކޮށްލިއެވެ. “ނައިސަން. އެއް ނުފެނުނެއްނު އެހެންނޫނަސް ބައްޕަ ވިދާޅުވީމަ ދެން ދާން ދޯ ޖެހޭނީ. އިތުރު ގޮތެއް އޮތްނަމަ މަ ނައިސަން ހޯދާފަ ނޫނީ ނުދާނެކަން ކަލެއަށް މާ ރަނގަޅަށްވެސް އިނގޭނެ.” ޝާމިން އޭނާގެ ވާހަކަ ނިންމާލަމުން ފަޒާގެ ތެރެއަށް ފުންނޭވާއެއް ދޫކޮށްލިއެވެ. ކިޔަމަންތެރިކަމެއް ނެތި ޖެހެމުން ދިޔަ ރޯޅިތަކުގެ ބާރުގައި އޭނާގެ އިސްތަށިގަނޑުންް ބައެއް ނިއްކުރިމައްޗަށް ވެއްޓުނެވެ. ނަމަވެސް ޝާމިންގެ ފަރުވާލެއް ނެތެވެ. އެ އިސްތަށިކޮޅުވެސް މަސަތްކަތް ކުރީ ރަތް އަރާފައި ހުރި ޝާމިންގެ ލޮލުގައިވާ އަސަރު ފޮރުވަދޭންކަން ޔަގީނެވެ.\n“އެ މަންޖެ މިގައުމުގަ އުޅޭނެ ކަމުގެ އެއްވެސް ޔަގީންކަމެއް ނެތްދޯ. ތިހެން އޮފީސް މަސަތްކަތާ އެހެން ހުރިހާ ކަމެއް ދޫކޮށްލާފަ ފަހަރަކު ގައުމަކަށް ނައިސަން ހޯދަންށޭ ކިޔާފަ ދުއްވުމަކީ ބޭކާރުކަމެއް. މަށަށް ފެންނަނީ ތި މަސަތްކަތް ދެން ހުއްޓާލަން. އަންނަ ހުރި މީހަކު ވެއްޖެއްޔާ މިހާ ދުވަސް ވާއިރު އައިސް ދޯ ހުންނަން ޖެހޭނީ.” ކިޔާން އޭނާގެ ޙިޔާލު ފާޅުކޮށްލިއެވެ.\nތެދު ވާހަކަތަކެއް ނަމަވެސް ޝާމިން ހުރީ އެ ވާހަކަތަށް ގަބޫލުކުރާ ގޮތަކަށް ނޫނެވެ. އޭނާގެ ބުރަ މަސަތްކަތަށް ހަތް އަހަރު ފުރި އުންމީދުގެ ހުޅުކޮޅު ނިވިފައިވިޔަސް ޝާމިން ހިތް އެކަމާ ފާޅުގައި ދެބަސްވެއެވެ. އެ ހިތުގެ ހަމަޖެހުން އަލުން އަނބުރާ ކޮންމެވެސް ދުވަހަކުން ލިބޭނެޔޭ އޭނާގެ ހިތް ބުނެއެވެ. “ނޫން. ނައިސަން އަދި އަންނާނެ.” ޝާމިންގެ އޭނާގެ ފަހު ބަސް އިއްވާލިއެވެ. ހަށިގަނޑު ސީދާކޮށްލަމުން ވަރަށް ޔަގީންކަމާ ސާބިތު ކަމާއެކުގައެވެ. ކިޔާންގެ އަނގައިން ބަސް ހުސްވިއެވެ. އޭނާއަށް ދެން ބުނާނެ އިތުރު އެއްޗެއް ނޭނގުނެވެ. ކިޔާންއަށް އަށް ފެނިފައިވާ މަންޒަރުތަކުން ދައްކާގޮތުގައި ޝާމިންއަކީ މަދަރުސީ ދައުރުން ފެށިގެންވެސް ގޮތް ދޫނުކުރުމާއި ބަލިގަބޫލު ނުކުުރުމުގެ ސިފަ ކަށީގައި ހަރުލާފައިވާ ޒުވާނެއްކެވެ. ނަމަވެސް ޝާމިންގެ ލާނެއް ބަސްމަދު އެހެންނަމަވެސް މީހުންގެ ހިތުގައި ޝައުގުވެރިކަން އުފެދޭ ސިއްރުވެރި މިޒާޖަކީ އެންމެންގެ ހިތްވެސް އޭނާގެ މައްޗަށް ލެނބޭ މައިގަނޑު ސަބަބެވެ.\n“މިރޭ އަށެއް ޖަހާއިރު ބިލްސް ޓައުން ހައުސް އިން ޑިނާރ ނަގައިން މާލެ ދެވޭނެ ގޮތެއް ވޭތޯ މަ ބަލާނަން. ތައްޔާރު ވައްޗޭ.” އަންހެނުން ލަހުފާގެ މެސެޖެއް ލިބުމުން ކިޔާން ބެލްކަނިން ނިކުންނަ ހިނގައިގަތީ އޭނާ ކިޔަން ބޭނުންވާ ހުރިހާ އެއްޗެއް ކިޔާފައެވެ. ނަމަވެސް ޝާމިންގެ ޖަވާބަކަށް ބެލުމެއް ނެތިއެވެ.\nދެޖީބުން އަތް ނަގަމުން ރެއިލިންގްގައި ޝާމިން އަތްޖައްސާލިއެވެ. އޭނާގެ ދެލޮލުން އޮހުނީ ބޮޑު ތިކި މުތީގެ ކަރުނައިގެ ރޮނގެކެވެ. ނޭފަތް ދަމާލަމުން ރެއިލިންގުގައި ކިތަންމެ ބާރަށް ޝާމިން އަތްއަޅުވާލިކަމުގައިވިޔަސް އޭނާގެ ހަށިގަނޑުގައި އަޅަމުން ދިޔަ ތުރުތުރެއް ނުހުއްޓުނެވެ. އޭނާގެ ވިންދާ މިއަދުވެސް ގުޅިފައިވާ މީގެ ހަތް އަހަރު ކުރީގެ ހަނދާންތަށް އެހިތަށް އުނދަގޫކުރަމުން ދިޔައެވެ. އެ މާޒީގައި އޭނާގެ ތުންފަތް މައްޗަށް ވެރިވި ކޮންމެ ހިނިތުންވުމެއް ޝާމިންގެ ހިތުގައި މިއަދު ކޫރުން އަޅުވަމުން ގެންދިޔައެވެ.\n” އައި ޖަސް ޑޯންޓް ނޯރ ހައު ޓު ހޭޓް ދެޓް **.” ވެފައި ހުރި ދެރައިގެ މައްޗަށް ރުޅި އިސްކުރަމުން ޝާމިން އޭނާގެ އަތް މުއްކައްވާލިއެވެ. ދުލައި އައިހާ އެއްޗެއް ބޭރުކޮށްލަމުން ގޮށް މުއްކެވިފައިވާ އަތުން ރެއިލިންގައި ޖެއްސެވެ.\n** *** ** *** ** *** ** *** ** **\nސިޓިންގް ރޫމުގެ ބޮޑު ސޯފާގައި އިށީނދެލައިގެން ތިބީ މެދު އުމުރުގެ ޖޯޑެކެވެ. ހީހީފައި އެކަކު އަނެކަކާ ދައްކަން ތިބީ ވަރަށް އޮލަ މުހިންމު ވާހަކައެއްކަން ފެންނަ ފެނުމުން ހީވެއެވެ. ގަދަޔަަށް ދުފާލައިގެން އަނގަ ރަތްކޮށްލައިގެން އިން ހަމީދު އޭނާ ރަތް ދަތްތަށް ނުފެންނާނެހެން ކުއްލިއަކަށް އަނގަލަ ލައްޕާލިއެވެ. ސިނގެރޭޓުގެ ސަބަބުން ކަޅުވެފައިވާ އެ ދެ ތުންފަތްމަތިން ހިނިތުންވުން ފިލައިގެން ދިޔައެވެ. އޭނާ ދެން ގެނބުނީ ފުން ޙީޔާލަކަށެވެ. ހަމީދުގެ މި ކުއްލި އަމަލުގެ ސަބަބުން ހައިރާންވެފައި އިން އޭނާގެ އަނބިމީހާ ހަރީރާ ހަމީދުގެ ކޮނޑުގައި އެއް އިނގިލި ކޮއްޓާލިއެވެ. ސިހިފައި ހަމީދު އޭނާއަށް ބަލާލއިެވެ. ހަރީރާ އެއްބުމަ އަރުވާލަމުން ކީއްވީތޯ އެއްސެވެ.\n“މަ މިހިތަށް އަރަނީ..ނައިސަންއަށް އަހަރުމެން މީ އޭނާގެ އަސްލު މައިންބަފައިން ނޫންކަން އިނގިއްޖެއްޔާ ކިހިނެތްބާއޭ ވާނީ.” މާޔޫސްވެފައި ހަމީދު އެއްސެވެ. “އަހަރުމެން ނުލާހިކު ލޯބިންނެއްނު އޭނާ މިގެނގުޅެނީ އެހެންވީމަ އިނގުނަސް ނޭނގުނަސް އޭނަ އަހަރުމެން ދުލެއް ނުކުރާނެ..” ހަމީދު ހިތްހަމަ ޖައްސައި ދިނުމުގެ ގޮތުން ހަރީރާ ބުނެލިއެވެ. އެވަގުތު ސިޑިން ފައިބައިގެން އައި ނައިސަންގެ ކަންފަތާ ހަމައަށް މި އަޑު ފޯރިއެވެ. އެހެން މީހުންގެ ކަންތަތަކާ މާ ބޮޑަށް ނުބެހި ބޯ ނުކޮށްޕާ ދުރު ދުރުން އުޅޭ ނައިސަން މިކަމަށް ސަމާލުކަމެއް ނުދިނެވެ. ކޮނޑު އަރުވާލަމުން ގެއިން ނިކުންނަށް އޭނާ ހިނގައިގަތެވެ.\n“މަށަށް ފެންނަނީ ބީވުމުގެ ކުރިން އެއްކަލަ މަގޭ ރައްޓެހި އާމިރުގެ ދަރި ޝާމިންއާ އެ މަންޖެގެ ކައިވެނި ހަމަޖައްސަން..އިހަށް ދުވަހުވެސް އާމިރު ކީ ޝާމިން އަނހެން ކުއްޖަކާ ވާހަކަވެސް ނުދައްކާތީ މީހަ ނުއިނދެ ހުރެފާނެތީ އޭނަ ބިރުގަނެޔޯ..” ހިނިގަނޑަކާއެކު ހަމީދު ބުނެލި ވާޙަކައިން މައިދޮރު ހުޅުވާފައި ނިކުންނަން ދިޔަ ނައިސަންގެ ދެބުަމަ ގޮށްޖެހުނެވެ. ނަމަވެސް ކަޅި އަނބުރާލަމުން ދޮރު ޖަހާފައި އޭނާ ނިކުތެވެ. އެއަޑަށް ސިހިފައި ހަމީދުއާއި ހަރީރާވެސް ދޮރާ ދިމާލަށް ބަލާލިއެވެ. “އަޑު އިވުނީބާ..” ހަމީދުގެ ތުންފަތް ފޫއަޅުވާލިއެވެ.\nރާޅު ބީއްސާލާ އަޑުން މާހައުލުގެ ހިމޭންކަން ނަގާލައެވެ. ދޫނި ސޫފާ ސޫފީގެ އަޑު އެ ހިތްގައިމުކަން އިތުރުކޮށްދޭއިރު ރާއްޖެގޭ ނަން ރަންއަކުރުން ފަވާލެވިފައިވާ އެއް ސަބަބު ކަމަށްވާ ހުދު ދޮންވެލިގަނޑު މަތީގައި އެޅެމުން ދިޔައީ ދެ ފައިތިލައިގެ ފިޔަވަޅުތަކެވެ. އަތިރިމަތީގެ ހޭޅިފަށުގައި ހިނގަމުން ދިޔަ މައުސޫމް ސިފައެއްގެ ވެރި އަންހެން ކުއްޖާ މާހައުލުގެ ފިނިން ސަލާމަތް ވުމަށްޓަކައި އޭނާ ލައިގެން ހުރި ސްވެޓާގެ އަތުކުރިން އަތްތިލަ ނިވާކޮށްލިއެވެ. ދެއަތުން އަމިއްލަ ހަށިގަނޑުގައި ބައްދާލާފައި ވެލިގަނޑުމަތީގައި އޭނާ އިށީނދެލިއެވެ.\n“ޝާމިން..ވަރަށް ދަންނަނަމެއްހެން ހީވޭ..” ވެލިގަނޑު މަތިން އެންމެ ފުރަތަމަވެސް އަތުޖެހުނު ގޮފި ކޮޅުން ވެލިގަނޑުގައި ހިތެއް އަޅާލަމުން ނައިސަން އޭނާގެ އަމިއްލަ ނަފްސާ ވާހަކަ ދެއްކިއެެވެ. އެ ބޮޑު ދެލޯ ކުޑަވެފައި ވާއިރު ތުންފިއްތާލައިގެން އިންގޮތެއް ކަމެއް ހަނދާން ކުރަނީހެން ހީވެއެވެ. “ދެން ބޮޑު ބަލާއެއްނު..މަގޭ ކައިރި ނާހާ ކައިވެނި ހަމަޖައްސަން މަމީ އަޅެ އެ ފިރިހެނާގެ އަޅެއްތަ.” ވެލިތަށް ބުރުވަމުން އޭގައި ކުރުހަމުން ނައިސަން ކުދި ކިޔަން ފެށީ އަޑުއަހާނެ މީހެއް ނެތަސް ހެވޭ ބުނާ ކަހަލަ ގޮތަކަށެވެ.\nހަނދާނުން ފޮހެވިފައިވާ ބައިތަށް އަލުން ބަލުން ހަނދާން ކުރަން ކުރެވުނު މަސަތްކަތް ބޭކާރުވުމުން ގޮފިގަނޑު އެއްލާލާފައި އައިކޮޅަށް އެނބުރި ދާން ނައިސަން ހިނގައިގަތެވެ. އޭރު އޭނާގެ އަވަސްއަވަހަށް ގަދަވާ ރުޅިގަނޑު އޭގެ ބާރުމިނުގައި މައްޗަށް ދާން ފަށާފައިވާކަން މޫނުމަތީ ކުލަވަރުތަކުން ހާމަވެއެވެ.\nއިރު އޮއްސުމުން.. ހަތަރުވަނަ ބައި\nނުކުރާނަން މާފެއް (3)\nއިންތިޒާރުގައި ހުރިން 16\nwow.. nice. love tha story. whn nxt part ???\nAwwn….. thnkx alot ❤❤ Next part on Monday insha allah 😊😊\nHey everyone nice to meet u all first of all 😊😊 mi vaahakaiga first part hurihaa readers ah ves kamudhaane kamah ummedhukuran..☺ nxt prt on Monday insha allah…mi part ge fashaa thankolhu ga liyevifa innane chairman azim eyy..but iss actually aamir 😹😹 publish vi fahun kiyaaliriuemistake fenunii I rlly apologies and hopefully with try not repeat suchamistake ❤❤❤\nhehe. ok vaane dear. bt the story was awsum. nimendhen up kuraane kamah unmeedhu kuran…\nAwwn thnkx dear ❤❤ sweet of u insha allah nimendhen genes dheynan nge 😊😘\nV reethi . When nxt part??\nThnk you queen ❤❤ next part on Monday insha allah 😊😘\nMih vaahaka ehkoh upkoh nihmaahthih ingey varah reethi mih part vax❤❤❤❤\nInsha allah yes…I’ll try my best nge 😊😊 ehehe awwn..thank you aana dear ❤❤😘\nVarah furihama❤ feshun varah reethi❤\nUmmeedhu kuran mi story nimendhen kiyaalan libeyne kamah❤\nWaiting for next part❤\nThanksalot..for da sweet comment ❤❤😘 aharun insha allah nge nimendhen genes dheveythoa I’ll try my best 😊😊 next part Monday ga hopefully\nAhah *😹 oops\nI kikki r uaboy i think…. 🤔🤔🤔… Btw sorry varah salhi hama…. Masha allah… Keep up the good work… 😘😘😘 Luv ya…\nahah why do you think dat ? 😏😏 might be dhw 😛 awwwn thanks alot iima ❤❤❤ will wait to see ur comment next part inves😎😁 luv more 😘\nWowww reethi ingey.. Curiously waiting for the next part 😘😘😘\nayee..😍😍lots n much thnks sis ❤❤❤ happy to know dat next part monday ga insha allah 😘😘\nBeryl Stone says:\nWoah😘😘💕💕❤masha allah..first prt hama vrh rythi..😊😊😀😀snap use kurangna can u giv id plx..😊😊heheheh..necklace necklace in shurukuriyya 😂😂😂LY buddy\nAwwwn thnkx alot buddy 😂❤❤ vrh ufaavejje kommeakas sweet of u nge😊😊 snap Id dhw.. this isapublic place and I can’t say mine I’ll add u if u gimme urs😹LY2 😘\nWoooow💓💕👈vrh salhi nge first part😍❤❤❤ think i know u..am i right???🙂If thii ahareh heekuri kujja nuuny sorry🤗😋ekam v heevey thii ekujja hen🤔🤔🤔😂tell me if thee jey vejjiyaa😉haha\nThnkx alot ma bruhh ❤❤❤❤ username inves kae kan gerey 😂 naseebu thi lavvali hama thiheekuri kujja mee 😉😅😝😝 ahahah Jay over here bruro\nShithotheyyy engenna u’ll know me😂😋😉😍 vrh salaan ma neyn guniyyamu\nKon shithothey eh? 😪😪 donno ma no idea vahtharu hunnaii kae ingey but shithothey kiyaa meeheh nudhaanan 😩😴\nOk ehenveeru..shithotheyy neygunas ma engijjethaa..magey naseebu gadhaiyyey\nHello kikki…..😘😘😘😘v nyc feshumeh….ummeedhu kuran nimendhen genesdheyne kamah….😘😁😍😉😛😝and curiously waiting for the next part…..\nHaaii mall ❤❤ thanks alot dear..yes I’ll try nimendhen genesdheveythoa 😊😊 ly 😘\nHey kikki….v nyc feshumeh…😘😘😍😉😉😊😊😊ummeedhu kuran nimendhen genesdheyne kamah…. 😍 😍 😍 😍 😍 curiously waiting for the next part…..😘😘😘😘\nHeloa dear u be da same mal frm the above comment dhw 😂 thnkx though lots luv ❤❤\nWoww nice story😚😚…love it😍waiting for the next part😊😊\nLots of shukuru ❤❤ ly 😘😘 yeah it will be published soon insha allah 😊😊\nFathumath Bulbul says:\nThnkx alot bulbull ❤😊\nvaahakaige nan v reethi\nmihaaru up kohffin tha story😕😑😑up kohdhey thii ASAP😋😉hehe\nwow vv nice wn is the next part😘😊\nWhat the actual, I mean love 😍 😍 😍. Memory lost dho\nkikki! keehve reply nukuranee..um sad..up kohdheebala next part..miss the story\nހަދިޔާ (ބާވީސްވަނަ ބައި)\nވިންދޭ ލޯބި ތީ އެދޭ 14\nވިންދޭ ލޯބި ތީ އެދޭ 16\nހާސިލް ވުމަށް އެދި ހިތް ރޮނީ 30 (ފަހުބައި)\nހަދިޔާ (ތޭވީސްވަނަ ބައި)\nއެ ކީއްވެހޭ ހިތަށް މަގޭ މިހެންވަނީ 45


Account Kiyava Dharivarunnah Haassa Foiy Bayeh Nerefi - Vaguthu\nއެކައުންޓް ކިޔަވާ ދަރިވަރުންނަށް ހާއްސަ ފޮތް ބައެއް ނެރެފި\nފޮތްބައި ނެރުމަށް ބޭއްވުނު ރަސްމިއްޔާތުގެ ތެރެއިން - ފޮޓޯ: ރާއްޖެއެމްވީ\nއެކައުންޓިން ކިޔަވާ ދަރިވަރުންނަށް ހާއްސަ "ގެޓް ދެޓް ޑިސްޓިންކްޝަން" ފޮތް ނެރެފިއެވެ.\nމަޖީދީއްޔާ ސުކޫލުގެ އެކައުންޓް ޓީޗަރު ހުނައިޝާ ހަސަން އެކުލަވާލެއްވި މި ފޮތް ނެރެދެއްވީ މިނިސްޓަ އެޓް ސްޓޭޓް ފޯ އެޑިއުކޭޝަން އެޓް ނެޝަނަލް އިންސްޓްޓިއުޓް އޮފް އެޑިއުކޭޝަން ޑރ. އަބްދުﷲ ރަޝީދެވެ.\nގެޓް ދެޓް ޑިސްޓިންކްޝަންގެ ނަމުގައި އެކައުންޓް ކިޔަވާ ދަރިވަރުންނަށް ހާއްސަ ފޮތެއް ނެރެދެއްވި ހުނައިޝާ ހަސަން ވިދާޅުވީ މިއީ ވަރަށް ކުރިން ފެށިގެން ކުރަމުން އައި އުއްމީދުތަކާ ގުޅިފައިވާ ފޮތެއް ކަމަށެވެ.\nއަދި ދަރިވަރުންނަށް ފަސޭހަ ގޮތަކަށް އެކައުންޓިންގް ކޮންސެޕްޓް ނަގައިގަނެވޭނެހެން ރިވިޝަން ކިޓެއް ނެރެވުން ވެގެން ދިޔައީ އުންމީދުގައި ކުލަ ޖެއްސުން ފަދަ ކަމަކަށް ކަމަށާއި، އެކަން ކުރުމަށް ދުވަސްތަކެއް ބޭނުންވީ އުޅެން ޖެހިފައިވާ ބުރަކަމުން ކަމަށް އޭނާ ވިދާޅުވިއެވެ.\nއަދި މިކަމަށް ހުސްވާން ވަގުތު ލިބުނީ ކޮވިޑް-19ގެ ފުރަބަންދުގެ ތެރޭގައި ކަމަށް އޭނާ ވިދާޅުވިއެވެ.\nހުނައިޝާ ވިދާޅުވީ ހަތަރު ފޮތެއް ހިމެނޭ މި ރިވިޝަން ކިޓަކީ އެކައުންޓް ކިޔަވާ ކޮންމެ ދަރިވަރަކަށް ވެސް ވަރަށް ފައިދާ ކުރާނެ ފޮތެއް ކަމަށެވެ. ހާއްސަކޮށް ގްރޭޑް 10 އެއް ކިޔަވަމުންދާ އަދި އައިޖީސީއެސްސީ އިމްތިހާނަށް ތައްޔާރުވަމުންދާ ކުދިންނަށް މި ފޮތުގެ ފައިދާ ކުރާނެ ކަން އޭނާ ފާހަގަކުރެއްވިއެވެ.\nއެގޮތުން ރިވިޝަން ނޯޓްސް އާއި، އެމްސީކިއު ސުވާލު ކަރުދާހަކާއި ސްޓްރަކްޗާޑް ސުވާލު ކަރުދާހަކާއެކު ޖަވާބް ކަރުދާސް މި ފޮތުގައި ހިމެނިފައިވާ ކަމަށް އޭނާ ވިދާޅުވިއެވެ.\nމި ފޮތް އެކުލަވާލައިފައި ވަނީ އައިޖީސީއެސްސީ އެކައުންޓިންގް 0452 މާއްދާގެ ސިލަބަސް ހިމަނައިގެންނެވެ. އަދި ކޮންޓެންޓް ހުލާސާކޮށް ގާތް ގަނޑަކަށް 50 ސަފްހާ އެކުލަވާލައިފައި ވާއިރު މަސައްކަތް ކޮށްފައިވާނީ ކުދިން ޝައުގުވެރިވެ ދެނެގަންނަން ފަސޭހަ ވާނެ ގޮތަކަށް ހެދޭތޯ ކަމަށް އޭނާ ވިދާޅުވިއެވެ. އަދި އޭގެ ސަބަބުން ދަސްކުރަން ފަސޭހަ ވެފައި ދަސްކުރާ އެއްޗެހި ގިނަ ދުވަހު ހަނދާނުގައި ބެހެއްޓުމަށް އެހީވެދޭނެ ކަމަށްވެސް ވިދާޅުވިއެވެ.\nޓޮޕިކް ވައިސްކޮށް އެކުލަވާލައިފައި ހުރި މި ފޮތުން އެކުއްޖަކު ކިޔަވަމުންދާ ފިލާވަޅެއް ބަލައި ކިޔެވުމަށް ފަސޭހަވެގެން ދާނެ ކަމަށާއި، ރިވިޝަން ކިޓް ބޭނުން ކޮށްގެން އަމިއްލަޔަށް ކިޔަވާނަމަ ރަނގަޅު ނަތީޖާއެއް ނެރެން ފަސޭހަ ވެގެން ދާނެ ކަމަށް ހުނައިޝާ ވިދާޅުވިއެވެ.\nމި ރިވިޝަން ކިޓް ގަންނަން ލިބޭނީ ޗާންދަލިއާ ބުކްޝޮޕާއި، ރާދާ ބުކްޝޮޕް އަދި އަސްރަފީ ބުކްޝޮޕުންނެވެ. މުޅި ރިވިޝަން ކިޓްގެ އަގަކީ 699 ރުފިޔާއެވެ.\nބެެލެެނިވެރިއެއްގެ ޝަކުވާ: ލީކުވި ޕޭޭޕަރު ހަދައިގެން އެކުދިން ބަލައެެއް ނުގަންނާނެ!\nމެއި 1, 2021 04:08\nގެޓް ދެޓް ޑިސްޓިންކްޝަންގެ ނަމުގައި އެކައުންޓް ކިޔަވާ ދަރިވަރުންނަށް ހާއްސަ ފޮތެއް ހުނައިޝާ ހަސަން ނެރެދެއްވި ކަމަށްޓަކައި، މިސްއަށް ޝުކުރު ދަންނަވަމެވެ.


Tokyo ge muslimunnah zamaanee miskitheh libijje\nޓޯކިޔޯގެ މުސްލިމުންނަށް ޒަމާނީ މިސްކިތެއް ލިބިއްޖެ\nޖަޕާނުގައި ހުޅުވި މިސްކިތް: މިސްކިތް ހުޅުވުމަށްފަހު ވަނީ ޖަމާއަތުގައި ހުކުރު ނަމާދު ކޮށްފައި. --\nޖަޕާނުގެ ވެރިރަށް ޓޯކިޔޯގެ މުސްލިމުންނަށް އަލަށް ޒަމާނީ މިސްކިތެއް ލިބިއްްޖެ އެވެ. ޓޯކިޔޯގައި ގާއިމުކޮށްފައިވާ މި މިސްކިތަކީ ޖަޕާނުގައި އޮންނަ މުސްލިމުންގެ ޖަމިއްޔާއަކުން ގާއިމްކުރި މިސްކިތެކެވެ. މި މިސްކިތް ހުޅުވުމަށްފަހު މިސްކިތުގައިވަނީ ޖަމާއަތުގައި ހުކުރު ނަމާދުކޮށްފަ އެވެ.\nމި މިސްކިތުގައި އިސްލާމް ދީނާ ބެހޭގޮތުންނާއި ޖަޕާނުގެ ސަގާފީ ކަންތައްތައް އަދި އާންމުކޮށް މުސްލިމް ގައުމުތަކުގައި ވާހަކަ ދައްކާ ބަސްތައް ދަސްކޮށްދޭ ކްލާސްތައް ކުރިއަށް ގެންދާނެ އެވެ.\nނަވާރަ ސަތޭކަ ފަންސާސް ދެވަނަ އުފެދުނު މި ޖަމިއްޔާއިން މިސްކިތް އެޅުމަށް ފަންޑްރެއިޒިން ޕްރޮގްރާމްތައް ފަށާފައިވަނީ 2003 ވަނަ އަހަރު އެވެ. މި މިސްކިތް ހުޅުވީ އެ ޖަމިއްޔާއަށް 50 އަހަރު ފުރުން ފާހަގަކުރަން ކުރިއަށް ގެންދިޔަ ހަރަކާތްތަކުގެ ތެރެއިންނެވެ. ފަސްސަތޭކައަށްވުރެ ގިނަ މެމްބަރުން ހިމެނޭ މި ޖަމިއްޔާއިން މީގެ ކުރިން ނަމާދުކުރަން ބޭނުންކުރީ ކޮޓަރިއެއް ކަމަށްވެ އެވެ.\nމި މިސްކިތް ހުޅުވި ޖަމިއްޔާއިން ބުނީ މިސްކިތް ބޭނުންކުރާ މީހުންގެ އަދަދު އަދި ވަރަށް މަދު ކަމަށާއި ނަމަވެސް ދުވަސް ވާވަރުން އެ އަދަދު އިތުރުވާނެ ކަމަށެވެ.\nތިން ބުރިއަށް ހެދި މި މިސްކިތަކީ 240 މިލިއަން ޔެން ހަރަދުކޮށްގެން ގާއިމްކޮށްފައިވާ މިސްކިތެކެވެ. މި މިސްކިތް ގާއިމްކުރުމަށް ސައުދީއަރަބިއާ އާ ތުރުކީ އަދި ޔޫއޭއީ އިން ވެސް އެހީތެރިކަން ފޯރުކޮށްދީފައިވެ އެވެ. މި މިސްކިތް މިހާރުވަނީ އާންމުކޮށް ހުރިހާ މުސްލިމުންނަށް ހުޅުވާލާފަ އެވެ.\nކޮވިޑުގެ ބިރަށް މެލޭޝިއާ މީހުނަށް ހައްޖަށް ނުދެވޭ ގޮތަށް ނިންމައިފި\nރޯދައާއެކު އިސްލާމީ އުއްމަތަށް ތަފާތު އިމްތިހާނެއް\nލަންކާ: ކޮވިޑްޖެހިގެން މަރުވާ މީހުން އަންދާލަން މަޖުބޫރުކޮށްފި


އެމްޑީޕީގެ ތިލަފަތުގެ އެއްކޮޅުގައި ޢަލީ ވަޙީދު އޮތުމުން ވަނީ އެއްކޮޅަށް ވަރަށް ބޮޑަށް ތިރިވެފައި: ސަޢީދު - DhiDaily\nއެމްޑީޕީގެ ތިލަފަތުގެ އެއްކޮޅުގައި ޢަލީ ވަޙީދު އޮތުމުން ވަނީ އެއްކޮޅަށް ވަރަށް ބޮޑަށް ތިރިވެފައި: ސަޢީދު\nމާވަށު ދާއިރާގެ މެމްބަރު މުހައްމަދު ސައީދު\nހަތެއް ފެބްރުއަރީއާއި، ވައްކަމާއި، ކޮރަޕްޝަނާއި، ޖިންސީ ފުރައްސާރައާއި ޢަލީ ވަޙީދާއި، ވެންޓިލޭޓަރު އޮތީ އެމްޑީޕީގެ ތިލަފަތުގެ އެއްކޮޅުގައި ކަމަށާއި، އެހެންކަމުން ތިލަފަތު އެެއްކޮޅަށް ވަރަށް ބޮޑަށް ތިރިވެފައިވާކަމަށް ވިދާޅުވެ މާވަށު ދާއިރާގެ މެންބަރު މުޙައްމަދު ސަޢީދު އެމްޑީޕީއަށް ވަރަށް ބޮޑަށް ފާޑު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަދައްކަވަމުން މެންބަރު ސަޢީދު ވިދާޅުވީ ސަރުކާރެއް އުފައްދަނީ ކީއްކުރަންތޯ ވިސްނައިލަންޖެހޭ ކަމަށެވެ.\nހަމައެހެންމެ ސަރުކާރެއް އުފައްދަނީ ކުރިން ދިޔަ ގޮތަށްވުރެ ކަންކަން ރަނގަޅުކުރަންކަމަށް ވެސް ސަޢީދު ވިދާޅުވިއެވެ.\nމިއަދުގެ ހާލަތަށް އަލިއަޅުއްވައިލައްވަމުން ސަޢީދު ވިދާޅުވީ ރައްޔިތުން އެމްޑީޕީއަށް ވެރިކަމާއި، މަޖިލީހުގެ 65 ގޮނޑިދީފި ކަމަށެވެ. އަދި އޭގެ ނަތީޖާއެއްގެ ގޮތުން ޖުޑީޝަލް ސަރވިސް ކޮމިޝަން ވެސް ދީފިކަމަށާއި، ފުލުހުންގެ ބޯޑު ވެސް ދީފި ކަމަށެވެ.\n”ލޯކަލް ކައުންސިލް އިންތިޚާބު އަންނައިރު އެބަ އެނގޭ ތި ތިލަފަތުގަކަން ހަތެއް ފެބްރުއަރީ ވެސް. އެ ގެނައި މީހުން ވެސް. ތި ވިދާޅުވާ ބަޣާވާތްގެނައި މީހުން ވެސް ތިބީ އޭގަކަން. ތިލަފަތުގެ އެއްކޮޅު މާ ބޮޑަށް ތިރިވެފައި އޮތީ. ވައްކަމާއި، ކޮރަޕްޝަނާއި، ޖިންސީ ފުރައްސާރައާއި ޢަލީ ވަޙީދާއި، ވެންޓިލޭޓަރާއި، ހުރިހައި އެއްޗެހި އޮތީ ތިލަފަތުގެ އެއްކޮޅުގަ ޢިއްޒަތްތެރި ރައީސް. މީ ރައްޔިތުން މިނެކިރާ އެއްޗެހި. މިއަކުން ސަލާމަތެެއް ނުވެވޭނެ. ނުވިތާކަށް ރައްޔިތުން މަޖިލީހުގެ ރިޔާސަތުގަ ޚުދު އެމްޑީޕީގެ ރައީސް ތި އިންނެވީ. ރައީސް ތި ވިދާޅުވަނީ މި ސަރުކާރު ހިނގާ ގޮތް ގޯހޭ. ރައީސް ތި ވިދާޅުވަނީ މި ސަރުކާރުން ވައްކަން އެބަކުރެއޭ.“ ސަޢީދު ވިދާޅުވިއެވެ.\nސަޢީދު މިހެން ވިދާޅުވިއިރު, ކޮވިޑާއި ގުޅިގެން ވެންޓިލޭޓަރު ގަތުމުގައި ހެލްތު މިނިސްޓްރީން ޚިޔާނާތް ހިންގާފައިވާކަމަށް ތުހުމަތުކުރެވޭ މައްސަލަ ނުބަލަން ޕީޖީ ނިންމުމާއި ގުޅިގެން ރައީސް ނަޝީދު ވަނީ ވެންޓިލޭޓަރުގެ މައްސަލައިގައި މަތިޖެހުނަދީފިނަމަ، ރައްޔިތުންނަށް އިތުރަށް ލިބޭނެ ގެއްލުން ބޮޑުވާނެ ކަމަށާއި, މިކަމުގައި ސަރުކާރުން ބައިވެރިވެފައިވާ ކަމަށް ވިދާޅުވެފައެވެ.\nވައްޑެ، ޝައިޚަށް: މީހުން ދީނުން ބޭރުކޮށް، ޚަވާރިޖުންގެ މަގަށް މީސްތަކުން ލަންބުވަން ނޫޅުއްވާ!\nނާއިލާ އަވަހާރަވީއިރު ކޮވިޑް-19 އަށް ޕޮޒިޓިވް\nބޮޑު ކަރައެއް ވިއްޔާދޯ؟؟


SunOnline: Covid gai jehi2dharinaa eku magumathivejje\nކޮވިޑުގައި ޖެހި ދެ ދަރީންނާއެކު މަގުމަތިވެއްޖެ\nޝަފްނާ ހުސައިން 10 Aug 2020, 09:56\nފާތިމަތު ނިޝާނާ އޭނާގެ ދަރިންނާ އެކު: ކޮވިޑާ އެކު ވަޒީފާ ގެއްލި ވަނީ މަގުމަތިވެފައި --\nއައްޑޫ ސިޓީއަށް އުފަން ފާތިމަތު ނިޝާނާއަކީ އެންމެ ކުޑައިރުން ފެށިގެން ވެސް ހިތާމަ އާއި ދަތިކަމުގައި އުޅެމުން އައި މީހެކެވެ. ބައްޕައެއް ނެތް އިރު، އުމުރުން ގާތްގަނޑަކަށް 12 ވަރަކަށް އަހަރުގައި މަންމަ ވަނީ ގުރައިދޫ މަރުކަޒަށް ބަދަލުކޮށްފަ އެވެ. އެހިސާބުން ނިޝާނާއާ އަޅާލާނެ މީހަކު ނުވި އެވެ. އޭނާގެ ދެ ކޮއްކޮގެ ބައްޕަ ފަރާތު އާއިލާ މީހުން އެކުދިން ބަލަން އެއްބަސްވި ނަމަވެސް، ނިޝާނާ އެކަނިވީ އެވެ.\nއެ ހިތްދަތިކަމުގައި އެކި މީހުން ކައިރީ ގަނަތެޅެމުން އައިސް އެންމެ ފަހުން 15 ވަރަކަށް އަހަރުގައި މާލެއަށް އައީ "ނެނީ" އެއްގެ ވަޒީފާއަށެވެ. އެ ގޭގައި އުޅެވޭނެ ގޮތަށެވެ. ފޮނި އުންމީދުތަކަކާ އެކު އެވެ. އެހެން ނަމަވެސް އުނގެނުމުގެ ފުރުސަތު އޭނާއަށް ނުލިބުނީ އެވެ. ކިޔަވަން ބޭނުންވި ނަމަވެސް، ކޯހަށް ފައިސާ ދައްކަންޖެހުނީ އޭނާ އަމިއްލައަށެވެ. އެ ތަނަވަސްކަމެއް ނިޝާނާގެ ނެތެވެ. އެހެންކަމުން އެ އުންމީދު ދޫކޮށްލީ އެވެ.\nއޭނާއަކީ ވެސް އުފަލާ ހިތްހަމަޖެހުމާއެކު ދިރިއުޅުމުގެ ހައްގު ލިބިގެންވާ މީހެއް ކަމަށް އަމިއްލަ ނަފްސަށް ގަބޫލުކުރެވި އަމިއްލަ ދިރިއުޅުމެއް ފަށަން ނިންމީ އެ ހިތްދަތިކަމަށް ނިމުން އަންނާނެ ކަމަށް ހީކޮށެވެ. ނިޝާނާ މީހަކާ އިންނަން އުޅޭ ވާހަކަ އިވުމުން، އޭނާ ބަހައްޓާފައި ހުރި ގެއިން ނުކުންނަން އެންގި އެވެ. ދެން އޭނާ ކައިވެނި ކުރަންދެން މަސައްކަތް ކުރީ އޭރު ރައްޓެހިވެގެން އުޅުނު މީހާގެ ގޭގަ އެވެ.\nކައިވެނިކޮށް އެ ކައިވެންޏަށް ލޯބިލޯބި ދެކުދިން ލިބުނެވެ. ނަމަވެސް އޭނާގެ ފިރިމީހާ އަކީ އުންމީދު ކުރި ކަހަލަ މީހަކަށް ނުވި އެވެ. އެތައް އަނިޔާއަކާއި ޒުވާބަކަށް ފަހު ނިޝާނާ އޭނާގެ ގާތުން ވަރިވީ އެވެ. އެ ނިންމުން ނިންމަން ޖެހުނީ، ދެ ކުދިންގެ ކުރިމަތީގައި ތަޅާފޮޅާ އެކުދިންނަށް ނަފްސާނީ ގެއްލުންތަކެއް ނުދިނުމަށެވެ.\nމިދިޔަ ޑިސެމްބަރު މަހު ފިރިމީހާގެ ގެއިން ނުކުމެ، ދެކުދިންގެ ގޮވައިގެން ހުޅުމާލޭގައި އުޅޭ އޭނާގެ ރައްޓެއްސެއްގެ ގޭގައި ވެސް މަހެއްހާ ދުވަސް ވަންދެން މަޑުކުރި އެވެ. ނަމަވެސް އޭނާގެ ކުޑަކުޑަ އާއިލާގެ ހަރަދުތައް ހަމަޖައްސަން، ވަޒީފާއަކަށް ދާން ދުރުތާ ތިމާގެ މީހަކާ އެކު އޭނާ ގެއަކަށް ބަދަލުވީ ޖެނުއަރީ މަހު އެވެ.\n"ކުޑަކުޑަ ދެކުދިން ބައިތިއްބާފައި ވަޒީފާއަށް ދެވޭނީ އެހެން ބަޔަކާ އެކު އުޅެގެން. އަހަރެން ނެތް ވަގުތު އެކުދިންނަށް ބަލާނެ މީހަކު ހުރެގެން. އެހެންވެ ދައްތައަކާ އެކު އެ ގެއަށް ބަދަލުވީ،" ނިޝާނާ ބުންޏެވެ.\nފިހާރައެއްގައި މަސައްކަތްކޮށްގެން އޭނާއަށް ލިބެނީ މުސާރައިގެ ގޮތުގައި 5،000 ރުފިޔާ އެވެ. އެއީ އެ ގޭގައި އޭނާ ހުންނަ ކޮޓަރީގެ ކުއްޔެވެ. ކުލި ދައްކާފައި އެހެން ހަރަދުތައް ހަމަޖައްސަނީ ކުދިންގެ ބައްޕަ ކޮންމެ މަހަކު ކޯޓު މެދުވެރިކޮށް ދޭ 3،000 ރުފިޔާއިންނެވެ.\nއެގޮތަށް ދިރިއުޅުމުގެ ހަރަދުތައް ހަމަޖައްސަމުން ދަނިކޮށް ނިޝާނާގެ ދިރިއުޅުމަށް ބިންދާލީ ކޮވިޑް-19 ގެ ރާޅެވެ. ކޮވިޑް ނުޖެހުނު ނަމަވެސް، ކޮވިޑުގައި ޖެހި އެ ކުޑަކުޑަ އާއިލާ ކުޑަކަކޫ މައްޗަށް ތިރިވީ އެވެ. ނިޝާނާގެ ވަޒީފާ ގެއްލި، ހަތަރު އުދަރެސް ފެނު ޖެހުނީ އެވެ.\n"އެ މަސް ތެރޭ ކުދިންގެ ބައްޕަ އެހެން މީހަކާ އިނީ. ދެން ބާކީ ނުދީ ހުރި ހަރަދާ އިއްދައިގެ ލާރިއާ ލައިގެން 20،000 ރުފިޔާ ވަރު ޖަމާވި އެ މަހު. ދެން އޭގެން ތިން މަސް މި ހިފެހެއްޓީ. ރޯދަ މަހު ވެސް ބޭނުންކުރީ އޭގެން. ކުލި ދައްކަމުން، ކުދިންގެ ހުރިހާ ހަރަދެއް ކުރަމުން މި ދިޔައީ އެ ލާރިން،" ނިޝާނާ ބުންޏެވެ.\nނަމަވެސް ފައިސާ މުޅިން ހުސްވެ، ކުލި ދެއްކޭނެ ގޮތެއް ނެތި އެގެއިން ނުކުންނަން ޖެހުނީ އެވެ. އެ ދައްތައާއެކު އަލުން އެހެން ތަނަކަށް ބަދަލުވީ 4،000 ރުފޔާ ދީގެންނެވެ. ނަމަވެސް، އެ ގޭގެ ދެ މަހުގެ ކުއްޔާ އެޑްވާންސް އަށް ދައްކަން ޖެހޭ ފައިސާ ނިޝާނާއަށް ހަމައެއް ނުކުރެވުނެވެ. އެހެންކަމުން މިހާރު އެ ގެއިން ވަނީ ނުކުންނަން ޖެހިފަ އެވެ.\nއެހީއަށް އެދި އާދޭސްކޮށްގެން ހެޔޮ އެދޭ މީހުންގެ ފަރާތުން ލިބުނު 8،000 އެއްހާ ރުފިޔާއިން އެއް މަހު މަޑުކޮށްލާނެ ކޮޓަރިއެއް ވަނީ ލިބިފަ އެވެ. ނިޝާނާގެ ކުޑަ އާއިލާ މިހާރު ވަނީ ފޮށި ތަންމަތި ބަނދެގެން އެ ކޮޓަރިއަށް ބަދަލުވެފަ އެވެ. އެހީގެ ގޮތުގައި ލިބުނު 8،000 ރުފިޔާގެ ތެރެއިން 6،800 ރުފިޔާ ދިނީ އެ ކޮޓަރިއަށެވެ.\nއެއް މަސް ވަންދެން ރައްޓެއްސެއްގެ ގެއިން ކާލައިގެން، އެ ކޮޓަރީގައި ނިދާލައިގެން އޭނާއަށް އުޅެވިދާނެ އެވެ. ނަމަވެސް އެއް މަސް ފަހުން ދެން ހަދާނެ ގޮތެއް އޭނާއަކަށް ނޭނގެ އެވެ. ވަޒީފާއެއް ލިބޭގޮތެއް ނުވި އެވެ. އައްޑޫއަށް ގޮސް ވަންނާނެ ބޯހިޔާވަހިކަމެއް އޭނާގެ ނެތެވެ. މަންމަގެ ބިމެއް އޮތަސް، އެތަނުގައި ގެއެއް ނެތެވެ.\n"އަޅުގަނޑު ޖެންޑާއަށް ވެސް ގުޅިން. ވަގުތީ ހިޔާވަހިކަން ހޯދަން. ކޮންމެސް އެހީތެރިކަމެއް ހޯދަން. އެކަމު އެކޮޅުން ބުނީ މިހާރު ވަގުތީ ބޯހިޔާވަހިކަމެއް ވެސް ފޯރުކޮށް ނުދެމޭ. އަޅުގަނޑު ދެން ކިހިނެތްތޯ ހަދަންވީ؟ ކޮން ތަނަކަށް ތޯ ދެކުދިން ގޮވައިގެން ދާންވީ؟،" ލޮލުން ކަރުނަ ފޮހެމުން ނިޝާނާ ވާހަކަ ކިޔައިދިނެވެ.\nކުލި ނުދެއްކިގެން މަގުމަތިވެގެން އޭނާގެ ކުރީގެ ފިރިމީހާއަށް ގުޅުމުން ދިން ޖަވާބަކީ އެހީވެވެން ނެތް ކަމަށެވެ. ޖެންޑާއިން ދިން ޖަވާބުން ވެސް އޭނާ އިތުރަށް ނިކަމެތިވީ އެވެ.\nޒުވާން އުމުރު މިފަދަ ގޮތަކަށް ހޭދަކުރަން ޖެހުނު ނަމަވެސް، މިއީ އޭނާ ހިޔާރުކުރި ދިރިއުޅުމެއް ނޫނެވެ. އަލުން ކައިވެންޏެއް ކޮށް، ދަރިންނަށް ބަފައެއްގެ ލޯބިދީ، އިހުތިރާމު ލިބިގެން ތާހިރު ދިރިއުޅުމެއް އުޅެން އޭނާވެސް ބޭނުމެވެ. އަބަދު ސަލާން ޖަހައިގެން މީހުން ކައިރިން އާދޭސްކޮށްގެން އޭނާގެ އާއިލާގެ ކަންކަން ކުރާކަށް ބޭނުމެއް ނޫނެވެ. އޭނާ "ޑްރާމާ ކުޅެނީ" ކަމަށް ބުނެ އެތައް ބައެއްގެ ފާޑުކިޔުން ވެސް އަމާޒުވެ އެވެ. އެ ހުރިހާ ވާހަކަތަކެއް އަޑުއަހަން އޭނާގެ ހިތަކަށް ކުޅަދާނެ އެއް ނޫނެވެ.\n"އަޅުގަނޑު ސަރުކާރުގައި ބުނެލަން ބޭނުންވަނީ ނިކަމެތިންނަށް އެހީތެރިކަން ފޯރުކޮށްދޭށޭ. އަޅުގަނޑަކީ ނިކަމެއްޗެއް ނޫންތޯ؟ އެއްވެސް ވެރިކަމެއްގައި އަޅުގަނޑަށް ލިބުނު އެހީއެއް ނެތް. އަޅުގަނޑަށް އެނގޭ އަޅުގަނޑަށް ވުރެ ނިކަމެތި މީހުން ވެސް ތިބިކަން. އެކަމަކު އަޅުގަނޑަށް ވެސް ކޮންމެސް ގޮތެއް އޮންނަންވާނެ ނޫންތޯ؟" ރޮމުން ނިޝާނާ ވާހަކަ ދެއްކި އެވެ.\nއެކަނިވެރިންގެ މައިންގެ އެލަވަންސަށް އެދެން މިހާރު ނިޝާނާ ވަނީ ފޯމު ފުރައިފަ އެވެ. އަދި ކުދިންނާ އެކު ގޭގައި އިނދެގެން ކުރެވޭނެ މަސައްކަތެއް ދަސްކުރަން ވެސް އޭނާ ބޭނުމެވެ. ނަމަވެސް ކޯހެއް ހަދާނެ ފައިސާއެއް ނެތެވެ. މިވަގުތު ދެކުދިންނާއެކު ކުޑަ ކޮޓަރިއެއްގެ ތެރޭގައި އިން ނިޝާނާގެ ކުރިމަތީ އޮތީ ބަނަކަމާއި އަނދިރިކަމެވެ. އުންމީދެއް އަދި ނުފެނެ އެވެ. މީހުންގެ އެހީތެރިކަމުގައި އުޅެވޭނީ ކިހާ ދުވަހެއް ވަންދެން ހެއްޔެވެ؟


Dheewaana2(39 vana bai) – adduLIVE\nLast Updated: June 25, 12:57\nދީވާނާ2( ނަވަތިރީސްވަނަބައި)\nApr 09, 2019, 09:34 ޝައިން\nއާއިންގެ ހިތްވަރު ދިނުމުގެ ސަބަބުން ޝައުންގެ ހިތަށް ކޮންމެވެސް ވަރެއްގެ ހަމަޖެހުމެއް ލިބުނެވެ. ނަމަވެސް އޭނާގެ ހިތުގައި އަދިވެސް ބިރުވެރިކަން ވެއެވެ. އެރޭގެ ހަނދާންވެފައި އޭނާގެ ގައިން ހީބިހިނެގިއެވެ. މީގެފަހުން އޭނާ އުޅެންޖެހޭނީ ނުހަނު ވިސްނައިގެންނެވެ. އަދްޔަން އެއައީ ކިހާބޮޑު ރޭވުމެއް ރާވައިގެންކަންވެސް ނޭނގެއެވެ.\nއަދްޔަންއަށް މަސައްކަތްކުރަން ޖެހިފައިވަނީ އާއިންގެ ދަށުގައިކަމުން، އޭނާގެ ކޮންމެ ހަރަކާތަކަށް އާއިން ދިޔައީ ފާރަލަމުންނެވެ. ޚުދު އަދްޔަންއަށްވެސް އެކަން އެނގެއެވެ. އެހެންކަމުން އޭނާ އުޅެމުންދިޔައީ ވިސްނައިގެން ނުހަނު ރަނގަޅަށެވެ. އާއިން ޝަކުވާކޮށްފާނެފަދަ އެއްވެސް ކަމެއް އޭނާ ނުކުރެއެވެ. އާއިންގެ އިތުބާރު ހޯދުމަށް ކުރެވުނުހައި މަސައްކަތެއް އޭނާ ކުރެއެވެ. އާއިންއާއި ގުޅުން ބަދަހިކުރުމަށްވެސް އެކި އުކުޅުތައް އޭނާ ބޭނުންކުރަމުން ދިޔައެވެ. ނަމަވެސް އަދްޔަންއާ އެއްވެސް ގާތްކަމެއް އަދި އެކުވެރިކަމެއް ބާއްވާކަށް އާއިން ބޭނުމެއްނުވެއެވެ. އަދްޔަން ކިތަންމެ ރަނގަޅަށް އޮފީހުގެ ކަންކަން ކުރިނަމަވެސް އެއީވެސް އާއިންއަށް ފަސޭހައިން ބަލައިގަނެވޭ ކަމަކަށް ނުވެއެވެ. ނަމަވެސް އަދްޔަން އޭނާގެ މަސައްކަތް ކުރިޔަށް ގެންދިޔައެވެ. އޭނާގެ އެކުވެރިކަމާއި ހީވާގިކަންފެނި އާޒިމްއާއި އަދިވެސް އޮފީހުގެ އެހެނިހެން މުއައްޒަފުންވެސް އޭނާއާ ގަޔާވިއެވެ.\n" ސަރ ހިނގާ ކޮފީއަކަށްދާން….ވަރަށް ބަނޑުހައިވެއްޖެ…" ހުސްވަގުތެއް ލިބުމުން އަދްޔަން އެދުނެވެ.\n" އަހަރެން ބަނޑުހައެއްނޫން….އަދްޔަންދޭ….އެހެންނޫނަސް މިތާވެސް ކޮފީބޮވެގެން ހުންނާނެ…." އެއިންގޮތަށް އިނދެ ރުންކުރު ކަމާއެކީ އާއިން ޖަވާބުދިނެވެ.\n" މިއީ އަދި ހާދަގޮތްދޫނުކުރާ ފިރިހެނެކޭ…" އަދްޔަން ހިތާހިތާ ކިޔާލިއެވެ. އެއީ ކޮންމެ ދުވަހެއްގެވެސް އާދައެވެ. އޭނާ އާއިންގާތުގައި ކޮފީއަށް ދިއުމަށް ނޫނީ ނާސްތާކުރަން ދިއުމަށް އެދެއެވެ. ނަމަވެސް ކޮންމެ ފަހަރަކުވެސް އާއިންގެ ފަރާތުން ޖަވާބުލިބެނީ އެފަދަ ގޮތަކަށެވެ. އާއިން ނުދާނެކަން އެނގުމުން އަދްޔަން އެކަނި ދިއުމަށް ނިންމިއެވެ.\nޝައުން އޭނާގެ މޭޒުގެ ދޮށުގައި ހެދުމެއް ޑިޒައިންކުރުމުގެ މަސައްކަތުގައި އަވަދިނެތި އުޅުނެވެ. ރައުހާވެސް އޭނާއަށް އެހީތެރިވުމުގައި އުޅެއެވެ.\n" ރައު….މީގެ ފޮތިކޮޅެއް އަހަރެންނަކަށް ނުފެނުން…..ހުސްވީތަ؟…" ޝައުން އޭނާގެންގުޅު ސާމްޕަލް ފޮތިކޮޅެއް ދައްކާލަމުން އެހިއެވެ.\n" ނޫނޭ….ގުދަނުގަ ހުންނާނެ…އަޅުގަނޑު އަންނާނަން ހިފައިގެން…." ފޮތިކޮޅަށް ބަލާލަމުން ރައުހާ ބުންޏެވެ.\n" ރައުމަޑުކޮށްލާ އަހަރެން ހިނގައިދާނަން…" ރައުހާ މަޑުކުރުވަމުން ޝައުން ތެދުވިއެވެ. ފޮތިގުދަން ހުންނަނީ އިމާރާތުގެ އެންމެ ތިރީގައިކަމުން ތިރިޔަށް ދިއުމަށްޓަކައި އޭނާ ލިފްޓަށްއެރިއެވެ. ފޮތިކޮޅާއި ކުޅެލަކުޅެލާ ވިސްނުމެއްގައި ހުއްޓައި ކުއްލިއަކަށް ލިފްޓް ހުއްޓިއްޖެއެވެ. އާއިންމެންގެ ބަޔަށް ދޮރުހުޅުވުމާއެކު އެތެރެއަށް ވަތްމީހާ ފެނިފައި ޝައުން ކަންބޮޑުވިއެވެ.\n" ހެލޯ ޝައުން…." އަދްޔަން ހިނިތުންވެލަމުން ވަރަށްގާތް ގޮތަކަށް ޝައުންއަށް ގޮވާލިއެވެ. ޝައުން ޖަވާބެއްނުދީ ދުރުބަލާލިއެވެ.\n" މަށާ ފިލައިގެންތަ ތިއުޅެނީ ފެނިވެސް ނުލާ؟….އަދިވެސް އަހަރެންދެކެ ރުޅިންތަ ތިހުރީ؟" ޝައުންއާ ކުޑަކޮށް ގާތްވެލަމުން އަދްޔަން ބުނެލިއެވެ. އަދްޔަންގެ އެހަރަކާތުން ޝައުން ބިރުގަންނަގޮތްވިއެވެ. ފުރުސަތުގެ ބޭނުން ހިފައި އަދްޔަން އޭނާއަށް ކޮންމެފަދަ ކަމެއްވެސް ކޮންފާނެހެން ހީވުމުން އޭނާ ވީހާވެސް ބޮޑަކަށް އަދްޔަންއާ ދުރަށް ދިޔައެވެ. އޭނާ އެންމެ ކަންބޮޑުވީ ފޯނުވެސް ބާއްވާފައި އާދެވުމުންނެވެ. ނަމަވެސް ލިފްޓްގައި ކެމެރާހުރީތީ ކޮންމެވެސް ވަރަކަށް އޭނާގެ ހިތަށް ހަމަޖެހުމެއް ލިބުނީ، ކެމެރާއަށް ބިރުންވެސް އަދްޔަން އޭނާއަށް ކަމެއްނުކޮށް ދޫކޮށްލަފާނެކަމުގެ އުއްމީދުގައެވެ.\n" ޝައުން…ހާދަބިރެކޭ ތިގަންނަނީ….އަހަރެންހަމަ އެހާބިރުވެރިތަ؟….އަހަރެން ކިޔާވަރަކަށް ބުނެދޭނީ އެރޭއެގޮތަށް ކަންތައްކުރެވުނީމަ އަހަރެން ދެރަވާ ވާހަކަ….ކިހާވަރަކަށް އަހަރެން މަސައްކަތްކުރީ ޝައުންގެ ކިބައިން މާފަށްއެދެން….ޝައުންއަށްވެސް އެނގެއެއްނު އަހަރެންމީ ނުބައިމީހެއްނޫންކަން….އެރޭ އެގޮތަށް ކަންތައްވީ ޝައުންގެ ރީތިކަމުން އަހަރެންގެ ނަފްސު ކޮންޓްރޯލު ނުކުރެވިގެންނޭ….އަހަރެންބުނީ ހަމަ އެންމެ ކިސްއެއްދޭށޭދޯ….ޝައުން ރީތިކޮށް ކިސްއެއްދިންނަމަ އެހެންނުވީސް….އަނެއްކާ އަހަރެން ރުޅިއައީ އަހަރެން ދަންނަކަމަށްވެސް ޝައުން ނުހެދީމަ….ޝައުން އެކަން ހަނދާންނައްތާލާފަ އަހަރެންނަށް މާފުކޮށްދީބަލަ! އިންސާނުންނަށްދޯ ކުށްކުރެވޭނީ….ހައިސުކޫލުގަ އުޅުނުއިރު ތިމީހުންވެސް އަހަރެންނަށް ކިހާވަރެއްކުރިން….އެކަމު އަހަރެން މިހުރީނު އެހުރިހާކަމެއް ހަނދާންނައްތާލައިގެން…..އުމުރު ދުވަހު ރުޅިއައިސްގެން ހުއްޓަސް ވީކަމެއް ނުވާކަމަކަށް ނުވާނެދޯ…" އަދްޔަން ވަރަށް ހިތާމަވެރި ރާގެއްގައި ވާހަކަދެއްކުމުން ހިނދުކޮޅަކަށް ޝައުންގެ ހިތް އެވާހަކަތަކަށް ލެނބުނެވެ.\nނަމަވެސް ދެވަނަ ސިކުންތުގައި އޭނާއަށް އެރޭގެ ކުލަމަންޒަރު ސިފަވެ، އަދްޔަންގެ ވާހަކަތަކަކީވެސް ރޭވުމެއް ކަމުގައި އިހުސާސްވިއެވެ.\n" ކީއްވެ އެއްޗެއް ނުބުނީ؟….ޝައުން ޕްލީޒް އަހަރެންނަށް މާފްކޮށްބަލަ!….އަހަރެން ހަމަ ހިތުގެ އަޑިންނޭ މިބުނަނީ…..އެރޭ އަހަރެންނަށްވެސް ހާދައަނިޔާއެއް ލިބުނޭ….ޝައުންއަށް އެކަން އިހުސާސްކުރެވޭތަ؟….ކުރިކުށަށް އަދަބު ލިބުނީމަވެސް މާފް ނުދޭނަންތަ؟…." އަދްޔަން އަނެއްކާވެސް ޝައުންގެ ގާތަށް ޖެހިލިއެވެ.\n" ދުރުގަހުރޭ….އަހަރެންނާ ގާތްނުވާތި! " އަމުރުވެރިކަމާއެކު ޝައުން ބުނެލިއެވެ.\n" އޯކޭ އޯކޭ…އަހަރެން މިހުރީ ދުރުގަ….ޝައުން ބޭނުން ހިސާބެއްގަ އަހަރެން ހުރެފާނަން…އެކަމު އަހަރެންނަށް މާފުކުރާނަންތަ؟…." އާދޭހުގެ ރާގަކަށް އަދްޔަން ބުންޏެވެ.\n" އަހަރެން ގަބޫލުކުރަން ސުކޫލުގަ އުޅުނުއިރު އަދްޔަންއާމެދު ކަންތައްކުރެވުނީ ރަނގަޅަށްނޫންކަން….އެކަމު އޭގެ ބަދަލުހިފަން އަދްޔަން ފެނުނުގޮތަކީ އެއީތަ؟…އަހަރެންގެ އިތްފަތްފޭރިގަތީމަ ބަދަލުހިފުނީތަ؟ އަހަރެންދެކެ ލޯބިވާކަމަށް ރެޔާދުވާލު ބުނަމުން އައި މީހަކު އަހަރެންނާމެދު އެހާ ރަހުމުކުޑަކޮށް ކަންތައްކުރީމަ އަދިވެސް އަހަރެންވީ ހީލާފަ މާފްކޮށްފީމޭ ބުނަންތަ؟…ނުވާނެ އެކަމެއް…އަހަރެން ދުވަހަކުވެސް އަދްޔަންގެ އެކުށަށް މާފެއް ނުކުރާނަން….އަހަރެންނާ ދުރުގަހުރޭ…." ޝައުން ރުޅިއާއި ހިތާމައިގެ ތެރެއިން އޭނާގެ ހިތުގެ އުދާސްތައް ބޭރުކޮށްލިއެވެ.\n" ޝައުން…އަހަރެން އަދިވެސް ލޯބިވަމޭ ޝައުންދެކެ….ހަމަ އެންމެކުށަކަށްޓަކާ އަހަރެންދެކެ ރުޅިދާނެބަލަ…..އަހަރެން އިންތިޒާރުކުރާނަން ޝައުންގެ މާފުލިބޭނެ ދުވަހަކަށް…..އަހަރެން ސާބިތުކޮށްދޭނަން ޝައުންދެކެ ލޯބިވާކަމަށް…." ދެރަވެލާފައި އަދްޔަން ބުނެލިއެވެ.\nދެމީހުންގެ މެދުގައި އިތުރު ވާހަކައެއް ދެކެވުމުގެކުރިން ލިފްޓް އޭގެ މަންޒިލަށް ދަތުރުކޮށްފިއެވެ. އެއާއެކު ޝައުން އަވަސް އަވަހަށް ލިފްޓުން ފައިބައިގެން ހަލުވި ފިޔަވަޅުތަކެއްގައި ގުދަނާ ދިމާއަށް ހިނގައިގަތެވެ. އެމަންޒަރު ބަލަންހުރި އަދްޔަން ލޮލުގައި އަވިއައިނު އަޅާލަމުން ޕާކިންލޮޓްގައިވާ އޭނާގެ ސައިކަލާދިމާއަށް ހިނގައިގަތެވެ.\nއޭގެފަހުންވެސް އެކި ދުވަސްމަތިން އަދްޔަން ޝައުންގެ ކިބައިން މާފަށް އެދުމަށް މަސައްކަތްކުރިއެވެ. ނަމަވެސް ޝައުން އެއްވެސް ވަރަކަށް އޭނާގެ ވާހަކަތައް އަޑުއަހާކަށް ގަސްތެއްނުކުރިއެވެ.\nހުކުރު ދުވަހުގެ ހަވީރުގެ ވަގުތެވެ. އުޝާއާއެކު ޝައުން ދިޔައީ ގެކައިރީގައި އަލަށްހުޅުވި ޝޮޕިންމޯލެއް ބަލާލުމަށެވެ. އެއީ ތިންބުރިއަށްހުރި ވަރަށް ތަނަވަސް ޝޮޕިންމޯލެކެވެ. ތަފާތު ވައްތަރުގެ އަންނައުނު ވިއްކާތަނެކެވެ. ކުޑަކުދިންނާއި ބޮޑެތިމީހުންގެ ސާމާނެވެ. އަންހެނުންނާއޮ ފިރިހެނުންގެ އެންމެފަހުގެ ބްރޭންޑްތަކުގެ ހެދުންތަކެވެ. ޝޮޕިން މޯލުގެ ތެރޭގައި މީހުން ގިނަކަމުން މަގުމަތީ ބާޒާރެކޭ އެއްގޮތެވެ.\n" ދޮންބެދައްތާ މިވަރުން މިތަނަށް ވަދެވޭނެތަ؟…ހިނގާދާން….އެހެންފަހަރަކުން އަންނާނީ…" ޝައުން އެދުނެވެ.\n" ނޫނޭ…މިއަދު ޚާއްސަ ޑިސްކައުންޓް ލިބޭ އެންމެ ފަހުދުވަހޭ…އެހެންވެ އެހާމީހުން ގިނައީ….ހުޅުވިފަހުން ހަފްތާއެއްވާންދެން ފަންސަވީސް ޕަސެންޓްގެ ޑިސްކައުންޓްލިބޭ….ބޭބީއަށް ބޭނުންވާ އެއްޗެހިގަންނަން މިތަނަށް އަންނާށޭ ދޮންބެގާތު ކިޔާތާ ތިންދުވަސްވީ…އާދެވުނުކަމަކަށްނުވި…." އުޝާ އޮޅުން ފިލުވައިދިނެވެ.\n" ހާއި ޝައުން….ކޯއްޗެއް ގަނެލަނީ؟…" ކުއްލިއަކަށް އަދްޔަންގެ އަޑުއިވިފައި ޝައުން ބަލާލިއިރު ދާދިގާތުގައި އަދްޔަން ހެވިފައި ހުއްޓެވެ.\n" ހައި މީ އަދްޔަން…ޝައުންގެ ރައްޓެއްސެއް….ތީ ޝައުންގެ ދައްތަތަ؟…" އުޝާއަށް ބަލާލަމުން އަދްޔަން އެހިއެވެ.\n" ދޮންބެ ދައްތަ…" އުޝާ ހީލަމުން ޖަވާބުދިނެވެ.\n" ކޮބާ ކަމުދާ އެއްޗެއް ފެނިއްޖެތަ؟…" އަދްޔަން އަނެއްކާވެސް އަހާލިއެވެ.\n" އަދި މިއާދެވުނީ….އަދި ހުރިހާތަނެއް ބަލައެއް ނުލެވޭ…." އުޝާ ޖަވާބުދިނެވެ.\n" ހިނގާ ބަލާލަމާ….އަހަރެންވެސް އެހީވެދޭނަން…" އަދްޔަން ވަރަށް ގަޔާވެފައި ބުންޏެވެ. އަދްޔަންގެ އަމަލުތައްހުރި ގޮތުން އުޝާ ހައިރާންވީނަމަވެސް އޭނާއަށް އަދްޔަން ކަމުދިޔައެވެ. ޝޮޕިންމޯލްގެ ހުރިހާ ބަޔަކަށްގޮސް ތަފާތު އެއްޗެހި އުޝާއަށް ދައްކައި އުޝާއަށް ކަމުދާހައި އެއްޗެއް ނަގައި ހެދިއެވެ. އަދްޔަންއާ އުޝާ ހީހީފައި ވާހަކަ ދައްކަމުން ދިޔައިރު، ޝައުން އެތެރެއެތެރޭން ރުޅިގަދަވެފައި ހުއްޓެވެ.\nއުޝާ ބޭނުން ހުރިހާ އެއްޗެއް ހަމަވުމުން އަދްޔަން ބާސްކެޓްތައް ހިފައިގެން ގޮސް ކައުންޓަރު ކައިރިއަށް ހުއްޓި ކައުންޓަރުގައި އިން ކުއްޖާގެ ގާތުގައި ސިއްރު ސިއްރުން އެއްޗެއް ބުނެލިއެވެ. އުޝާވެސް ގޮސް އަދްޔަންގެ ގާތުގައި ހުއްޓިފައި އޭނާގެ ވިސާކާޑްނަގައި ކައުންޓަރގައި އިން ކުއްޖާގެ އަތަށްދިނެވެ. ފައިސާ ކެނޑުމަށްފަހު އަންހެންކުއްޖާ ރަސީދު ދިންވަގުތު އަދްޔަން އަވަސް އަވަހަށް ރަސީދުކޮޅު ދަމައިގެންފައި އޭނާގެ އަތުގައި ބޮނޑިކޮށްލިއެވެ.\n" ކިހިނެއްވީ؟…އަހަރެން ޓޯޓަލް ބަލާލަންވެގެން…." އުޝާ ހައިރާންވެފައި ބުނެލިއެވެ.\n" މާބޮޑު އެއްޗެއް ނާރައޭ….ހިނގާ އަހަރެން ގެންގޮސްދޭނަން…" ކޮތަޅުތަކުގައި ހިފަމުން އަދްޔަން އަވަސް އަވަހަށް ބުނެލިއެވެ.\n" ނޫނޭ…އަހަރެމެން އެކަނި ހިނގައިދާނަން….ވަރަށްބޮޑަށް ޝުކުރިއްޔާ!…" އަދްޔަން އަތުގައިހުރި ކޮތަޅުތައް އަތުލަމުން ޝައުން ބުނެލިއެވެ. އަދްޔަން އިތުރު އެއްޗެއް ނުބުނެ ހިނިތުންވެލިއެވެ.\n" ހާދަ މަޖާމީހެކޭ….ހީނުވޭ އަލަށްދިމާވި މީހެއްހެންވެސް….އޭނަ އުޅުނުގޮތުން ވަރަށް ހިނިއައި…" މަގުމައްޗަށް ނުކުމެފައި އުޝާބުނެލިއެވެ.\n" އެއީ އޭނަގެ ވައްތަރު…މާރަނގަޅުވާންވެގެން އުޅޭމީހެއް…" ނުރުހިފައި ޝައުންއަށް ބުނެވުނެވެ.\n" އައްދެ…އެއީ ޝައުން މާނުރުހޭ މީހަކީތަ؟…އޭނާބުނި ޝައުންގެ އެކުވެރިއެކޭ…އެކަމު މިހާރު ދޮންބެދައްތައަށް ހީވަނީ އެހެން އެއްޗެއް…" އުޝާ ހީލާފައި މާނަފުންގޮތަކަށް ބުނެލިއެވެ.\n" ކޯއްޗެއް؟…" ޝައުން ހުއްޓިލާފައި އަހާލިއެވެ.\n" އަހަންނަށް ހީވަނީ އޭނާ ޝައުންއާ ވަރަށް ގަޔާވާހެން….އެކަމު ޝައުން ތުންއޫކޮށްގެން ހުރިގޮތުން ތިދެމީހުންގެ މެދުގަ ކަމެއް ހިނގާފަހުރިހެން ހީވަނީ…" އުޝާ އޭނާއަށް ހީވާގޮތަށް ބުނެލިއެވެ.\n" ދޮންބެދައްތާ ދެން އޭނާގެ ވާހަކަ ނުދައްކަބަލަ!….އަހަރެން ވަރަށް ފޫހިވޭ…އޭނަ އުޅުނުގޮތުން އަހަރެން ލަދުގަތީ…އެއޮއްގިނަ މީހުންގެ ތެރޭގަ އޭނާހީވަނީ އަހަރެމެންނަށް ބާރާޒާރުކޮށްދޭން އުޅުނުއިރު، އާއިލާމީހެއްހެން….އެހާ ދެއްކުންތެރިވާން ޖެހޭތަ…ނުލަފާމީހާގަނޑު…" ޝައުން ރުޅިއައިސްފައި ވާހަކަދެއްކި ގޮތުން އުޝާހުރީ ހައިރާންކަމެއްގެ ތެރޭގައެވެ.\n" ކިހިނެއްތަވީ؟…އަސްލުވެސް އޭނާއާ ޝައުންގެ މެދުގަ ކަމެއް ހިނގީތަ؟…" ޝައްކުގެ ނަޒަރަކުން ބަލާލަމުން އުޝާ އަހާލިއެވެ.\n" އެއީ މާކުރީގަ ސުކޫލުގަ އުޅުނުއިރު….އެކަމު ހަމަ ފޫހިވަނީ…" ޝައުން އޮޅުވާލިއެވެ.\n" އެހެންތަ؟ އެކަމު އޭނާ އުޅުނުލެއް މަށަށް ވަރަށް މަޖާ….އަދި ބިލުކޮޅުވެސް އޭނަ އަތުލީމަ މަޖަލީ…އޭނ އަހަރެންގެ ފޯނަށް މެސެޖް އަންނާނެދޯ ކާޑުންކެނޑީމަ…އަޅެ ބަލާލަންވެއްޖެ ކިހާވަރެއްތޯ އެރީ…" އުޝާ އޭނާގެ ފޯނުނެގުމަށް އަވަސްވެގަތެވެ.\n" އަޅޭ….ހާދަ ކުޑައެއްޗެކޭ އަރާފަ މިއޮތީ މިހުރިހާ އެއްޗެއްގަތީމަވެސް….ކިހިނެއްބާ އެވީ…އަނެއްކާ އޮޅުމަކުންބާ….މިހުރިހާ އެއްޗެއްގަތީމަވެސް އެންމެ ހަތްސަހޭތަރުފިޔާ މިއެރީ…އެކަމު ޔަޤީން މީގަ ދެހާހެއްހާ ރުފިޔާގެ އެއްޗެހި ހުންނާނެކަން…." އުޝާ ހައިރާންވެފައި ބުންޏެވެ.\n" އެއީވެސް އޭނާގެ ކަމަކަށްވާނީ….އޮފީހަށް ގޮސްފަ އޭނާދިމާއަށް ބަވާލާނަން…އޭނާއަށް ހީވަނީތަ އަހަރެމެންގެ އަތުގަ ރުފިޔާނެތިގެން އުޅޭހެން..ހުއް މާރަނގަޅުވާންވެގެން.." ޝައުން ރުޅިއައިސްފައި ބުންޏެވެ.\n" އޭނާ އުޅެނީވެސް އާންމެންގެ އޮފީހުގަތަ؟…" އުޝާ ހައިރާންވެފައި އަހާލިއެވެ.\n" އާނ…އޭނާއަކީ ބޮޑު އުނދަގުލެއް ކަހަލަ މީހެއް….އެކަމު ދޮންބެގާތު އަދި ނުބުނާތި އޭނާގެ ވާހަކަ…" ޝައުން އެދުނެވެ.\n" ދޮންބެއަށްވެސް އެނގޭމީހެއްތަ؟…" އަނެއްކާވެސް އުޝާ އަހާލިއެވެ.\n" ދޮންބެދައްތާ ޕްލީޒް…ތިހާގިނަ ސުވާލު ނުކޮށްބަލަ!…." ޝައުން ނުރުހިފައި ބުނުމުން އުޝާ އިތުރު ސުވާލެއް ނުކުރިއެވެ.\nދުވަސްތައް ފާއިތުވަމުން ދިޔަ ވަރަކަށް އަދްޔަން ތަފާތު ގޮތްގޮތުން ޝައުންއާ ގާތްވާން މަސައްކަތް ކުރަމުން ދިޔައެވެ. އޮފީހުގެ އެހެން މުއައްޒަފުންގެ ކުރިމަތީގައި އަދްޔަންއަކީ ނުހަނު ހިތްހެޔޮ އެންމެނާ ގުޅޭ ޒުވާނެއްކަމުގައިވެ އޭނާ މަޝްހޫރު ވެއްޖެއެވެ. އަދްޔަން ވިސްނުންތެރިކަމާއެކު އޭނާގެ މަޤްސަދު ހާސިލް ކުރަމުން ދިޔައެވެ. އެގޮތުން ޝައުންގެ އެސިސްޓެންޓް ރައުހާއާއިވެސް އޭނާގާތް ގުޅުމެއް އުފެއްދިއެވެ. ދެމީހުން އެކުގައި ކޮފީއަށް ދިއުމާއި ކާންދިއުންވެސް ގިނަވާން ފެށިއެވެ. އަދްޔަންގެ މަޤުސަދު ނޭނގިހުރެ ރައުހާ ދިޔައީ މަޑުމަޑުން އަދްޔަންއާ ގާތްވަމުންނެވެ. އޭނާގެ ހިތުގައި އަދްޔަންއަށްޓަކައި ޚާއްސަ ވިންދެއް ޖަހަންފެށީ ޚުދު އޭނާއަށްވެސް ނުއެނގި ހުއްޓައެވެ. ޚުދު އަދްޔަންއަށްވެސް އެކަން ސިއްރުވެފައެއްނެތެވެ. އޭނާ ބޭނުންވީވެސް ރައުހާ އޭނާގެ ހަތިޔާރެއްގެ ގޮތުގައި ބޭނުން ކުރުމަށެވެ. ރައުހާއާއި އަދްޔަންގެ ދެމެދުގައި ބަދަހިވަމުން ދިޔަ ގުޅުން ޝައުންއަކަށް ސިއްރެއްނުވިއެވެ. އެހެންކަމުން އޭނާ ބޭނުންވީ ވަގުތު ފާއިތު ނުވަނީ އެކަމުން ރައުހާ ސަލާމަތްކުރުމަށެވެ.\n" ރައު އަހަރެން ވާހަކައެއް ބުނަންތަ؟…ހަމަ އެކުވެރިއެއްގެ ހައިސިއްތުން ބުނާ އެއްޗެއް ކަމުގަ ހީކޮށްލާ!….އަދްޔަންއާ ދުރުހެލިވޭ…އޭނާއަކީ ރަނގަޅުމީހެއްނޫން….އަހަރެން ބޭނުމެއްނޫން އޭނާގެ ސަބަބުން ރައުއަށް ހިތާމައެއް ލިބޭކަން…." ޝައުން ރައުހާއަށް ވިސްނައިދިނުމަށް މަސައްކަތްކުރިއެވެ.\n" އޭނާ ކިހިނެއް ގޯސްވާހަކައެއް މެމް ތިބުނަނީ؟…އަޅުގަނޑަކަށް ނުފެނޭ އޭނާގެ ކިބައިން ގޯސްކަމެއް….އޮފީހުގެ އެންމެންވެސް ދައްކަނީ އޭނާގެ ރަނގަޅު ވާހަކަ….ދެން ކީއްވެ މެމް ތިހެން ތިބުނަނީ….ސުކޫލުގަ އުޅުނުއިރު މެމްއާ ރައްޓެހިވާން އެހީމަތަ ތިހެން ތިބުނަނީ؟…" ރައުހާ ކޮށްލި ސުވާލުން ޝައުން ހައިރާންވިއެވެ.\n" ރައުހާއަށް ކިހިނެއް އެނގުނީ؟…އަދްޔަން ބުނީތަ؟.." ޝައުން އަވަސް އަވަހަށް އަހާލިއެވެ.\n" އާނ…އޭނަބުނި މެމްއާ އާއިންސަރ އާ ދެމީހުން އޭނައަށް ވަރަށް ބުލީކުރި ވާހަކަ…އޭނާބުނީ މެމްއަށް ލޯބިހުށަހެޅީމަ ރުޅިއައިސްގެންނޭ އަދިވެސް މެމް އޭނާއާ ދުރުން އުޅެނީ….އެހެން އެއްވެސް ސަބަބެއްނެތޭ….އޭނާއަށް ލިބިފަހުރި އަނިޔާތަކަށް ބަލާއިރު އޭނާދޯ އަސްލު ރުޅިއަންނަންވެސް ޖެހޭނީ….އެކަމު އޭނަބުނި އޭނާގެ ހިތުގަ އެކަހަލަ އެއްވެސް އެއްޗެއް ނެތޭ….އެހެންވީމަ މެމް ތިހެން ތިބުނަނީ އޭނާދެކެ ރުޅިއަންނާތީކަން އަޅުގަނޑަށް އެނގޭ….އެހެންނަމަވެސް އެއީ އަދްޔަންއާ އަޅުގަނޑު ދުރުން އުޅެންޖެހޭ ސަބަބެއްކަމަކަށް އަޅުގަނޑު ނުދެކެން…" ރައުހާ ވަރަށް ކެރިހުރެ ރައްދުދިންގޮތުން ޝައުންއަށް ބުނާނެ އިތުރު އެއްޗެއް ނުވިސްނުނެވެ. އަދްޔަން އެވަނީ ރަހުއާގެ ކުރިމަތީގައި އޭނާގެ އަގުވައްޓާލާފައެވެ. ދުރާލާ ރާވައިގެން އޭނާ އެދަނީ އެންމެންގެ ސިކުނޑިއާ ކުޅެމުންނެވެ. މިއަދު އޭނާ ކިތަންމެ ރަނގަޅު ވާހަކައެއް ބުނިނަމަވެސް ރައުހާއަށް އެކަން ގަބޫލުކުރާކަށް ފަސޭހައެއްނުވާނެއެވެ. ރައުހާދެއްކި ވާހަކަތަކާއި ދެކޮޅުހަދައި ރައްދުދެވެން އޭނާއަށް ނެތީތީއެވެ. ނަމަވެސް އަދްޔަން ރައުހާއަށް އެވާހަކަތައް ކިޔައިދިނުމުގެ ބޭނުމެއް އޭނާއަކަށް ނުވިސްނުނެވެ.